|প্রাক্-বৈদিক সিন্ধু-যুগ-১০ : সিন্ধু-সভ্যতার পতন| | h-o-r-o-p-p-a-হ-র-প্পা\nপৃথিবীর সকল প্রাচীন সভ্যতার ক্ষেত্রেই দেখা গেছে যে, বিভিন্ন কারণে কোন এক অঞ্চলে গড়ে ওঠা সভ্যতা সময়ের সঙ্গে সঙ্গে পরিপুষ্ট হয়ে বিভিন্ন ক্ষেত্রে উন্নয়নের মাধ্যমে গৌরবের চূঁড়ায় উঠে অতঃপর কোন-না-কোন সংকটে পতিত হয়ে আত্মরক্ষার সমস্ত শক্তি হারিয়ে ধ্বংসের কিনারায় পৌঁছে একসময় কালের আয়না থেকে হারিয়ে গিয়ে প্রত্নতত্ত্ব আর ইতিহাসের বিষয়ে পরিণত হয়। হয়তো বা সিন্ধু-সভ্যতার পতনও ঘটেছে এই অবধারিত নিয়মে। কিন্তু প্রয়োজনীয় লিখিত উপাদান ও ঐতিহাসিক দলিলের অভাব থাকায় সিন্ধু সভ্যতার পতনের কারণ সম্পর্কে পণ্ডিতদের মধ্যে বিতর্ক রয়েছে।\nকারো কারো মতে ভূ-পৃষ্ঠ ও জলবায়ুর ব্যাপক পরিবর্তন ঘটায় সিন্ধু অঞ্চলের মাটির উর্বরতা নষ্ট হয়ে গিয়েছিলো। সিন্ধু নদের গতিপথ পরিবর্তনের ফলে এ অঞ্চলের অনেকাংশে মরুভূমির প্রভাব পড়ায় ধীরে ধীরে মাটি চাষের অনুপযোগী হয়ে পড়ে। এর ফলে এ সভ্যতা আর আগের মতো শক্ত ভিত্তির উপর দাঁড়াতে পারেনি। মর্টিমার হুইলারের মতে, সভ্যতার শুরুতে প্রচুর পরিমাণ বৃষ্টিপাত ও বনাঞ্চলের যে চিত্র ছিলো তা শেষ দিকে ছিলো প্রায় অনুপস্থিত। এতে কৃষি-ব্যবস্থার পাশাপাশি বন্দর হিসেবে মহেঞ্জোদারো নগরীর গুরুত্ব হ্রাস পায়। ড. হুইলার মনে করেন সিন্ধু সভ্যতার পতনের বেশ আগে থেকেই এর পতনের আভাস পাওয়া গেছে। পরবর্তীকালের মহেঞ্জোদারো নগরীকে তিনি পূর্বের মহেঞ্জোদারোর ‘ছায়ামাত্র’ বলে অভিহিত করেন।\nতাঁর এই মতের উপর নির্ভর করে কেউ কেউ মনে করেন খ্রিস্টপূর্ব ১৭০০ অব্দের মধ্যেই এ সভ্যতার অবক্ষয় শুরু হয়। তার প্রভাবে সিন্ধু-সভ্যতার নগর পরিকল্পনা ও পৌর-ব্যবস্থা ক্রমশ ভেঙে পড়ে। মহেঞ্জোদারো, হরপ্পা ও অন্যান্য নগরের জনসংখ্যা অতিরিক্ত বৃদ্ধি পাওয়ায় বৃহৎ অট্টালিকার বদলে পুরনো ইটের বাড়ি তৈরি হয়। এমনকি ঘর-বাড়িগুলি রাজপথের উপরে এসে পড়ে এবং একটি বিশৃঙ্খল শহরে পরিণত হয়। কিন্তু সিন্ধু-সভ্যতার পতনে এ যুক্তিটি খুব বেশি গ্রহণযোগ্য হয়নি।\nকেউ কেউ মনে করেন সিন্ধু-সভ্যতা ধ্বংসের পেছনে ভূমিকা রেখেছে সিন্ধু নদের ক্রমাগত বন্যা। তাঁদের মতে প্রাকৃতিক কারণে সিন্ধু নদীর জল অবরুদ্ধ হয়ে পড়েছিলো। ফলে ক্রমাগত বন্যার আঘাত আছড়ে পড়তো এ সভ্যতায়। প্রত্নতাত্ত্বিকরা নিশ্চিত যে ২৭৫০ খ্রিস্টপূর্বাব্দে হরপ্পা ও মহেঞ্জোদারোতে প্রলয়ঙ্করী বন্যায় শহর দুটো ব্যাপক ক্ষতিগ্রস্ত হয়। মহেঞ্জোদারো নগরীতে বেশ কয়েকবার বন্যার প্রমাণ পাওয়া যায়। এখানে তিন স্তরে ভয়াবহ বন্যার প্রমাণ রয়েছে। লোথাল ও চানহুদারো শহরও দু’বার বন্যার কারণে ব্যাপক ক্ষতিগ্রস্ত হয়। তবে কালিবঙ্গান শহরে বন্যার কোন প্রমাণ পাওয়া যায়নি। তবুও শহরটিতে অবক্ষয় দেখা দিয়েছিলো। তাই বন্যা সভ্যতার ধ্বংস করেছে এটি নিশ্চিত হওয়া যায় না। কারণ বন্যা প্রতিরোধ করার অভিজ্ঞতা নিয়েই প্রাচীন সভ্যতার মানুষেরা তাদের সংস্কৃতি গড়ে তুলেছিলো। এক্ষেত্রে কেউ কেউ বন্যার পাশাপাশি প্রলয়ঙ্করী ভূমিকম্পকে এ সভ্যতা ধ্বংসের কারণ মনে করেন। যদিও ভূমিকম্প হওয়ায় এ সভ্যতা ধ্বংস হয়েছিলো এমন কোন প্রমাণ পাওয়া যায়নি।\nসিন্ধু-সভ্যতা ধ্বংস হওয়ার আরেকটি কারণ হিসেবে উল্লেখ করা হয়, জীবন জীবিকার প্রয়োজনে সিন্ধু সভ্যতার অধিবাসীরা যেভাবে উদ্ভিদ ও প্রাণী ধ্বংস করেছে একইভাবে তা উৎপাদনে মনোযোগ দেয়নি। ফলে এককালে প্রচণ্ড খাদ্য-সমস্যা দেখা দেয়। কিন্তু এসবই দুর্বল যুক্তির ওপর ভিত্তি করে গড়ে উঠেছে বলে মনে করা হয়।\nতবে উপরের কারণগুলির কোন একটি বা একাধিকের সমন্বয়ে এ সভ্যতা যদি ধ্বংস হয়ে থাকে তবে তা ঘটেছিলো একেবারে সভ্যতার চূড়ান্তে এসে। তাৎক্ষণিকভাবে এ কারণগুলি প্রভাব ফেলতে পারে বলে মনে করার যুক্তি নেই। অর্থাৎ পণ্ডিতদের মতে দীর্ঘদিন ধরে সিন্ধু সভ্যতার পতনের সূত্রপাত হিসেবে সভ্যতার বিভিন্ন অঞ্চলে সূক্ষভাবে অবক্ষয় চলে আসছিলো। হরপ্পা ও মহেঞ্জোদারোর উপরের স্তর পরীক্ষা করে দেখা গেছে নগর পরিকল্পনা থেকে শুরু করে জীবনের সর্বক্ষেত্রে একটি ভগ্নদশা চলছিলো। মহেঞ্জোদারোর আয়তনও ধীরে ধীরে ছোট হয়ে আসতে থাকে। আগের মতো সুপরিকল্পিত নগর শেষ দিকে দেখা যায়নি। শেষ দিকের মৃৎপাত্র তৈরিতেও অদক্ষতার ছাপ দেখা যায়। ক্রমে জনসংখ্যার চাপ অনেক বেড়ে যাওয়ায় এবং কৃষিক্ষেত্রে তেমন কোন উন্নয়ন না হওয়ায় জীবন নির্বাহে সংকট বৃদ্ধি পেতে থাকে। বিদেশের সঙ্গে সিন্ধু-সভ্যতার যে বাণিজ্যিক সম্পর্ক ছিলো শেষ দিকে তাতেও ভাঙন ধরে। এবং এই সংকট-সঙ্কুল অবস্থাতেই বহিঃআক্রমণের মোকাবেলা করতে হয় সিন্ধুবাসীদের।\nঅধিকাংশ ইতিহাসবিদ ও প্রত্নতত্ত্ববিদ বহিরাগতদের দ্বারা সিন্ধু-সভ্যতা ধ্বংসের কারণকে সমর্থন করেন। প্রত্নতত্ত্ববিদ মর্টিমার হুইলার সিদ্ধান্ত করেছেন যে উত্তরদিক থেকে আগমনকারী আর্যদের আঘাতেই ধ্বংস হয়েছিলো সিন্ধু-সভ্যতা। তাঁর এই বক্তব্যের প্রধান ভিত্তি সিন্ধু অঞ্চলে পাওয়া কিন্তু প্রত্ননিদর্শন ও বৈদিক সাহিত্যের বক্তব্য। উৎখননের পর দেখা গেছে আক্রমণকারীদের হাত থেকে সম্পদ রক্ষা করার জন্য সিন্ধুবাসীরা সম্ভবত অলঙ্কার ও মূল্যবান দ্রব্য সামগ্রী মাটির নিচে পুঁতে রেখেছিলো। আবার কোথাও পাওয়া গেছে একসঙ্গে অনেক নরকঙ্কাল। মহেঞ্জোদারোর রাস্তা, সিঁড়ি ও বিভিন্ন স্থানে বেশ কিছু কঙ্কাল পাওয়া গেছে যেগুলির কোন কোনটির মাথার খুলিতে ভারি অস্ত্রের আঘাতের চিহ্ন রয়েছে। তবে কঙ্কালগুলিতে বিভিন্ন জাতিগোষ্ঠী বিশেষ করে আর্য, অনার্য ও অন্যান্য জাতির লোকের কঙ্কাল প্রাপ্তি থেকে অনেকে মনে করেন সিন্ধু উপত্যকার অধিবাসীদের একাধিক বহিরাগত শত্রুর মোকাবেলা করতে হয়েছে। বেলুচিস্তান ও ইরানের কয়েকটি উপজাতীয় লোকের সঙ্গে এসব অস্থি ও কঙ্কালের মিল পাওয়া যায়। আবার বেশ কিছু অস্ত্র ও মৃৎপাত্র পাওয়া গেছে যেগুলো সিন্ধু সভ্যতার মানুষের তৈরি বলে মনে হয়নি। এসব থেকে অনুমান করা হয় প্রাকৃতিক ও আভ্যন্তরীণ সংকটের সঙ্গে বহিরাগত আক্রমণের চূড়ান্ত আঘাত সংযুক্ত হয়েছিলো সিন্ধু সভ্যতার উপর। আর এসবের সম্মিলনেই সিন্ধু সভ্যতার পতন ঘটেছিলো।\nআর্য-আক্রমণ ও সিন্ধু-সভ্যতার ধ্বংস :\nপ্রথমেই স্মর্তব্য যে, সিন্ধু-সভ্যতা ও বৈদিক আর্য-সংস্কৃতির মধ্যে সুস্পষ্ট প্রভেদই হলো সিন্ধু-সভ্যতা মূলতই কৃষি-নির্ভর এবং বৈদিক-সংস্কৃতি মূলতই পশুপালন নির্ভর। ইতিহাসবিদদের কিছু কিছু মতবিরোধ সত্ত্বেও সিন্ধু সভ্যতায় আক্রমণকারী বহিরাগতরা যে আর্য জাতিই ছিলো এই যুক্তির পেছনে প্রত্নতত্ত্বমূলক ও প্রাচীন সাহিত্যমূলক নিদর্শন রয়েছে বলে পণ্ডিতেরা মনে করেন।\nসিন্ধু-সভ্যতা প্রসঙ্গে গর্ডন চাইল্ড বলেন, এর আদি পর্বের চেয়ে অন্তিম পর্বের কথাই আমাদের কাছে স্পষ্টতর। কেননা প্রত্নতত্ত্বে প্রমাণিত হয়েছে, কোনো এক লিপিহীন প্রাক্-সভ্য মানবদলের আক্রমণেই এ-সভ্যতা ধ্বংস হয়েছিলো।\nকিন্তু এই আক্রমণকারী কারা? এ প্রসঙ্গে ১৯২৬ সালেই শ্রীযুক্ত রমাপ্রসাদ চন্দ মন্তব্য করেছিলেন, ঋগ্বেদ থেকেই এ প্রশ্নের উত্তর পাওয়া যায়– বোঝা যায়, যাঁরা বেদ রচনা করেছিলেন তাঁরাই ধ্বংস করেছিলেন সিন্ধু সভ্যতা।\nএখানে উল্লেখ্য, ১৯২২ সাল থেকে সিন্ধু-উপত্যকার প্রত্নখননের মাধ্যমে প্রাপ্ত প্রত্ন-নিদর্শনের উপর ভিত্তি করে যাবতীয় তথ্য-প্রমাণসহ তৎকালীন ভারতীয় প্রত্নতত্ত্ব বিভাগের প্রধান স্যার জন মার্শাল প্রথম প্রত্নতাত্ত্বিক রিপোর্ট প্রকাশ করেন ১৯৩১ সালে। ঐ রিপোর্টে এবং পরবর্তীকালে প্রত্নতত্ত্ববিদেরা এ-বিষয়ে শ্রীযুক্ত চন্দ’র মূল মন্তব্যই সুপ্রতিষ্ঠিত সিদ্ধান্ত হিসেবে গ্রহণ করতে চেয়েছেন। শ্রীযুক্ত চন্দ এ-বিষয়ে ঋগ্বেদ থেকে কোন্ ধরনের নজির দেখিয়েছিলেন সংক্ষেপে তা উল্লেখ করা যেতে পারে (সূত্র: দেবীপ্রসাদ/ ভারতীয় দর্শন, পৃষ্ঠা-৫২-৩)-\n‘ঋগ্বেদের অনেক জায়গায় পুরঃ বা পুর্-এর উল্লেখ দেখা যায়।… একটি ঋকে অয়স্-নির্মিত কোনো শতভূজি বা বিরাট পুরের উল্লেখ আছে। অয়স্ মানে লোহা বা তামা।… স্পষ্টই বোঝা যায় মজবুত বা কঠিন অর্থেই এ সব ক্ষেত্রে অয়স্ শব্দ ব্যবহৃত হয়েছে।… ঋগ্বেদে কিন্তু আর্য ঋষি ও উপাসকদের বদলে আর্য শত্রুদের সঙ্গেই পুর-এর সম্পর্ক বারবার চোখে পড়ে। ঋগ্বেদের দু’জন বিখ্যাত রাজা– ভরতদের রাজা দিবোদাস এবং পুরু-দের রাজা পুরুকুৎস– পুর-অধিবাসী শত্রুদের সঙ্গে যুদ্ধে নিরত। দিবোদাস ছিলেন… সুবিখ্যাত সুদাস-এর পিতামহ। পরুষ্ণী বা রাবী নদীর পশ্চিম তীরে সুদাস দশটি ট্রাইবকে যুদ্ধে পরাস্ত করেন। ভক্ত দিবোদাসের হয়ে ইন্দ্র ‘অশ্মনময়ী’ শত পুর ধ্বংস করেছিলেন।… আধুনিক বিদ্বানেরা পুর বলতে সাময়িক আশ্রয়স্থল বুঝেছেন।… কিন্তু পুর শব্দের অর্থ হলো নগর বা শহর, কেল্লা নয়। কেল্লার সংস্কৃত প্রতিশব্দ হলো দুর্গ এবং ঋগ্বেদেই তার উল্লেখ পাওয়া যায়।… একটি ঋকে পুর এবং দুর্গ শব্দ পাশাপাশি উল্লিখিত হয়েছে।… ঋগ্বেদের যুগে কোথাও কোনো নগরের চিহ্নই ছিল না– এ-জাতীয় সংস্কার থেকে মুক্ত হলে উক্ত ঋকে শহর এবং কেল্লা উভয়েরই পরিচয় আমাদের চোখে পড়বে। হরপ্পা এবং মহেঞ্জোদারোতে নগরের ধ্বংসাবশেষ আবিষ্কৃত হবার পর আজ আর এ-বিষয়ে কোনো সন্দেহই থাকতে পারে না যে ঋগ্বেদের আর্যরা বিপক্ষের নগর ও শহরের সঙ্গে পরিচিত ছিল।… এককালে ইন্দ্র-উপাসক আর্যরা সত্যিই এ-দেশের সুসভ্য অধিবাসীদের বিরুদ্ধে যুদ্ধ করেছিল, সেই স্থানীয় মানুষেরা নগরে বাস করতো এবং সুরক্ষিত স্থানের আশ্রয় যুদ্ধ করত– এই ঘটনাটি সত্য এবং জনস্মৃতিতে এর স্মৃতি বহুদিন টিকে থেকেছে। তা হলে, আর্যদের ওই শত্রু বলতে কারা? ঋগ্বেদে কি তাদের সম্বন্ধে আর কোনো সংবাদ পাওয়া যায়? আমার মনে হয়, সিন্ধু-উপত্যকায় আর্যরা এই যে স্থানীয় নগরবাসীদের সঙ্গে সংগ্রাম করেছিল, ঋগ্বেদের সমস্ত মণ্ডলেই তাদের নাম দেওয়া হয়েছে পণি।… পণি শব্দটি স্পষ্টই পণ বা মূল্য থেকে এসেছে।… ঋগ্বেদ-উল্লিখিত পণি বলে মানুষেরা ধনী সওদাগর…এবং ঋগ্বেদের নানা জায়গায় এই পণিদের বিরুদ্ধে বিষোদ্গার করা হয়েছে।… ঋগ্বেদের সূক্তগুলি থেকে স্পষ্টই বোঝা যায়, বৈদিক আর্যরা প্রধানত দু’টি শ্রেণীতে বিভক্ত ছিল : পুরোহিত ও যোদ্ধা। পশুপালনই তাদের প্রধান জীবিকা, প্রধান ধনসম্পদ বলতে গোরু। কৃষিকাজের প্রচলন ছিল সীমাবদ্ধ।… সিন্ধু-উপত্যকায় সুপ্রাচীন কালে ব্যবসা-বাণিজ্যমূলক জীবন গড়ে উঠছিল। ওই পণিরা খুব সম্ভব ছিল সিন্ধু উপত্যকার প্রাগৈতিহাসিক সভ্যতার শেষ পর্যায়ের প্রতিনিধি, সেই পর্যায়েই তারা আক্রমণকারী আর্যদের সংস্পর্শে আসে। খ্রিস্টপূর্ব দ্বিতীয় সহস্রাব্দে সিন্ধু উপত্যকায় যে-ঘটনা ঘটেছিল তার সঙ্গে সমসাময়িক ইজিয়ানের ঘটনার তুলনা করা যায়– উত্তর-পশ্চিম দেশ থেকে একের পর এক আর্য ভাষাভাষীর ঢেউ এসে পড়ে। এই আক্রমণকারীদের মধ্যে ঋগ্বেদে যারা নিজেদের আর্য আখ্যা দিয়েছে তারা উপত্যকার দক্ষিণাংশে নগর ও সৌধবাসী এক সুসভ্য মানবদলের সংস্পর্শে আসে– এরা প্রধানতই ব্যবসা-বাণিজ্যের উপর নির্ভর করত। বিজেতা আর্যরা ঐহিক সংস্কৃতির দিক থেকে তুলনায় অনুন্নত ছিল; তারা হয় ঐ নগরগুলি ধ্বংস করেছিল আর নয়তো এগুলো ধ্বংসস্তুপে পরিণত হতে দিয়েছিল। ঋগ্বেদের প্রধান দেবতা ইন্দ্রকে বলা হয়েছে পুরোহা বা পুরন্দর– পুর-ধ্বংসকারী। ইজিএন্-এর প্রাগৈতিহাসিক সভ্যতার মতোই সিন্ধু-উপত্যকার প্রাগৈতিহাসিক সভ্যতাও আর্য-আক্রমণের আঘাত সহ্য করতে পারেনি।’\nপরবর্তীকালে প্রত্নতত্ত্বমূলক আবিষ্কার কীভাবে এ-মন্তব্য সমর্থন করেছে তার কিছু পরিচয় জন মার্শাল, এম এস ভাট, ম্যাকে, মর্টিমার হুইলার, পিগট ও গর্ডন চাইল্ড প্রমুখ প্রখ্যাত প্রত্নতত্ত্ববিদদের বক্তব্য থেকে পাওয়া যায়। এ-প্রেক্ষিতে তাঁদের বক্তব্য-বিন্যাসের সহজ সূত্র হিসেবে আমরা দেবীপ্রসাদ চট্টোপাধ্যায়ের ‘ভারতীয় দর্শন’ গ্রন্থের (পৃষ্ঠা-৫৪-৫) সহায়তা নিতে পারি।\n‘হরপ্পা এবং মহেঞ্জোদারো উভয় ক্ষেত্রেই নগরগুলির বারবার এবং উপর-উপর গড়ে তোলবার পরিচয় পাওয়া যায়– যেন থাকে থাকে সাজানো হয়েছে। কিন্তু দ্রষ্টব্য হলো, নিচের স্তর থেকে উপরের স্তরের দিকে নগরসভ্যতার কোনো ধারাবাহিক উন্নতির ইতিহাস চোখে পড়ে না। উভয় ক্ষেত্রে শুরু থেকেই সু-উন্নত ও সুপরিকল্পিত নগর এবং নগরশাসকদের ব্যবস্থা এমনই নিখুঁত যে কোনো স্তরের কোনো বাড়িই রাস্তাঘাটের উপর এতটুকুও এগিয়ে আসেনি। কিন্তু সর্বোচ্চ– অতএব সর্বশেষ– স্তরটিতে তা নয়। হরপ্পার শেষ স্তরে নগরনির্মাণপরিকল্পনায় অবক্ষয়ের সমস্ত লক্ষণ ফুটে উঠেছে : পুরানো স্তরের ইট ব্যবহার করে নতুন বাড়ি তৈরি হয়েছে, কিন্তু তা অত্যন্ত বাজে ধরনের; অথচ তার নিচে– পুরানো স্তরে– সওদাগরের সুপরিসর চমৎকার বাড়ি। বাড়িগুলোও রাস্তার উপর এগিয়ে এসেছে– হরপ্পা-নগরীর গৌরবের দিনে কর্তৃপক্ষ যেমন নিখুঁতভাবে নগর-পরিকল্পনার আইনকানুন কায়েম রাখতো তা আর টিকছে না। পিগট্ দেখাচ্ছেন, মহেঞ্জোদারোর সর্বোচ্চ পর্যায়টিতেও আতঙ্কপূর্ণ অবস্থা এবং অবক্ষয়ের ছবি সুপরিস্ফুট। আতঙ্কিত নগরবাসী ধনদৌলত গয়নাগাঁটি মাটিতে পুঁতে রাখবার আয়োজন করছে, পথঘাটের উপর বাড়িঘর এগিয়ে আসছে, ইটের গাঁথনি আগের তুলনায় অনেক নিকৃষ্ট, বড় বড় ঘরগুলো ভাগ করে নিয়ে এক বাড়িতে অনেকে একসঙ্গে থাকবার আয়োজন করছে, এমনকি সদর রাস্তার উপরেই মৃৎপাত্র পোড়াবার চুল্লি তৈরি হচ্ছে। এবং এ-নগর আক্রান্ত হবার পরিচয়ও অস্পষ্ট নয়– রাস্তায় সিঁড়িতে মুখ থুবড়ে পড়া মানুষের কঙ্কাল তার সাক্ষ্য। এমনই দুর্দিনে তারা খুন হয়েছিল যখন বাকি মানুষ প্রাণ নিয়ে পালাতে ব্যস্ত– মৃতের সৎকার করবে কে?’\nনগরগুলি শেষ পর্যন্ত অধিকার করলো কারা? তারা যে লিপি-হীন প্রাক্-সভ্য ছিলো এ-বিষয়ে হরপ্পা এবং চানহুদারোর নিদর্শন থেকে সুস্পষ্ট প্রমাণ পাওয়া যায়। হরপ্পার দুটি কবরখানার নাম দেওয়া হয়েছে ‘সিমেট্রি আর-৩৭’ (Cemetery R-37) এবং ‘সিমেট্রি-এইচ্’ (Cemetery H)। হুইলারের মতে প্রথমটি অনেক পুরানো, প্রকৃত হরপ্পা-সংস্কৃতির পরিচায়ক; কিন্তু দ্বিতীয়টি অনেক পরের যুগের। কেননা দ্বিতীয়টিতে শুধু যে কবর দেবার পদ্ধতি অন্য রকম তাই নয়, এই কবরখানায় অন্যান্য এমন নিদর্শন পাওয়া গেছে যাকে কিছুতেই প্রকৃত হরপ্পা-সংস্কৃতির পরিচায়ক বলা যায় না।\nএখানে প্রশ্ন হলো, দ্বিতীয় কবরখানাটা যদি প্রকৃত সিন্ধু-অধিবাসীদের না হয়, তাহলে তা কাদের কবরখানা? ১৯৪৩ সালে গর্ডন চাইল্ড একটু রয়েসয়ে মন্তব্য করেছিলেন, এ-কবরখানা আক্রমণকারী আর্যদেরই হওয়া সম্ভব। এবং প্রত্নতত্ত্বমূলক পরবর্তী কাজ– বিশেষত ১৯৪৬ সালের উৎখনন– চাইল্ডের এই মন্তব্যকেই সুপ্রতিষ্ঠিত করেছে।\n১৯৪৪ সালে ‘আর্কিওলোজিক্যাল সার্ভে অব ইন্ডিয়া’র মহাপরিচালকের দায়িত্বভার গ্রহণ করে স্যার মর্টিমার হুইলার বিভিন্ন প্রত্নস্থানে ১৯৪৭ সাল পর্যন্ত পরবর্তী যেসব খননকাজ পরিচালনা করেন তার ফলাফলের উপর ভিত্তি করে যে রিপোর্ট প্রকাশ করা হয় সেখানেই সিন্ধু-সভ্যতায় আর্য-আক্রমণের প্রত্নতাত্ত্বিক বিভিন্ন সাক্ষ্য-নিদর্শন দৃষ্টিগোচর হয়। যেমন-\n‘সিমেট্রি-এইচ্’-এর প্রত্ন-নিদর্শনগুলির সঙ্গে প্রকৃত হরপ্পা-সংস্কৃতির নিদর্শনের পার্থক্য থেকে স্বভাবতই অনুমিত হয়েছে, এগুলি কোনো এক স্বতন্ত্র সংস্কৃতির পরিচায়ক। তার নাম দেয়া হয় ‘সিমেট্রি-এইচ’ ইন্ডাস্ট্রি। ১৯৪৬ সালের প্রত্ন-খননকাজে স্পষ্টই বোঝা গেলো, হরপ্পা নগরীর ধ্বংসস্তুপের উপর বেশ অনেকখানি জঞ্জাল জমা হয়েছিলো; তারই উপর আগন্তুক ইন্ডাস্ট্রির স্বাক্ষর। তার মৃৎপাত্র অনেক নিকৃষ্ট, সে-মৃৎপাত্রের সঙ্গে সংযুক্ত গৃহনির্মাণকৌশলের যেটুকু পরিচয় তাও অনেক নিকৃষ্ট– হরপ্পা-সংস্কৃতির নির্মাণকুশলতার সঙ্গে তুলনা হয় না। এই নব্য-ইন্ডাস্ট্রির মধ্যে অক্ষর-পরিচয়েরও অভাব দেখা যায়। তা ছাড়া, এই আগন্তুক ইন্ডাস্ট্রির আবির্ভাব যেন আকস্মিকভাবেই ঘটেছিলো– সিন্ধু-সভ্যতার ধ্বংসস্তুপের উপর হঠাৎ যেন উটকোর মতো এসে পড়েছিলো। এই উৎখননে আরও দেখা গেলো, হরপ্পা-নগরীর শেষদিকের পর্যায়ে রক্ষণ-ব্যবস্থাকে নতুন করে– এবং খানিকটা তাড়াহুড়ো করেই যেন– আরও পাকা-পোক্ত করে তোলবার আয়োজন হয়েছে। এ প্রেক্ষিতে পিগট্-এর মন্তব্য হলো, নগরবাসীরা তখন আত্মরক্ষার প্রচেষ্টায় ব্যস্ত।\nকাদের আক্রমণের বিরুদ্ধে আত্মরক্ষা? স্বভাবতই অনুমান হয়, ‘সিমেট্রি-এইচ্’-এর সঙ্গে সংযুক্ত লিপি-হীন নির্মাণ-অনভিজ্ঞ প্রাক্-সভ্য মানবদলের আক্রমণ।\nচানহুদারোর ধ্বংসস্তুপ থেকেও মোটের উপর একই ইঙ্গিত পাওয়া গেছে-\n‘প্রথম– অর্থাৎ সর্বনিম্ন, অতএব সর্বপ্রাচীন– স্তরে অবধারিত হরপ্পা-সংস্কৃতির পরিচয়। কিন্তু দ্বিতীয় এবং তৃতীয় স্তর দুটিতে স্বতন্ত্র এবং আগন্তুক সংস্কৃতির সাক্ষ্য; প্রথম ও দ্বিতীয় স্তরের মধ্যে সময়ের ব্যবধানও সুস্পষ্ট। এর মধ্যে দ্বিতীয় স্তরটির নাম দেওয়া হয় ঝুকর-সংস্কৃতি। অর্থাৎ চানহুদারোতে হরপ্পা-সংস্কৃতির ধ্বংসস্তুপের উপর ঝুকর-সংস্কৃতির মানুষেরা আবাস স্থাপন করেছিল। কিন্তু সে-আবাসের নির্মাণকৌশল অত্যন্ত নিকৃষ্ট। তা ছাড়া, এ-সংস্কৃতির সীল, হাতিয়ার, তাবিজ প্রভৃতিও পাওয়া গিয়েছে। হরপ্পা-সংস্কৃতির সীলের উপরকার সুনিপুণ কারিগরির তুলনায় ঝুকর-সংস্কৃতির সীলগুলি শুধুই যে স্থূল ও বাজে ধরনের তাই নয়– এগুলিতে কোনো লিপির পরিচয় নেই। সিন্ধু-সাম্রাজ্যের অন্যান্য জায়গায়ও এই ঝুকর-সংস্কৃতির স্মারক পাওয়া গিয়েছে এবং সর্বত্রই তা বর্বর-অবস্থারই পরিচায়ক (পিগট্-এর অভিমত)। আরও দ্রষ্টব্য হলো, এই ঝুকর-সংস্কৃতির সীলের সঙ্গে ছবি প্রভৃতির দিক থেকে প্রাচীন হিটাইট-দের সীলের সাদৃশ্য চোখে পড়ে এবং হিটাইটদের এক চুক্তিপত্রে ইন্দ্র, বরুণ, মিত্র প্রভৃতি বৈদিক দেবতাদের নাম আবিষ্কৃত হয়েছে। অতএব চানহুদারোতে হরপ্পা-সংস্কৃতির ধ্বংসস্তুপের উপর ঝুকর-সংস্কৃতির যে-বাহকেরা আবাস স্থাপন করেছিল তাদের সঙ্গে বৈদিক আর্যদের সম্পর্ক– বা যোগাযোগ– থাকা অসম্ভব নয়।’- (ভারতীয় দর্শন, পৃষ্ঠা-৫৫)\nঅত্যন্ত স্বাভাবিক যুক্তিতে এটা স্বীকার্য যে, কোনো এক বর্বর মানবদলের আক্রমণেই যদি সিন্ধু-সভ্যতা বিধ্বস্ত হয়ে থাকে তা হলে সিন্ধু-সাম্রাজ্যের অন্তর্গত অন্যান্য স্থানেও তার পরিচয় খুঁজে পাবার কথা। এবং এ-জাতীয় পরিচয় যে সত্যিই কতো প্রচুর পিগট-এর রচনায় তার বিস্তৃত বর্ণনা পাওয়া যায় বলে দেবীপ্রসাদ মন্তব্য করেন। তবে সিন্ধু-সভ্যতায় ওই আক্রমণকারী যে আর্যগোষ্ঠীই ছিলো এ-বিষয়ে স্যার মর্টিমার হুইলার ১৯৪৬ সালের উৎখননের ভিত্তিতে প্রাপ্ত প্রত্ননিদর্শন ও বৈদিক-সাহিত্যকে নজির হিসেবে উল্লেখ করে সুস্পষ্ট মন্তব্য করেছেন।\nসিন্ধু-সভ্যতায় আর্য-আক্রমণের ঋগ্বেদ-সাক্ষ্য :\n১৯৪৩ সালে গর্ডন চাইল্ড যে ‘সিমেট্রি-এইচ্’-কে বৈদিক মানুষদের কবরখানা বলে সনাক্ত করতে চেয়েছিলেন, এই প্রসঙ্গে– এবং ১৯৪৬ সালের খননকাজের ভিত্তিতে– স্যার মর্টিমার হুইলার মন্তব্য করেছেন (দেবীপ্রসাদ চট্টোপাধ্যায়ের তর্জমায়)-\n‘ভারতীয় প্রত্নতত্ত্বের পটভূমি হিসেবে ভারতীয় সাহিত্যের নজির খুঁজতে যাওয়া সব-সময়েই কিছুটা বিপজ্জনক এবং সে-বিপদের সম্ভাবনা এখানেও আছে। কিন্তু তার সম্মুখীন হতে আমি সম্পূর্ণ পরাক্সমুখ নই। সপ্তসিদ্ধু পাঞ্জাব ও তার আশপাশে আর্য-আক্রমণের বর্ণনা হিসেবে বারবার স্থানীয় অধিবাসীদের প্রাচীরবেষ্টিত নগর বিধ্বস্ত করবার কথা পাওয়া যায়। ঋগ্বেদে এই নগর বোঝাবার জন্য পুর শব্দ ব্যবহৃত হয়েছে। আর্যদের যুদ্ধদেবতা ইন্দ্র ছিলেন পুরন্দর, পুর-ধ্বংসকারী।… জরার ফলে যে-রকম বস্ত্র বিদীর্ণ হয় ইন্দ্র সেইভাবেই পুরগুলি বিদীর্ণ করতেন। এই পুরগুলি কোথায় ছিল? আগেকার কালে ধরে নেওয়া হতো, এগুলি নেহাতই বুঝি পৌরাণিক কল্পনা, বা হয়তো বড় জোর আত্মরক্ষার উদ্দেশ্যে রচিত কোনোরকম অত্যন্ত স্থূল প্রাচীর-পরিখা ধরনের কিছু। হরপ্পায় সাম্প্রতিক খননকাজের ফলে এই চিত্র পরিবর্তিত হয়েছে। এখানে পাওয়া গিয়েছে এক সুউচ্চ সভ্যতার পরিচয়, সে-সভ্যতা একান্তই আর্য-পূর্ব। আমরা এখন জানতে পেরেছি যে এখানে সুবিশাল রক্ষণ-ব্যবস্থাও রচিত হয়েছিল এবং উত্তর-পশ্চিম ভারতের নদীগুলিকে আয়ত্তে রাখবারও আয়োজন করা হয়েছিল। এ সমস্তই হলো এমন এক যুগের কথা যা কিনা মোটামুটি আর্য-আক্রমণের সমসাময়িক। সেই সভ্যতা বিলুপ্ত হলো কী করে? জলবায়ুর অবস্থা পরিবর্তন এবং রাজনৈতিক ও অর্থনৈতিক অবক্ষয়ের ফলে তা হয়তো দুর্বল হয়ে পড়েছিল; কিন্তু তার চূড়ান্ত বিলুপ্তির কারণ খুব সম্ভব কোনো এক ব্যাপক ও কঠিন আক্রমণ। মহেঞ্জোদারোর শেষাবস্থায় নির্বিচারে স্ত্রী-পুরুষ-শিশু হত্যার নিদর্শনও নেহাতই অহেতুক ঘটনা না হওয়াই সম্ভব। পারিপার্শ্বিক সাক্ষ্য থেকে মনে হয়, ইন্দ্রই এ-অপরাধে অভিযুক্ত।’- (ভারতীয় দর্শন, পৃষ্ঠা-৫৫-৬)\nকিন্তু এমন কথা কি সত্যিই কল্পনা করা যায়, ইন্দ্র-বিধ্বস্ত ওই সৌধ বলতে হরপ্পার নিদর্শনের বদলে আসলে অন্য কিছু ছিলো– হয়তো এখনও তা আমাদের কাছে সম্পূর্ণ অজ্ঞাত রয়েছে? হুইলার বলছেন-\n‘এ কথা কল্পনা করতে হলে দাবি করা দরকার যে হরপ্পার শেষ এবং আর্য-আক্রমণের শুরু, এই দুটি ঘটনার মধ্যবর্তী সংক্ষিপ্ত সময়টুকুর মধ্যে একই অঞ্চলে অপর কোনো এক শক্তিশালী সভ্যতা গড়ে উঠেছিল এবং আর্য আক্রমণকারীরা তারই সুবিস্তৃত রক্ষণব্যবস্থার সম্মুখীন হয়েছিল। এ-জাতীয় কথা স্বীকার করা সহজ নয় এবং এ-কথা স্বীকার করতে হলে হরপ্পার রক্ষণ-ব্যবস্থা সংক্রান্ত সুস্পষ্ট নিদর্শনগুলিকে স্বেচ্ছায় অবজ্ঞা করতে হয়। অবশ্যই আরও খননকার্যের ফলেই এ-প্রশ্নের চূড়ান্ত উত্তর পাওয়া যাবে।’\nএ-প্রেক্ষিতে দেবীপ্রসাদের মন্তব্য হলো- ‘হুইলারের শেষ মন্তব্যটি অবশ্যই বিনয়সূচক। কেননা ভবিষ্যতের প্রত্নতত্ত্বমূলক গবেষণার ফলে সিন্ধু-সভ্যতা সংক্রান্ত যত নতুন তথ্য পাবার সম্ভাবনাই থাকুক না কেন, ওই একই এলাকায় ওই একই যুগের কোনো এক স্বতন্ত্র সুউচ্চ সভ্যতা আবিষ্কারের সম্ভাবনা সত্যিই অবাস্তব। তা ছাড়া প্রমাণ হিসেবে অনাবিষ্কৃত তথ্যের সম্ভাবনা আবিষ্কৃত তথ্যের তুলনায় একান্তই নগন্য। প্রত্নতত্ত্বমুলক ও সাহিত্যমূলক তথ্যের মিলিত ইঙ্গিত থেকে একটি কথাই অনুমান হয় : বৈদিক মানুষদের আক্রমণে হরপ্পা-সভ্যতা বিধ্বস্ত হয়েছিল।’- (ভারতীয় দর্শন, পৃষ্ঠা-৫৬)\nএই অনুমানের পক্ষে ঋগ্বেদের সাক্ষ্য থেকে আরো কিছু যুক্তিও প্রদর্শিত হয়েছে। যেমন, ঋগ্বেদের ষষ্ঠ মণ্ডলে একটি ঋক পাওয়া যায় যেখানে ইন্দ্রের কীর্তি প্রসঙ্গে বলা হয়েছে-\n‘বধীদিন্দ্রো বরশিখস্য শেষোহভ্যাবর্তিনে চায়মানয় শিক্ষন্ ।\nবৃচীবতো যদ্ধরিয়ূপীয়ায়াং হৎপূর্বে অর্ধে ভিয়সাপরো দর্ত্ ।।’- (ঋগ্বেদ-৬/২৭/৫)\nঅর্থাৎ : চয়মানের পুত্র অভাবর্তীর প্রতি অনুকূল হয়ে ইন্দ্র বরশিখের পুত্রগণকে সংহার করেছেন। তিনি হরিয়ূপীয়ার পূর্বভাগে অবস্থিত বরশিখের পুত্র বৃচীবানের বংশধরদের বধ করেন, তখন পশ্চিমভাগে অবস্থিত বরশিখের শ্রেষ্ঠ পুত্র ভয়ে বিদীর্ণ হয়েছিলো।\nএখানে বিশেষ দ্রষ্টব্য হলো, উপরিউক্ত ঋকে যে নগরের নাম উল্লেখ রয়েছে- ‘হরিয়ূপীয়া’, আধুনিক বিদ্বানেরা এ-নগরকে খুব যৌক্তিকভাবেই হরপ্পা বলে সনাক্ত করতে চেয়েছেন। প্রত্ন-ইতিহাসবিদ কোশাম্বী অনুমান করেছেন, এ-যুদ্ধ আর্য এবং আর্য-পূর্বদের মধ্যেই ঘটে থাকা সম্ভব; কেননা বৃচীবানের বংশধরের কথা আর শোনা যায় না, কিন্তু ওই এলাকাতেই চয়মানের বংশধরেরা উত্তরকালেও টিকে থেকেছিলো। এই অনুমানের পক্ষে প্রাসঙ্গিক তথ্য হিসেবে স্মর্তব্য যে, আলোচ্য ঋকটির রচয়িতা কবির নাম ঋষি ভরদ্বাজ এবং ষষ্ঠ মণ্ডলেই তাঁর রচিত একটি পূর্ববর্তী ঋকে ইন্দ্র অসুরঘ্ন বা অসুরহন্তা বলে কীর্তিত। যেমন-\n‘তন্নো বি বোচা যদি ভে পুরা চিজ্জরিতার আনশু সুম্নমিন্দ্র।\nকস্তে ভাগঃ কিং বয়ো দুধ্র খিদ্বঃ পুরুহূত পুরূবসোহসুরঘ্নঃ।।’- (ঋগ্বেদ-৬/২২/৪)\nঅর্থাৎ : হে ইন্দ্র ! যদি পূর্বকালে তোমার স্তোতৃগণ সুখলাভ করে থাকেন, তবে আমাদেরও সে সুখ প্রদান করো। হে দুর্ধর্ষ, শত্রুবিজয়ী, ঐশ্বর্যশালী পুরুহূত ! তুমি অসুরনিহন্তা, তোমার জন্য কোন ভাগ ও কোন হব্য কল্পিত হয়েছে।\nঅতএব অনুমান হয় আলোচ্য পূর্বোক্ত ঋকেও ইন্দ্র অসুরঘ্ন বা অসুর-হত্যাকারী হিসেবেই বৃচীবানের পুত্রদের বধ করেন। বেদ-টীকাকার সায়ণাচার্যও বরশিখকে অসুর বলেছেন। এবং ঋগ্বেদে এখানে অসুর বলতে অবশ্যই আর্যপূর্ব বা অনার্যদের বোঝানো হয়েছে। এই অনার্যদেরকেই ঋগ্বেদে কখনো বা দস্যু কিংবা বিরুদ্ধবাদী হিসেবেও উল্লেখ আখ্যায়িত করা হয়েছে যাদেরকে ইন্দ্র হত্যা করেছেন, যেমন-\n‘সসানাত্যা উত সূর্যং সসানেন্দ্রঃ সসান পুরুভোজসং গাম্ ।\nহিরণ্যয়মুত ভোগং সসান হত্বী দস্যুন্প্রার্যং বর্ণমাবৎ।।’ (ঋগ্বেদ-৩/৩৪/৯)\n‘ইন্দ্র ওষধীরসনোদহানি বনস্পতীরসনোদস্তরিক্ষম্ ।\nবিভেদ বলং নুনুদে বিবাচোহথাভবন্দমিতাভিক্রতুনাম্ ।।’ (ঋগ্বেদ-৩/৩৪/১০)\nইন্দ্র অশ্বদান করেছেন, সূর্য দান করেছেন, বহু লোকের উপভোগযোগ্য গোধন দান করেছেন, দস্যুদের বধ করে আর্যবর্ণকে রক্ষা করেছেন (ঋক-৩/৩৪/৯)। ইন্দ্র ওষধি প্রদান করেছেন, দিবস প্রদান করেছেন, বনস্পতি ও অন্তরীক্ষদের প্রদান করেছেন। তিনি মেঘ ভেদ করেছেন, বিরুদ্ধবাদীদের বধ করেছেন, যারা অভিমুখে যুদ্ধ করতে আসে তাদের বধ করেছেন (ঋক-৩/৩৪/১০)।\nপুরন্দর ইন্দ্র যে শত্রুর শত শত পুর, পুরী ও হর্ম্য বা প্রাসাদ ভেদ ও ধ্বংস করেছেন তার নমুনা ঋগ্বেদ জুড়ে বিভিন্নভাবে বর্ণিত হয়েছে, যেমন-\n‘যুধা যুধমুপ ঘেদেষি ধৃষ্ণুয়া পুরা পুরং সমিদং হংস্যোজসা।\nনম্যা যদিন্দ্র সখ্যা পরাবতি নিবর্হয়ো নবুচিং নাম মায়িনম্ ।।’ (ঋগ্বেদ-১/৫৩/৭)\n‘ত্বং করঞ্জমুত পর্ণয়ং বধীস্তেজিষ্ঠযাতিথিগ্বস্য বর্তনী।\nত্বং শতা বঙ্গৃদস্যাভিনত্পুরোহনানুদঃ পরিষূতা ঋজিশ্বনা।।’ (ঋগ্বেদ-১/৫৩/৮)\n‘ত্বং পিপ্রুং মৃগয়ং শূশুবাংসমৃজিশ্বনে বৈদথিনায় রন্ধীঃ।\nপঞ্চাশৎকৃষ্ণা নি বপঃ সহস্রাৎকং ন পুরো জরিমা বি দর্দঃ।।’ (ঋগ্বেদ-৪/১৬/১৩)\n‘অহং পূরো মন্দসানো ব্যৈরং নব সাকং নবতীঃ শম্বরস্য।\nশমতমং বেশ্যং সর্বতাতা দিবোদাসমতিথিগ্বং যদাবম্ ।।’ (ঋগ্বেদ-৪/২৭/৩)\nহে ইন্দ্র ! তুমি শত্রুবর্ষণকারীরূপে যুদ্ধ হতে যুদ্ধান্তরে গমন কর, বলদ্বারা নগরের পর নগর ধ্বংস কর। হে ইন্দ্র! তুমি নথী ঋষির সহায়ে দূর দেশে মনুচি নামক মায়াবী অসুরকে বধ করেছিলে (ঋক-১/৫৩/৭)। তুমি অতিথিগ্ব নামক রাজার জন্য করঞ্জ ও পর্ণয় নামক অসুর শত্রুদ্বয়কে তেজস্বী বর্তনী দ্বারা বধ করেছ; তারপর তুমি অনুচর রহিত হয়ে ঋজিশ্বান নামক রাজার দ্বারা চারদিকে বেষ্টিত বঙ্গৃদ নামক অসুর শত্রুর শত নগর ভেদ করেছিলে (ঋক-১/৫৩/৮)। তুমি পিপ্রু ও প্রবৃদ্ধ মৃগয়কে বিনাশ করেছিলে, তুমি সকলকে বিদথীর পুত্র ঋজিশ্বার বশীভূত করেছিলে। তুমি পঞ্চাশৎ সহস্র কৃষ্ণবর্ণ অনার্য শত্রুকে বিনাশ করেছিলে। জরা যেরূপ রূপ বিনাশ করে, তুমি সেরূপ শম্বরের নগরসমূহ বিনাশ করেছিলে (ঋক-৪/১৬/১৩)। (আপনার কীর্তি বর্ণনা করে ইন্দ্র বলছেন) আমি সোমপানে মত্ত হয়ে শম্বরের নবনবতি বা নিরানব্বই সংখ্যক পুরী এককালে ধ্বংস করেছি। আমি যখন অতিথিগ্ব দিবোদাসকে যজ্ঞে পালন করেছিলাম তখন তাকে শততম পুরী বাসের জন্য দিয়েছিলাম (ঋক-৪/২৭/৩)।\nএমন অসামান্য কীর্তির জন্যেই হয়তো ইন্দ্রকে পুরন্দর বা পুর-ধ্বংসকারী বলা হয়। কিন্তু কোথায় এসব পুর ধ্বংস হয়েছে? ঋগ্বেদে সেভাবে স্থানের নাম সরাসরি উল্লেখ না থাকলেও সিন্ধু, যমুনা, সরস্বতি, শতদ্রু, পরুষ্ণি (ইরাবতি, রাভী), বিতস্তা ইত্যাদি অন্তত উনিশটি নদীর উল্লেখ পাওয়া যায়। এছাড়া সপ্তনদী বা সপ্তসিন্ধুরও বেশ কয়েকবার উল্লেখ রয়েছে। যা থেকে ধারণা করা হয়, আর্যদের আবাস তৈরি হয়েছিলো সপ্তসিন্ধুর দেশে অর্থাৎ, বর্তমান পশ্চিম পাকিস্তান, পাঞ্জাব, হরিয়ানা ছাড়াও আফগানিস্তানের কিছু অংশ বিস্তৃত। ঋগ্বেদের নদী সূক্তের (ঋগ্বেদ-১০/৭৫) পঞ্চম ঋকে সিন্ধু নদীর পূর্বদিকের অর্থাৎ পাঞ্জাব প্রদেশের শাখাগুলির নাম এবং ষষ্ঠ ঋকে পশ্চিম দিকের অর্থাৎ কাবুল প্রদেশের শাখাগুলির নাম পাওয়া যায়। এছাড়া গঙ্গা ও যমুনার অববাহিকাতেও যে আর্যদের বসতি বিস্তার লাভ করেছিলো তা অনুমান করা যায়। যেমন-\n‘আ যৎসাকং যশসো বাবশাসাঃ সরস্বতী সপ্তথী সিন্ধুমাতা।\nযাঃ সুষ্বয়ন্ত সুদুঘাঃ সুধারা অভি স্বেন পয়সা পীপ্যানাঃ।।’ (ঋগ্বেদ-৭/৩৬/৬)\n‘অভি ত্বা সিন্ধো শিশুমিন্ন মাতরো বাশ্রা অর্ষন্তি পয়সেব ধেনবঃ।\nরাজেব যুধ্বা নয়সি ত্বমিৎসিচৌ যদাসামগ্রং প্রবতামিনক্ষসি।।’ (ঋগ্বেদ-১০/৭৫/৪)\n‘ইমং মে গঙ্গে যমুনে সরস্বতি শুতুদ্রি স্তোমং সচেতা পুরুষ্ণ্যা।\nঅসিক্ল্যা মরুদ্বুধে বিতস্তয়ার্জীকীয়ে শৃণুহ্যা সুষোময়া।।’ (ঋগ্বেদ-১০/৭৫/৫)\n‘তৃষ্টাময়া প্রথমং যাতবে সজূঃ সুসর্ত্বা রসয়া শ্বেত্যা ত্যা।\nত্বং সিন্ধা কুভয়া গোমতীং ক্রুমুং মেহৎস্বা সরথং যাভিরীয়সে।।’ (ঋগ্বেদ-১০/৭৫/৬)\n‘ঋৃজীত্যেনী রুশতি মহিত্বা পরি জ্রয়াংসি ভরতে রজাংসি।\nঅদঝ্বা সিন্ধৃরপসামপস্তমাশ্বা ন চিত্রা বপুষীব দর্শতা।।’ (ঋগ্বেদ-১০/৭৫/৭)\n‘স্বশ্বা সিন্ধুঃ সুরথা সুবাসা হিরণ্যয়ী সুকৃতো বজিনীবতী।\nঊর্ণাবতী যুবতিঃ সীলমাবত্যুতাধি বস্তে সুভগা মধূবৃধম্ ।।’ (ঋগ্বেদ-১০/৭৫/৮)\nযে নদীগণের মধ্যে সিন্ধু মাতা ও সরস্বতী সপ্তম স্থানীয়া সে কামদুঘা সুধারা নদীগণ প্রবাহিত হচ্ছে। স্বীয় জলে বর্তমান ও অন্নবিশিষ্ট ও কাময়মান নদীসকল যুগপৎ আসুন (ঋক-৭/৩৬/৬)। হে সিন্ধু ! যেমন শিশু বৎসের নিকট তাদের জননী গাভীর দুগ্ধ নিয়ে যায় সেরূপ আর আর নদী শব্দ করতে করতে জল নিয়ে তোমার চতুর্দিকে আসছে। যেমন যুদ্ধ করবার সময় রাজা সৈন্য নিয়ে যায় সেরূপ তোমার সহগামিনী এ দুটি নদী শ্রেণীকে নিয়ে তুমি অগ্রে অগ্রে চলেছ (ঋক-১০/৭৫/৪)। হে গঙ্গা ! হে যমুনা সরস্বতী শতদ্রু ও পরুষ্ণি ! আমার এ স্তবগুলি তোমরা ভাগ করে নাও। হে অসিক্লী-সঙ্গত মরুদবৃধা নদী ! হে বিতস্তা ও সুষোমা সঙ্গত আর্জীকীয়া নদী ! তোমরা শোন (১০/৭৫/৫)। হে সিন্ধু ! তুমি প্রথমে তৃষ্টামা নদীর সঙ্গে মিলিত হয়ে চললে। পরে সুসর্ত্তু ও রসা ও শ্বেতীর সাথে মিললে। তুমি ক্রমু ও গোমতীকে, কুভা ও মেহৎনুর সাথে মিলিত করলে। এ সকল নদীর সঙ্গে তুমি এক রথে অর্থাৎ একত্রে গিয়ে থাক (ঋক-১০/৭৫/৬)। এ দুর্ধর্ষ সিন্ধু সরলভাবে যাচ্ছে, তাঁর বর্ণ শুভ্র ও উজ্জ্বল, তিনি অতি মহৎ, তাঁর জল সকল মহাবেগে গিয়ে চতুর্দিক পরিপূর্ণ করছে। যত গতিশালী আছে, এঁর তুল্য গতিশালী কেউ নেই। ইনি ঘোটকীর ন্যায় অদ্ভূত, ইনি স্থূলকায়া, রমণীর ন্যায় সৌষ্ঠবদর্শনা (ঋক-১০/৭৫/৭)। সিন্ধু চিরযৌবনা ও সুন্দরী, এঁর উৎকৃষ্ট ঘোটক, উৎকৃষ্ট রথ এবং উৎকৃষ্ট বস্ত্র আছে, সুবর্ণের অলঙ্কার আছে, ইনি উত্তমরূপে সজ্জিত হয়েছেন। এঁর বিস্তর অন্ন আছে, বিস্তর পশুলোম আছে, এঁর তীরে সীলমা খড় আছে। ইনি মধু প্রসবকারী পুষ্পের দ্বারা আচ্ছাদিত (ঋক-১০/৭৫/৮)।\nঅতএব, এই সিন্ধু উপত্যকাবাসী অনার্যদের উপর আক্রমণকারী আর্য-সেনাপতি ইন্দ্র যে এ-অঞ্চলেরই বহু নগরী ধ্বংস করেছিলো তা বলার অপেক্ষা রাখে না। প্রত্নতাত্ত্বিক ও প্রাচীন সাহিত্য নিদর্শন থেকে অনুমান হওয়া মোটেও অসঙ্গত নয় যে, আর্য-আক্রমণেই সিন্ধু-সভ্যতা ধ্বংস হয়েছিলো। এ-প্রেক্ষিতে সিন্ধু-সভ্যতার ধ্বংস প্রসঙ্গে কোশাম্বী আরও মৌলিক একটি প্রসঙ্গ উত্থাপন করেছেন-\n‘সহস্র বছরের পুরানো ইতিহাস সত্ত্বেও সিন্ধু-সভ্যতার নগরগুলি অমন আকস্মিকভাবে ধ্বংসস্তুপে পরিণত হলো কী করে? শুধুমাত্র যুদ্ধে পরাজয়ই তার সমগ্র কারণ হতে পারে না। কেননা, যে মূল অর্থনৈতিক ভিত্তির উপর নগরগুলি প্রতিষ্ঠিত ছিল তা অক্ষুণ্ন থাকলে যুদ্ধে পরাজয় সত্ত্বেও নগরগুলি ঐভাবে নিঃশেষ হয়ে যেতনা। অতএব অনুমান হয়, আর্য-আক্রমণের ফলে শুধুই যে সিন্ধু-সভ্যতার অধিবাসীরা পরাস্ত হয়েছিল তাই নয়, খাদ্য-উৎপাদনের প্রধানতম পদ্ধতিও বিধ্বস্ত হয়েছিল।’ (দেবীপ্রসাদ/ ভারতীয় দর্শন, পৃষ্ঠা-৫৭)\nতার মানে, সিন্ধু-সভ্যতার মূল অর্থনৈতিক ভিত্তি বলতে যেহেতু সুবিস্তৃত কৃষিকাজ, সেক্ষেত্রে ওই বিস্তৃত অঞ্চল জুড়ে কৃষিকাজের জন্য কোনো-না-কোনো রকম জলসেচ ব্যবস্থার প্রয়োজন ছিলো। এই উদ্দেশ্যে নিশ্চয়ই সিন্ধু-উপত্যকার নদীগুলির শাখা-উপশাখায় বাঁধ দিয়ে বন্যার জল রুখে রাখার আয়োজন করা হতো বলে কোশাম্বী মনে করেন। ঋগ্বেদের সাক্ষ্য থেকে বোঝা যায়, বৈদিক মানুষেরা শুধুমাত্র সিন্ধু-সভ্যতার পুরগুলিই ধ্বংস করেনি; তা ছাড়াও কৃষিকাজের পক্ষে অপরিহার্য ওই বাঁধগুলিও ভেঙে দিয়েছিলো। ফলে ধ্বংস হয়েছিলো সিন্ধু-সভ্যতার অর্থনৈতিক ভিত্তি। এ-বিষয়ে কোশাম্বী ঋগ্বেদের প্রমাণও উদ্ধৃত করেছেন।\n‘ইন্দ্রের কীর্তি-বর্ণনায় ঋগ্বেদ-এ বারবার বলা হয়েছে, তিনি জলস্রোতকে মুক্তি দিয়েছিলেন। ম্যাক্স-মূলার-এর যুগে এ-বর্ণনাকে প্রাকৃতিক ঘটনামূলক পৌরাণিক কাহিনীই মনে করা হয়েছে– বৃষ্টি দেবতা যেন মেঘের অবরোধ ভেঙে বৃষ্টির জল মুক্ত করেছেন। কিন্তু ঋগ্বেদের প্রকৃত বর্ণনা এ-ব্যাখ্যা মোটেই সমর্থন করে না। কেননা সে-বর্ণনা অনুসারে, এইভাবে জলস্রোতকে মুক্ত করবার জন্য ইন্দ্র বৃত্র-কে বধ করেছিলেন। বৃত্র বলতে সাধারণত কোনো দানব-নাম বোঝা হয়। কিন্তু সম্প্রতি অত্যন্ত দক্ষ দু’জন ভাষাতত্ত্ববিদ এই শব্দটি বিশ্লেষণ করেছেন। নিছক ভাষাতত্ত্বমূলক সাক্ষ্যর উপর নির্ভর করেই তাঁরা প্রমাণ করেছেন বৃত্র অর্থে কোনো দানব বোঝা ঠিক নয়– শব্দটির প্রকৃত অর্থ হলো ‘বাধা’, ‘বাঁধ’। ঋগ্বেদের বৃত্র-বিনাশ বর্ণনাও এই অর্থই সমর্থন করে : ঢালু জমিতে বৃত্র সাপের মতো শুয়ে রয়েছে, তাই নদীস্রোত বাধা পেয়ে থেমে গিয়েছে। ইন্দ্র যখন বজ্রের সাহায্যে তাকে আঘাত করলেন জমি কুঁচকে উঠল, পাথরগুলো রথের চাকার মতো গড়িয়ে গড়িয়ে পড়তে লাগল আর বৃত্রর এলিয়ে-পড়া দেহের উপর দিয়ে বয়ে গেল বাধামুক্ত জলস্রোত। বাঁধ ধ্বংস করবার বর্ণনা, সন্দেহ নেই।’ (ঐ/ ভারতীয় দর্শন, পৃষ্ঠা-৫৭)\nইন্দ্রের যুদ্ধবাজ বা অনার্যহন্তারক ইত্যাদি হিসেবে প্রসিদ্ধি থাকলেও পুরন্দর বা পুর-ধ্বংসকারী ও বৃত্র-হননকারী হিসেবেই ইন্দ্রের পরিচিতি সর্বাধিক কীর্তিত। কিন্তু ঋগ্বেদের অন্যতম আরেকটি ঋকে পুরী ভগ্নের সাথে সাথে বৃত্রকে ইন্দ্র-কর্তৃক হত্যার বদলে (কোশাম্বীর বর্ণনার অনুরূপ) চূর্ণকরার কথাই স্পষ্ট করে বলা হচ্ছে সায়ণাচার্যের টীকা তর্জমায়, যেমন-\n‘আ ক্ষোদো মহি বৃতং নদীনাং পরিষ্ঠিতমসৃজ ঊর্মিমপাম্ ।\nতাসামনু প্রবত ইন্দ্র পন্থাম্ প্রার্দয়ো নীচীরপসঃ সমুদ্রম্ ।। (ঋগ্বেদ-৬/১৭/১২)।\nঅয়া হ ত্যং মায়য়া বাবৃধানং মনোজুবা স্বতবঃ পর্বতেন।\nঅচ্যুতা চিদ্বীলিতা স্বোজা রূজো বি দৃড়্হা ধৃষতা বিরপ্শিন্ ।।’ (ঋগ্বেদ-৬/২২/৬)।\nহে ইন্দ্র ! তুমি বৃত্র কর্তৃক সমাচ্ছাদিত নদী সকলের প্রকাণ্ড বারিরাশি উন্মুক্ত করেছ; তুমি জলরাশি মুক্ত করেছ। তুমি সে সমস্ত নদীকে নিম্নপথে প্রবাহিত করেছ; তুমি বেগবান সলিলরাশিকে সমুদ্রে নিয়ে গিয়েছ। (ঋক-৬/১৭/১২)।। হে নিজবলে বলীয়ান ইন্দ্র ! তুমি এ মায়াদ্বারা প্রবৃদ্ধ, প্রসিদ্ধ বৃত্রকে পর্বযুক্ত ও মনোবৎ বেগগামী বজ্রদ্বারা চূর্ণ করেছ। হে শোভন দীপ্তিশালী মহেন্দ্র ! তুমি নিজ দুর্ধর্ষ বজ্রদ্বারা অক্ষয়, অশিথিল ও দৃঢ় পুরী সকল ভগ্ন করেছ। (ঋক-৬/২২/৬)।।\nএছাড়াও ঋগ্বেদে কৃত্রিম বাঁধ ভেঙে দেয়া ও নদীর নির্গমন দ্বার খুলে দেয়া প্রসঙ্গে আরো বলা হয়েছে-\n‘সদ্মেব প্রাচো বি মিমায় মানৈর্বজ্রেণ খান্যতৃণন্নদীনাম্ ।\nবৃথাসৃজৎপথিভির্দীর্ন্তয়াথৈঃ সোমস্য তা নদ ইন্দ্রশ্চকার।।’ (ঋগ্বেদ-২/১৫/৩)\n‘ভিনদ্বলমঙ্গিরোভির্গৃণানো বি পর্বতস্য দৃংহিতান্যৈরৎ।\nরিণক্ রোধাংসি কৃত্রিমাণি এষাং সোকস্য তা মদ ইন্দ্রশ্চকার।।’ (ঋগ্বেদ-২/১৫/৮)\nতিনি (ইন্দ্র) যজ্ঞগৃহের ন্যায় পরিমাণ করে লোক সকলকে প্রাঙ্মুখ করে নির্মাণ করেন, তিনি বজ্রদ্বারা নদীর নির্গমন দ্বার সকল খুলে দেন, তিনি অনায়াসে দীর্ঘকাল গন্তব্য পথে নদী সকলকে প্রেরণ করেন, সোমজনিত হর্ষ উপস্থিত হলে ইন্দ্র এ সকল কর্ম করেছিলেন (ঋক-২/১৫/৩)। অঙ্গিরাগণ স্তব করলে ইন্দ্র বলকে বিদীর্ণ করেছিলেন। পর্বতের দৃঢ়ীকৃত দ্বার উদ্ঘাটিত করেছিলেন। এদের কৃত্রিম রোধ বা বাঁধগুলিও ভেঙে দিয়েছিলেন। সোমজনিত হর্ষ উৎপন্ন হলে ইন্দ্র এ সকল কর্ম করেছিলেন (ঋক-২/১৫/৮)।\nঅতএব, সিন্ধু-সভ্যতার উৎখননে প্রাপ্ত প্রত্নতত্ত্ব নিদর্শন ও প্রাচীন বৈদিক সাহিত্য নিদর্শনের সাক্ষ্য প্রমাণের ভিত্তিতে ইতিহাস ও প্রত্নতত্ত্ববিদেরা মোটামুটি একমত যে, বেশ আগে থেকেই সিন্ধু-সভ্যতায় অবক্ষয় শুরু হলেও চূড়ান্তভাবে আর্য-আক্রমণের ফলশ্রুতিতেই সিন্ধু-সভ্যতার ধ্বংস পূর্ণতা পায়।\n[আগের পর্ব : লিঙ্গ উপাসনা] [*] [পরের পর্ব : সিন্ধু-সভ্যতা ও আর্য-সভ্যতার তুলনামূলক বৈশিষ্ট্য]


১৩নং কর্মধা ইউনিয়ন সহ দেশ-বিদেশের সবাইকে শারদীয় শুভেচ্ছা জানিয়েছেন পলাশ চক্রবর্তী – 52BD.TV\n১৩নং কর্মধা ইউনিয়ন সহ দেশ-বিদেশের সবাইকে শারদীয় শুভেচ্ছা জানিয়েছেন পলাশ চক্রবর্তী\nবায়ান্ন ডেস্ক::দেবীর বোধনের মধ্যে দিয়ে শুরু হয়েছে হিন্দু ধর্মাবলম্বীদের সবচেয়ে বড় ধর্মীয় উৎসব দূর্গাপূজা।হিন্দু ধর্মাবলম্বীদের সবচেয়ে বড় ধর্মীয় উৎসব দুর্গাপূজা উপলক্ষে বর্ণিল সজ্জায় সেজেছে ১৩নং কর্মধা ইউনিয়ন সহ কুলাউড়ার পূজামণ্ডপ।\nশারদীয় দুর্গোৎসব উপলক্ষে ধর্ম বর্ণ নির্বিশেষে দেশ ও দেশের বাহিরের সবাইকে শারদীয় শুভেচ্ছা জানান পলাশ চক্রবর্তী সহ-সভাপতি ১৩নং কর্মধা ইউনিয়ন আওয়ামী সেচ্ছাসেবক লীগ।\nসহ-সাধারণ সম্পাদক রাংঙ্গিছড়া বাজার ব্যবসায়ী কল্যাণ সমিতি।\nআহবায়ক কমিটির সদস্য, তরুণ সনাতনী যুব সংঘ ( T.S.S.)১৩ নং কর্মধা ইউনিয়ন শাখা।\nশারদীয় শুভেচ্ছা জানিয়ে পলাশ চক্রবর্তী বলেন, দুর্গাপূজা শুধু হিন্দু সম্প্রদায়ের উৎসবই নয়, এটি আজ সর্বজনীন উৎসবে পরিণত হয়েছে।\nদুর্গাপূজা উপলক্ষে বায়ান্ন টেলিভিশন কে পলাশ চক্রবর্তী বলেন, “অশুভ শক্তির বিনাশ এবং সত্য ও সুন্দরের আরাধনা শারদীয় দুর্গোৎসবের প্রধান বৈশিষ্ট্য।”\nউৎসবে শামিল হতে সবাইকে আহ্বান জানিয়ে বলেন, “ধর্ম যার যার, উৎসব সবার – এ মন্ত্রে উজ্জীবিত হয়ে আমরা সবাই একসঙ্গে উৎসব পালন করব।\nদুর্গাপূজা উপলক্ষে আমি হিন্দু ধর্মাবলম্বীসহ সকল নাগরিকের শান্তি, কল্যাণ ও সমৃদ্ধি কামনা করেছেন পলাশ চক্রবর্তী।\nPosted On October 10, 2021 October 10, 2021 in ধর্ম ও জীবন, শুভেচ্ছা বার্তা, স্থানীয় with0Comments.\n← বালাগঞ্জে বিএনপি নেতার হুশিয়ারি, ইউপি নির্বাচনে ‘চুদুর বুদুর চলবে না’\nদেশ ও দেশের বাহিরের সবাইকে শারদীয় শুভেচ্ছা জানান অপু চন্দ্র দেব →


পর৪ এর অর্থ - (p. 488) -para4 বিণ. নিষ্ঠ, নিরত, আসক্ত (স্বার্থপর, নৃত্যপর)। [সং. √পৃৃ + অ]। স্ত্রী. -পরা (নৃত্যপরা, ধ্যানপরা)। 102)\nপর৪ এর বাংলা অর্থ\nঅভিধানটি ব্যবহার করার জন্য আপনাকে ধন্যবাদ। পর৪ এর বাংলা অর্থ হলো -\n(p. 488) -para4 বিণ. নিষ্ঠ, নিরত, আসক্ত (স্বার্থপর, নৃত্যপর)।\n[সং. √পৃৃ + অ]।\nস্ত্রী. -পরা (নৃত্যপরা, ধ্যানপরা)।\n(p. 538) prajanana বি. 1 সন্তানোত্পাদন, reproduction;2জন্মদান, প্রসব। [সং. প্র + √ জন্ + ণিচ্ + অন]। প্রজনিকা বি. মাতা, জননী। 28)\nView Count : 827196


ঋণ স্বীকারঃ সমস্ত মাতৃভাষা এবং জাতিসত্তার অধিকার :: প্রবুদ্ধ ঘোষ এবং রক্তিম ঘোষ\nঋণ স্বীকারঃ সমস্ত মাতৃভাষা এবং জাতিসত্তার অধিকার\nআর, ভাষা ফিনিক্স পাখির মতো জেগে ওঠে। ভাষা হেরে যায় না। ভাষাই হয়ে ওঠে আন্দোলন। আন্দোলন হয়ে ওঠে ভাষা। পরিপূর্ণতার আখ্যানে সেতু বেঁধে ভাষা আমাদের পারাপার করায় শৈশব থেকে মৃত্যু, দেয়ালা থেকে বোধ; ভাষা আমার মায়ের মতো অসুখের দিনরাতে মাথায় হাত বুলিয়ে ভাললাগা খুঁজে দেয়। শিশুটি দেখেছিল মিছিল। বহু মানুষ তার ভাষায় হেঁটে চলেছে। তখন খেলার দিন নয় তখন পড়ার সময় নয় তখন খুব আলোর রাত নয়... তখন অবরোধী হাওয়া রক্তের ঘ্রাণে ভারী। তখন অস্তিত্ব মুছে দিতে সক্রিয় আইন। শিশুটি শুনেছে, তার বাবার ভয়ের স্বর শূন্যতার কিনারে দাঁড়িয়ে ক্রোধে বদলে যাচ্ছে। সে যখন বছর পাঁচেকের, তখন খুব আবছা মনে পড়ে কর্কশ স্বর, ‘উর্দুই হবে পাকিস্তানের রাষ্ট্রভাষা’! তার মনে পড়ে অবিরাম মিছিলের পদধ্বনি, মিছিল রক্তাক্ত হয়, মিছিল বড় হয়। অথচ, তার মনে পড়ছে বাবার আনন্দ; তার ছোট হাতে মিষ্টি। ‘আমরা স্বাধীন’ এই খুশির স্লোগানে আলিঙ্গন করছিল সবাই। আরও ছোট তখন সে। পরাধীনতার বোধ সে বুঝে ওঠেনি তখনো। শুধু তার বোধে গাঢ় ছায়া ফেলেছিল দাশগুপ্তদের ধূধূ উঠোন; রাজীবের লাল শরীর, রোকেয়ার মা’র প্রতিদিন বিকেলে কান্না; কাঁটাতার কাঁটা তার... বাবা তাকে বলেছিল, এবার আরো আলো আরো ভাত। কিন্তু, কই? সেই যে একইরকম রইল সব। তাদের পাকা বাড়ি হল না, ভাতের ক্ষিধেটা রয়েই গেল। তার বাবা স্বাধীনতা সংগ্রামের গল্প করত! কী রঙিন; সাদা-কালো বাধ্য অভিযোজনে গা শিরিশির করত সেই থানা ঘেরাওয়ের গল্পে, ঢাকা মেডিক্যাল কলেজে লোম্যান-সাহেবকে খুনের গল্পে, চাটগাঁর অস্ত্রলুঠের রোমাঞ্চে! সে শুনত আর স্বপ্নগুলো তার কপালে টী দিয়ে যেত। একা একাই কতবার বন্ধুদের সাথে স্বদেশি-ব্রিটিশ খেলেছে সে। কিন্তু, বাবা কেন তার সেই ছ’বছরের জন্মদিনে ওর’ম উত্তেজিত হয়ে ফিরল? বলল, ‘ইয়ে আজাদি ঝুটা হ্যায়/ লাখো ইন্‌সান ভুখা হ্যায়’! শিশুটি অব্যক্ত যন্ত্রণায় শিউরে উঠেছিল যেদিন ওর কিছু বন্ধু ‘তুই উর্দু জানিস না?’ বলে তাকে খেলায় নেয়নি। তার ভাষা তবে কী? সে যে শব্দে মা’কে ডাকে, সে যে উচ্চারণে খেতে চায় সেইস-ব আর বলা যাবে না? কী করবে তবে সে? আচ্ছা, সে কী উর্দুতে ভাববে এবার থেকে? ভবিষ্যৎ অন্ধকার, আরো মিছিল, ঘরছাড়া অনিশ্চয় সম্বন্ধে কোনোই ধারণা তার নেই, শুধু আছে ভেঙ্গে ভেঙ্গে পড়া বোধ, নিয়ত কার্ফিউ-এর নিকষ। ভাল নেই সে। তার মনে আছে, বছরটা শুরু হল আরো আন্ধকারের বার্তায়। তখন সে জানতে শিখেছে কিছু শব্দ, জিন্নাহ্, নাজিমুদ্দিন, পাকিস্তান, ভাষা-আন্দোলন সংগ্রাম কমিটি এইসব। ১৯৫২-র ২৭শে জানুয়ারি খাজা নাজিমুদ্দিন ফের বাংলা ভাষাকে প্রত্যাখ্যান করল; কাগজে দেখেছে ন’বছরের শিশুটি। দেখেছে ৪ঠা ফেব্রুয়ারি কী বিশাল এক মিছিল, বাবার হাত ধরে সেও গেছিল। আর বলেছে যে ২১ তারিখ আবার মিছিল হবে, সেদিন নাকি সব বন্ধ! কিন্তু, একটা জিনিস বেশ মজার লাগছে তার। বছর চারেক আগে তাদের পাড়ার মতিন দাদা ঢাকায় পড়তে গিয়ে ভাষা-মিছিলে মারা গেছিল। তখন তাদের মহল্লায় কয়েকদিন বিষাদ ছিল; কিন্তু, বাংলা না উর্দু এই নিয়ে তাদের মহল্লায় তেমন শোরগল ছিল না। তার বাবা বন্ধুদের নিয়ে বরং বেশি আলোচনা করত কী’সব ‘কর্ডন প্রথা’, ‘লবণ-নিয়ন্ত্রণ আইন’ নিয়ে। কিন্তু, এখন যেন সবাই ভাষার কথা বলছে, এখন অন্য স্লোগানগুলোও কেমন মিশে যাচ্ছে ‘বাংলা চাই’ কলধ্বনির সাথে! কেন এরকম হল সে জানেনা, তার শুধু ভাল লাগছে খুব। বাবার মুখে শোনা সেই টগ্‌বগে দিনগুলো কি ফিরছে? আহা! এতখানি অনুভব শেষে শিশুটি মা-বাবার সাথে যায় ২১ শে ফেব্রুয়ারির মিছিলে, মা’র হাত ছেড়ে গেছিল ভিড়ের মধ্যে। ঢাকা মেডিক্যাল কলেজের গেটে অনেকক্ষণ বক্তৃতার পরেও সরকারের তরফে বাংলা ভাষাকে স্বীকৃতি দেওয়ার কথা ঘোষণা না করায়, মিছিল এগোয় আইন-পরিষদের দিকে, ভেঙ্গে যায় ১৪৪। শিশুটি শুনছিল ‘রাষ্ট্রভাষা বাংলা চাই’ আর সেই সমস্বরকে চিরে হঠাৎ কান ফাটানো আওয়াজ, ধোঁইয়া। শিশুটি পড়ে যাচ্ছিল। তার বুকে তীব্র যন্ত্রণা, রক্ত নামছে গড়িয়ে। এক অনন্য বোধে পৌঁছে যাচ্ছিল ন’বছরের অহিউল্লাহ্। বোধহয় সেই মুহূর্তে সে দেখতে পাচ্ছিল তার হাতে ধরা এক রঙিন পতাকা, তার রক্তে পতাকার মাঝখানে লাল রংটা গোল হয়ে ছড়িয়ে পড়ছিল। মৃত্যু আসছিল, আরো অনেক জীবন জাগছিল।\n[b]“মেকী আজাদীর রঙিন ছটা আর উজ্জ্বল নতুন দিনের সোনালী স্বপ্ন কোথায় মিলিয়ে গিয়েছে জাতির জীবনে, সমগ্র দেশের বুকে নেমে এসেছে নিরন্ধ্র অন্ধকারের কালো বিভীষিকা। সামন্তবাদ ও সাম্রাজ্যবাদের দোসর প্রতিক্রিয়ার দানবীয় নিষ্পেষণে দেশের অর্থনৈতিক জীবন পঙ্গু, শিক্ষার অধিকার, ভাষা ও স্বাধীনতার অধিকার বিপর্যস্ত, গনতন্ত্র নির্বাসিত।... প্রথমদিকে ছাত্র এবং শহরের মধ্যবিত্ত বুদ্ধিজীবীদের উদ্যোগে ভাষা ও সংস্কৃতির এই আন্দোলনের সূত্রপাত হলেও একুশে ফেব্রুয়ারি তাকে ছড়িয়ে দিল দেশের আনাচে কানাচে, গ্রাম গ্রামান্তরের দূরতম প্রান্তে। শহীদের রক্ত ডাক দিল দেশজোড়া কিষাণের শক্তিকে, দেশের প্রতিটি দেশপ্রেমিক মানুষকে।” [একুশে ফেব্রুয়ারিঃ হাসান হাফিজুর রহমান সম্পাদিত, মার্চ ১৯৫৩।]\nবৌ আর দুই ছেলেকে অক্ষত শরীরে আনতে পেরেছিল শুধু । ব্যস । যশোর রোড ধরে হাঁটতে হাঁটতে কোন ফাঁকে পৌঁছেছিল এক অজানা দেশে । সেই দেশকে সে নিজের বলে শুনেছিল শুধু , চেনেনি তখনও । আর যে দেশটাকে সে নিজের বলে চিনত , সেটাও সদ্য বিদেশ হয়ে গেছে তার মত আরও অনেকেরই কাছে । খোলা মাঠে গাছের পাতাগুলো দুলতে দুলতে যেটুকু ছায়াকে চুরি করে আনে আপাতত সেখানেই তার পরিবার । দুই পায়ে ব্যথা করে ভীষণ । এত দূর হাঁটা , ক্লান্তিতে নুয়ে পড়ে যেন । পা ছড়িয়ে বসে ভাবে , আজ থেকে দুই দেশ হল । দুই দিকে ভাষা দু’রকম নয় কেন , শুধু দু’দিকের কশায়েরা একইভাবে কাটতে শিখেছে ।\nজমির গন্ধ ভুলে যাওয়া মন\nওপাড়ে হিসেব মাটি - বন্ধন\nগোধূলি বিকেলে কাঁটাতার ছুঁয়ে সীমারেখা শুধু হাসছে\nতিস্তার স্রোতে ভাঙল পাথর\nসমতলে দিল শান্তি খবর\nএদিকে জমিতে আমার কবর পায়ের শব্দ মাপছে\n[b]“গ্রাম থেকে গাড়ীওয়ালা, মাঝিমাল্লা আর কৃষক-মজুর, ছাত্র-শিক্ষকরা এসে শহরে বিক্ষোভ প্রদর্শন করেছে। শহরের সকল প্রান্ত থেকে জনসাধারণ নিজেরাই মিছিল সংগঠিত করে বিক্ষোভ প্রদর্শন করেছে। ঢাকা-নারায়ণগঞ্জের রেলওয়ে কারখানায় ধর্মঘট ঘোষিত হয়েছে। কারখানার শ্রমিকরাই রেলের চাকা বন্ধ করতে এগিয়ে এসেছে।... রাত্রে আজিমপুর কলোনীর মেয়েরা এক প্রতিবাদ সভার আয়োজন করেন। সেই সভায় যোগদানের জন্য সেই আমলের সুদূর কমলাপুর থেকেও মেয়েরা আসেন।” [একুশের ইতিহাসঃ কবির উদ্দিন আহমদ]\nএক বিপন্নতা প্রবহমান। ১৯৫২ হয়তো তার বিস্ফার মাত্র। বারুদ জমেছিল বহু আগে থেকেই। ঔপনিবেশিক শাসন থেকে মুক্তির পাশাপাশি পূর্ব পাকিস্তানের বৃহত্তর মানুষের আকাঙ্ক্ষা ছিল অর্থনৈতিক নিপীড়ন থেকে মুক্তি। আর, তৎকালীন নিপীড়কদের অধিকাংশই বোধহয় ছিলেন হিন্দু জমিদার শ্রেণি। বাঙালি মধ্যবিত্ত মুসলমান সম্প্রদায় ন্যায্য কারণেই হয়তো বন্দিদশা থেকে মুক্তি চাইছিলেন এবং তাঁদের এ আশাও ছিল যে, নতুন সরকারের আমলে জমিদারের শোষণ ও ব্রিটিশ অত্যাচার না-থাকার ফলে তাদের শিল্প-কৃষি দ্রুত বিকশিত হবে, বেকার সমস্যার অবিলম্বে সমাধান হবে। যদিও, তৃতীয় বিশ্বের দেশে উত্তর-ঔপনিবেশিক পর্যায়ে এই আশাই করে থাকেন মানুষ। আর, এই আশাকে সমূলে বিনাশ করে গড়ে ওঠে আমলাতান্ত্রিক পুঁজিপতি শ্রেণি, ফড়ে শ্রেণি। পূর্ব পাকিস্তানের মূল শাসনকেন্দ্র পশ্চিম পাকিস্তানে হওয়ার ফলে পুঁজির প্রায় সবটুকু লাভের গুড় চলে যেতে থাকল ভারত পেরিয়ে, পশ্চিমে। কৃষকদের পবস্থার উন্নতি হল না কারণ জমিদারি প্রথা প্রায় উঠে গেলেও, উদ্বৃত্ত জমি আর আইন চলে গেল উঠতি শোষকদের হাতে। শ্রমিকদের মজুরি বৃদ্ধি ঘটল না; অধিকাংশ পাটচাষ পূর্ব পাকিস্তানে হলেও পাটকলগুলি মূলতঃ ছিল পশ্চিমবঙ্গে, ফলে পাট সমৃদ্ধি হারাল। আর, এর ওপরে তৎকালীন পাকিস্তান সরকার দুই প্রদেশের সাংস্কৃতিক ভিন্নতা, আত্মমর্যাদার প্রশ্নকে গুরুত্ব না দিয়েই ‘এক রাষ্ট্র, এক ভাষা’ চাপিয়ে দিতে চাইল। ফলে, সংঘাতের ক্ষেত্র আরো বিস্তৃত এবং গভীর হল। দীর্ঘদিন ভারত ঔপনিবেশিক তাপ ও চাপ সহ্য করে সাংস্কৃতিক আত্মবিশ্বাস প্রায় হারিয়েই ফেলেছিল। ভারত-ভাগের পরও তাই বিভক্ত প্রদেশ-দেশগুলিতে সাংস্কৃতিক আত্মমর্যাদার সমস্যাটি থেকেই গেল। আর, সেই কারণেই বোধহয় ক্ষমতা হস্তান্তরের প্রথম মাসেই ঢাকা বিশ্ববিদ্যালয়ের কিছু ছাত্র এবং শিক্ষকের উদ্যোগে তৈরি হয় ‘তমুদ্দুন মজলিস’, ১৯৪৭’র ২রা সেপ্টেম্বর; যার মূল দাবিই ছিল রাষ্ট্রভাষা হোক বাংলা। আর, এরপর থেকেই জোরালভাবে এই দাবি ছড়িয়ে পড়তে থাকে। কারণ, যত দিন যাচ্ছিল, ততই উত্তর-ঔপনিবেশিক সরকারের শাসন অক্টোপাসের বাঁধন হয়ে উঠছিল। উর্দুভাষী না হলে চাকরি পাওয়া যাবে না, সমস্ত অন্য মাতৃভাষাকে ভাষাকে বর্জন করে উর্দুকেই একমাত্র মেনে নিতে হবে- ঘৃতাহুতিসম এহেন নির্দেশিকা পুর্ববঙ্গের ক্ষোভ বাড়িয়ে দেয় আরও। ১৯৪৮ সালের ফেব্রুয়ারি মাস থেকেই শিক্ষামহলে তীব্রি প্রতিক্রিয়া শুরু হয়। স্কুল-কলেজ ধর্মঘট শুরু হয় বাংলা ভাষাকে রাষ্ট্রভাষার মর্যাদা দিতে। তৈরি হয় রাষ্ট্রভাষা সংগ্রাম পরিষদ। মার্চ মাস থেকে তীব্রতর হয় আন্দোলন; তৎকালীন জিন্নাহ্ সরকারের বিরুদ্ধে চলতে থাকে একের পর এক ছাত্র-বুদ্ধিজীবীদের মিছিল। খাজা নাজিমুদ্দিন ভাষা-সংগ্রাম কমিটির সাথে মিটিঙয়ে কোনওরকমে পিঠ বাঁচিয়ে বাংলা ভাষার স্বিকৃতির প্রতিশ্রুতি দেন। কিন্তু, জিন্নাহ্ ২১শে মার্চ পূর্ব পাকিস্তানে এসে ভাষা-আন্দোলনকারীদের দেশ ও জাতির শত্রু বলে অভিহিত করার পাশাপাশি, উর্দুকেই একমাত্র রাষ্ট্রভাষা ঘোষণা করে দেন। জিন্নাহ্‌র উত্তরসুরী নাজিমুদ্দিন আগের সিদ্ধান্ত বাতিল করে উর্দুকেই বহাল রাখেন। খর্ব হতে থাকে মাতৃভাষার অধিকার। আন্দোলন চলতেই থাকে, আরও ছাত্র-শিক্ষক সামিল হতে থাকেন। কিন্তু, বদরুদ্দিন উমর বা আতিউর রহমান প্রমুখের লেখা থেকে এটা উঠে আসে যে, ১৯৪৮ থেকেই মাতৃভাষার মর্যাদা রক্ষার লড়াই চললেও, তা মূলতঃ সীমাবদ্ধ ছিল শহরকেন্দ্রিক অবস্থানে। ছাত্র-বুদ্ধিজীবিদের মধ্যে। ১৯৪৮-১৯৫২ এই চার বছরে বহুবার ছাত্ররা মিছিল করেছে, মার খেয়েছে, গ্রেপ্তার হয়েছে, খুন হয়েছে- কিন্তু সেভাবে কি জেগেছিল মধ্যবিত্ত বা নিম্ন-মধ্যবিত্ত শ্রেণি? অথচ, জাতীয়তাবাদী ভাষা-কেন্দ্রিক অভ্যুত্থানের ভিত তৈরি হচ্ছিল তখন থেকেই। ক্ষমতা হস্তান্তরের পর থেকেই অর্থনৈতিক নিরাপত্তাহীনতা এবং অস্বাভাবিক মূল্যবৃদ্ধি চলতে থাকে। দুর্ভিক্ষের করাল ছায়া গ্রাস করে গ্রামীণ অর্থনীতি। আর, অবস্থা সামাল দিতে উপমহাদেশের চিরকালীন শাসক-নীতি অনুযায়ী ১৯৫০-র সাম্প্রদায়িক দাঙ্গা। প্রগতিশীল বুদ্ধিজীবি ও বামপন্থী ছাত্ররা দাঙ্গা মোকাবিলায় সক্রিয় ভূমিকা নিলেও, অর্থনৈতিক ভঙ্গুরতার সুযোগ নিতে দাঙ্গায় মদত দেয় সরকার। এর পরপরই রাজশাহী সহ অন্যান্য বেশ কিছু গ্রামীণ এলাকায় মোহাজেরদের পুনর্বাসনের নামে আদি বাসিন্দাদের উচ্ছেদ করতে গিয়ে স্থায়ী কৃষকদের বিক্ষোভের মুখে পড়ে সরকার। একদিকে, আর্থ-সামাজিক অবক্ষয় অন্যদিকে প্রতিনিয়ত ব্যক্তি-স্বাধীনতা ক্ষুণ্ণ করার সম্মিলিত ক্রাইসিস ভাষাকেন্দ্রিক অভ্যুত্থানের পরিসর বাড়ায়। শিল্পক্ষেত্রেও ব্যাপক সংকট সুতাকল শ্রমিক থেকে বন্দর শ্রমিক সকলকেই সরকারের প্রতি আস্থাহীন করে তুলেছিল। ১৯৫২ সালের গণ-অভ্যত্থানে মাতৃভাষা বাংলাকে প্রতিষ্ঠা করার দাবি একসূত্রে বেঁধে ফেলেছিল আর্থনীতি-সমাজ-সংস্কৃত� ��কে। আর, ভাষা মানে শুধু কিছু অক্ষর বা ধ্বনির সমষ্টি নয়, কিছু বর্ণমাত্র নয়। ভাষা মানে শব্দসমষ্টি, সিনট্যাক্স, পাংচ্যুয়েশন নয়। বরং, ভাষা একটা আস্ত জাতি/সম্প্রদায়ের ভাবনা, সংস্কৃতি। আর, প্রতিটি ভাষাই যেন সংকেত যা সেইসব ভাষাভাষী মানুষের সাহিত্য, বিজ্ঞান, প্রযুক্তি, দর্শন সবকিছুকে বয়ে নিয়ে চলে। ভাষা এক সঘন ক্রাইসিস-মুহূর্তে চীৎকার করে ওঠার জোর দেয়, ‘আর পারছি না’ বলে বিদ্রোহে ফেটে পড়ার সমষ্টি তৈরি করে নেয়। ভাষা আগুন হয়ে উঠে দাবানলের মতো ছারখার করে দেয় সমস্ত ব্যক্তিগত ব্যর্থতা; আর, সে আগুনে পুড়ে ইস্পাত হয়ে ওঠে মানুষ...\n[b]“১৯৪৮ সালের মার্চ মাসে ভাষা আন্দোলনের সময় সরকারের সঙ্গে ছাত্র, শিক্ষক ও বুদ্ধিজীবিদের একাংশের যে সংঘর্ষ হয় তাতে জনগণের বিশেষ কোন ভূমিকা ছিল না। কিন্তু, ১৯৫২ সালের ফেব্রুয়ারিতে যে আন্দোলন হয় সে সম্পর্কে একথা বলা চলে না... ১৯৫২ সালের আন্দোলন নিছক রাষ্ট্রভাষার জন্য আন্দোলন ছিল না।... ১৯৫২ সালের পূর্ববর্তী রাজনৈতিক হত্যাকাণ্ডগুলি কোন দাবানল সৃষ্টি করতে না পারলেও ১৯৫২ সালের ২১শে ফেব্রুয়ারি ছাত্র-জনতার ওপর পুলিশের গুলীবর্ষণ ও হত্যার ঘটনা দাবানল সৃষ্টিকারি স্ফূলিঙ্গের কাজ করেছিলো কারণ দেশের সামগ্রিক পরিস্থিতি এই সময়ের মধ্যে ব্যাপক ও গভীরভাবে পরিবর্তিত হয়েছিলো।”[পূর্ব বাংলার ভাষা আন্দোলন ও তৎকালীন রাজনীতি(তৃতীয় খণ্ড): বদরুদ্দীন উমর]\nএর বহুদিন পর উদ্বাস্তু শিবির থেকে বেড়িয়ে কিছুটা চিনে যাওয়া পরিবেশে অভিযোজিত হয়ে ওঠে তারা । বলা যায় বাঁচতে শিখেছে । অথবা বাঁচতে হয়েছে এভাবেও দেখা যেতে পারে , কিন্তু ততদিনে ওপারের ভাষার লড়াই জেনে গেছে তারা । জাতিকে বুক ছিঁড়ে কেটে দিলেও , কশাইরা মুখের ভাষাটুকু কাড়তে পারেনি সাথে সাথে । এবার সেদিকেও নজর দিয়েছে ।\nচড়ে - ভেসে যাওয়া মানুষের দল\nবাঁধের তলায় খুঁটি সম্বল\nমুক্ত হাওয়ায় লাশগুলো শুধু বাঁচবার কথা ভাবছে\nমর্গে ঘুমানো বেহিসাবী দেহ\nধারালো দাঁত আর ইঁদুরের স্নেহ\nবুকের আগুনে ঘোচে সন্দেহ - বিদ্রোহভাষা ডাকছে\nআজ তাদের দিন। এ যে তাদেরও বিপন্নতা। বেশ কিছুদিন থেকেই আঁচ আসছিল। কারা যেন মায়ের ভাষাকে গলা টিপে মারবে বলছে। আরো অন্ধকার অধিকারহীন অস্তিত্ব। ক্ষমতা হস্তান্তরের আগের দিনগুলোও এরকমই ছিল; না, তাদের কিছুই বদল হয়নি। বদলায়নি কিছুই। শুধু জুঁইয়ের প্রিয় বন্ধু এখন কাঁটাতারের ওপারে, বাধ্যতঃ। তার পরিচয় কি হয়েছে, কতটা বদলেছে সর্বনাম, জানা নেই। সেই কোন এক দাঙ্গার সময়ে এই ঝালাই-পটিতে চলে এসেছিল জুঁই। বাঁচার তাগিদে। অতীত থেকে কিছুই আনা হয়নি সের’ম। অতীতের নাম, স্কুলে যেটুকু বয়স পড়তে পেরেছিল, সেইসব কিছু পড়ে আছে অন্য কোনোখানে। কিন্তু, তাকে ছেড়ে যায়নি মাতৃভাষা। ঝালাই-পটির অন্যদের সাথে মন-ভালো করা গল্প, বিকেলের উদাস-মন বেতারের গান, যন্ত্রণাবিদ্ধ চীৎকার সবই যে এই বাংলা ভাষায়। এই মহল্লাকে এড়িয়ে চলে ‘ভদ্রবাবু’রা; এই মহল্লায় চুপিচুপি আসে ভদ্রবাবুরা। রাজনীতির গরম হাওয়া এখানে অত আসে না। ক্ষমতার হাতবদলের পরেও পূর্ব পাকিস্তানে যে নিয়ত দুর্ভিক্ষ, তার ছায়া পড়ে এখানে। কিন্তু, তাদের নিয়ে কেউ ভাবেনা আন্দোলন; তারা তো ব্রাত্য থেকে যায়। জুঁই বুঝেছে যে, এই মহল্লা শুধু ব্যবহৃত হতে শিখেছে, তেমনটাই শেখানো হয়। অভাব তাদেরও, সংকট তাদেরও... জুঁই খবর পেত মাঝেমধ্যে মিছিলের, রক্তপাতেও হার না-মানা ক্রমবিদ্রোহের। কিন্তু, কোনও মিছিলেই যাওয়া হয়নি। তবু, হাওয়ায় খবর ভাসে, ভেসে এল ছাত্রদের ধর্মঘটের খবর। সরকারি বেনিয়ম, তাদের মহল্লায় যখন-তখন এসে অত্যাচার যেন এতই মূল্যহীন তারা, তাদের অস্তিত্ব আরো দুর্বিষহ করে তোলা এসবের বিরুদ্ধে মাথা তুলতেই চেয়েছে তারা, পারেনি এতকাল। ওই ছাত্র-ছাত্রীরা তো পারছে। পুলিশের লাঠি আর গুলির সামনেও মেরুদণ্ড টানটান। আর, ওরাই তো এসে মিটিং করেছে লুকিয়ে এই আপাত ‘নিষিদ্ধ’ মহল্লায়। ডেকেছে জুঁইদের। সাথে নিয়েছে। মুক্তির ইস্তাহারের শরিক কি জুঁইরাও নয়? ওদের কাছ থেকেই আরো স্পষ্টতঃ জানা, ভাষা বিপন্ন। আর, ভাষা হারিয়ে গেলে, কী বা পড়ে থাকে? আজ তাই তাদেরও দিন। হ্যাঁ, এই প্রতিবাদে তারাও আছে। এই হরতাল তাদেরও। বিপন্নতা গড়িয়ে চলেছে শহর থেকে শহরে... আর, এর কিছু পরেই, ১৯৪৮-র ১৩ই মার্চ বেলার দিকে জুঁইরা দেখবে যশোরের কালেক্টরেট ভবনের সামনে ছাত্র-ছাত্রীদের জমায়েত। উতল হাওয়ায় অবিরাম স্লোগান, বাংলা ভাষাকে রাষ্ট্রভাষা করতে হবে! জুঁই শুনবে গুলির আওয়াজ আর পুলিশের লাঠি আছড়ে পড়ছে মিছিলে। জুঁউই দেখবে রক্তাক্ত ছাত্ররা ছড়িয়ে পড়ছে; পেছনে পেছনে পুলিশ ধাওয়া করে আসছে। একটু পরেই বাড়িতে বাড়িতে শুরু হবে অত্যাচার তল্লাশি। বাঁচাতেই হবে আগুনমুখর তরুণ-তরুণীদের। বাঁচাতেই হবে বাংলাকে। বাঁচাতেই হবে নিজেদের... ঝালাই-পটির ‘পতিতা’ মেয়ে তারা, আজ ভাষার জন্য, জীবনের জন্য ব্যর্থ করে দেবে রাষ্ট্রের সব আয়োজন...\n“গুলীবর্ষণে জনতা হতভম্ব হয়ে যায় এবং মিছিলকারীরা বিচ্ছিন্ন হয়ে পড়ে... এ সময়ে শহরের ঝালাই-পটিতে অবস্থিত পতিতালয়ের মেয়েরা ছাত্রদের সাহায্যে এগিয়ে আসে। ৪০ জন ছাত্রকে তাদের ঘরে লুকিয়ে রেখে বাইরে থেকে তালা মেরে রাখে। পতিতাদের এই ধরণের সাহায্যের ফলে ছাত্ররা তাদের গ্রেফতার এড়াতে সক্ষম হয়।” [বিচিত্রা, একুশে ফেব্রুয়ারী সংখ্যা ’৮৬: সামসুর রহমান]\nদশক কেটে যায় । কেটে যায় শতক । কেটে যায় প্রজন্ম । ওধারে উর্দু আর এধারে হিন্দু – হিন্দি – হিন্দুস্তান । ছেড়ে যাওয়া বিদেশী শাসকের ভাষার দক্ষতাই সংস্কৃতির উৎকর্ষের মাপকাঠি । উপরে আরও উপরে ওঠার সিঁড়ি সামনে ঝোলানো , সেই বিদেশী ভাষার সিঁড়ি বেয়ে উঠে যেতে হবে ।\nএপারে এটা শুধু বাংলার কথা নয় । প্রথম যে ভাষায় যে নিজের মাকে মা বলে ডাকতে শিখেছে সবার জন্য সত্যি । সেই জন্ম ডাক মুছে দিতে ছুটে আসে বাজার , সামনে সাজানো বিশাল লম্বা আকাশ ছোঁয়া একটা মই । বিজ্ঞাপনের পর বিজ্ঞাপন , ওই মই বেয়ে সকলেই ওঠে , বাকিদের ল্যাং মারার প্রশিক্ষণ দেওয়া হয় । সকলেই ভেবে নেয় স্বর্গকে ছোঁবে । সরীসৃপের মতো বেয়ে বেয়ে ওঠে , উপরে দেখে না কখনও । ওখানে মেঘ করে আছে পর্দার মতো । ঝুলে আছে লাশ – ঝুলে আছে জন্ম ডাক সমস্ত মাতৃভাষার ।\n১- বাংলা ভাষা\n২- ভাষা আন্দোলনঃ পরিপ্রেক্ষিত ও বিচার, সম্পাদনা- আতিউর রহমান ও লেনিন আজাদ, দি ইউনিভার্সিটি প্রেস লিমিটেড\n৩- ভাষা আন্দোলনঃ অংশগ্রহণকারীদের শ্রেণীঅবস্থান, সম্পাদনা- আতিউর রহমান ও সৈয়দ হাশেমী, দি ইউনিভার্সিটি প্রেস লিমিটেড


'হিমেশ রেশমিয়া রোজ বাড়ির পাশে বালি ফেলতে আসেন, আর জানলা দিয়ে উঁকি মেরে আমায় দেখেন'! রানু মন্ডলের দাবিতে হতবাক নেটিজেনরা - Kolkata Journal\nHome/ভাইরাল/‘হিমেশ রেশমিয়া রোজ বাড়ির পাশে বালি ফেলতে আসেন, আর জানলা দিয়ে উঁকি মেরে আমায় দেখেন’! রানু মন্ডলের দাবিতে হতবাক নেটিজেনরা\n‘হিমেশ রেশমিয়া রোজ বাড়ির পাশে বালি ফেলতে আসেন, আর জানলা দিয়ে উঁকি মেরে আমায় দেখেন’! রানু মন্ডলের দাবিতে হতবাক নেটিজেনরা\nসোশ্যাল মিডিয়ার দৌলতে রাতারাতি খ্যাতি লাভ করেছিলেন রানাঘাটের বাসিন্দা রানু মন্ডল। আর সোশ্যাল মিডিয়ার দৌলতেই তাকে নেটিজেনরা চিনতে পেরেছিলেন। তবে বর্তমানে তিনি হারিয়ে ফেলেছেন তার আগের খ্যাতি। অনেকেই যার জন্য তার অহংকার এবং গর্বিত মনোভাবকে দায়ী করে থাকেন। তবে এখনো মাঝে মধ্যেই রানাঘাটে তার বাড়িতে গিয়ে হাজির হন বিভিন্ন ব্লগাররা। তাদের আবদার মেটাতে মাঝেমধ্যেই রানু মন্ডল দুকলি গান গেয়ে শোনান। তার পাশাপাশি বিরিয়ানি রান্না থেকে শুরু করে বিভিন্ন রকম চ্যালেঞ্জ গ্রহণ করতে দেখা যায় তাকে।\nতবে এবার রানাঘাট নিউজ নামক একটি ফেসবুক পেজ থেকে পোস্ট করা ভাইরাল ভিডিও দেখে অনেকেই মনে করছেন হয়তো ধীরে ধীরে মানসিক ভারসাম্য হারাচ্ছেন রানু মন্ডল। কারণ বলিউড গায়ক হিমেশ রেশমিয়া যার দেওয়া সুযোগেই রানু মন্ডল ‘তেরি মেরি’ গানটি রেকর্ড করেছিলেন তার সম্পর্কে প্রশ্ন করা হলে তিনি উত্তর দেন, যে তার বাড়ির পাশেই হিমেশ রেশমিয়া মাঝেমধ্যেই গাড়ি করে বালি ফেলতে আসেন। পাশাপাশি রানু মন্ডল এ দিন আরো দাবি করেন যে জানলা দিয়ে তার দিকে তাকিয়ে হাসেন হিমেশ।\nপাল্টা তিনিও হিমেশের মুখের দিকে তাকিয়ে হাসেন বলে জানান রানু মন্ডল। বলাই বাহুল্য তার বক্তব্যের অসঙ্গতি দেখে নেটিজেনরা মনে করছেন বয়স কিংবা অসুস্থতার কারণে হয়তো তার মানসিক ভারসাম্য নষ্ট হয়ে গেছে। সোশ্যাল মিডিয়ার দৌলতে অনেকেই জানেন যে তার একটি মেয়ে আছে। এখন মায়ের শারীরিক সুস্থতার জন্য তিনি কি পদক্ষেপ নেন সেটাই দেখার।\nBollywood Himesh Reshmiya Ranaghat Ranu Mondal\nএবার নুসরাত জাহানের পাশে টলিউড অভিনেত্রী ঋতুপর্ণা সেনগুপ্ত, নুসরত প্রসঙ্গে মুখ খুললেন ঋতুপর্ণা সেনগুপ্ত\n'পরম সুন্দরী' গানে কোমর দুলিয়ে উঠলেন অভিনেত্রী স্বাগতা বসু, 'মিঠাই' ধারাবাহিকের ঠাম্মার নাচের ভিডিও বর্তমানে রীতিমতো ভাইরাল\n‘সাদা শাড়ি পরে ‘সামি সামি’ নাচ’! স্টার জলসার পটল ওরফে অভিনেত্রী হিয়া দে কে অনুগামীরা জানালেন, ‘পুরো রশ্মিকার মত লাগছে’\nস্কুলে পড়াশোনা না করিয়ে ক্লাসরুমের মধ্যে জনপ্রিয় হিন্দি গানে শিক্ষিকার উদ্দাম নাচ! তুমুল ভাইরাল ভিডিও\nকুমিরের সাথে লড়াই করে মা হাতি প্রাণ বাঁচালো তার সন্তানের, মায়েরা সব পারে! ঝড়ের গতিতে ভাইরাল ভিডিও\nনিজে হাতে ছেলের জন্য কেক তৈরি করলেন নুসরত জাহান! নিজের হাতে আম কেক বানালেন নুসরাত জাহান, কার জন্য এত খাটলেন অভিনেত্রী?\nরাস্তার এক তৃষ্ণার্ত কুকুরকে টিউবওয়েল থেকে জল খাওয়ালো একরত্তি, নেটদুনিয়ায় ঝড়ের গতিতে ভাইরাল ভিডিও


বিজেএমসিকে দেয়া ১০ হাজার কোটি টাকা লাপাত্তা! বিজেএমসিকে দেয়া ১০ হাজার কোটি টাকা লাপাত্তা! – Weeklybangladeshny.net\nবিজেএমসিকে দেয়া ১০ হাজার কোটি টাকা লাপাত্তা!\nগত ১০ বছরে বাংলাদেশ পাটকল করপোরেশনকে (বিজেএমসি) ১০ হাজার কোটি টাকা দিয়েছে অর্থ মন্ত্রণালয়। এখন এই টাকা ‘খুঁজে’ পাওয়া যাচ্ছে না বলে অভিযোগ করেছে খোদ অর্থ মন্ত্রণালয়। এমন সময় অর্থ মন্ত্রণালয় ওই অভিযোগের আঙুল তুলল যখন বিজেএমসি আবারো নতুন করে এক হাজার ১০৩ কোটি টাকা চেয়েছে অর্থ মন্ত্রণালয়ের কাছে। বিজেএমসি বলেছে, বিজেএমসির শ্রমিক, কর্মচারী, কর্মকর্তাগণের মজুরি বেতন-ভাতা পরিশোধের লক্ষ্যে ১০৩ কোটি টাকা এবং পাটের বকেয়া মূল্য এবং পাটক্রয়ের আবর্তক তহবিল হিসেবে এক হাজার কোটি টাকা অর্থ বরাদ্দের প্রয়োজন।\nগেল সপ্তাহে বস্ত্র ও পাট মন্ত্রণালয়ে বিজেএমসির মিলগুলো উদ্ভূত পরিস্থিতির বিষয়ে একটি জরুরি সভার কার্যবিবরণী থেকে এ তথ্যগুলো জানা গেছে। বস্ত্র ও পাট মন্ত্রণালয়ের মন্ত্রী গোলাম দস্তগীর গাজীর সভাপতিত্বে অনুষ্ঠিত এই সভায় সংশ্লিষ্ট মন্ত্রণালয় ও দফতরের কর্মকর্তারা অংশগ্রহণ করেন।\nএই সভায় উপস্থিত অর্থ মন্ত্রণালয়ের প্রতিনিধি অভিযোগ করেন, ইতঃপূর্বে ১০ বছরে প্রায় ১০ হাজার কোটি টাকা বিজেএমসির অনুকূলে প্রদান করা হয়েছে। ইনভেস্ট করার পর মূল টাকা খুঁজে পাওয়া যায় না। মিলগুলোর এ অবস্থার উন্নয়নের লক্ষ্যে সংশ্লিষ্ট দক্ষ লোক, বায়ার, টেকনিক্যাল লোক ইত্যাদি সমন্বয়ে একটি গঠন করা যেতে পারে।\nআলোচনার শুরুতে গোলাম দস্তগীর গাজী বিজেএমসির করুণ চিত্র তুলে ধরে বলেন, প্রধানমন্ত্রীর নির্দেশনা অনুযায়ী বিজেএমসির নিজের পায়ে দাঁড়ানো ও স্বাবলম্বী হওয়ার কথা। অথচ দুর্ভাগ্যজনক হলেও সত্য যে, বিজেএমসি সে সক্ষমতা অর্জন করতে পারছে না। বেসরকারি মিলগুলো লাভ করছে আর বিজেএমসি লোকসান গুনছে। এ অবস্থা হতে বেরিয়ে আসতে না পারলে বিজেএমসিকে খুব বেশি দিন টিকিয়ে রাখা সম্ভব হবে না।\nসভায় অংশগ্রহণকারী মিলের প্রকল্প প্রধানগণ মিলের বিভিন্ন সমস্যা তুলে ধরে বলেন, বেসরকারি পাটকলের শ্রমিকগণের মজুরির চেয়ে রাষ্ট্রায়ত্ত পাটকলের শ্রমিকদের মজুরি অনেক বেশি হওয়ায় বিজেএমসির পণ্যের উৎপাদন খরচ বেশি হয়। এ জন্য তারা অর্থ বিভাগ হতে টাকা বরাদ্দের আবেদন করেন। কর্মকর্তারা জানান, বিজেএমসির মিলগুলো পরিচালিত বিদ্যালয়গুলো এমপিওভুক্ত হলে মিলের লোকসান কিছুটা কমবে।\nআলোচনায় অংশ নিয়ে শ্রম ও কর্মসংস্থান প্রতিমন্ত্রী বলেন, পার্শ্ববর্তী দেশ ভারতে পাটকলগুলো হতে উৎপাদিত পণ্যের ৮০ ভাগ তারা নিজেরাই ব্যবহার করে। অপর দিকে, আমাদের উৎপাদিত পণ্যের মাত্র ২০ ভাগ আমরা ব্যবহার করি। আমাদের যন্ত্রপাতিগুলো অনেক পুরাতন। এগুলো সংস্কার করা প্রয়োজন। মিল ব্যবস্থাপনায় আরো স্বচ্ছতা আনা প্রয়োজন। তিনি বলেন, শ্রমিকদের মজুরি ও শ্রমিক-কর্মচারীদের বেতন-ভাতা যাতে বন্ধ না হয় সে বিষয়ে ব্যবস্থা গ্রহণ করতে হবে। তবে একই সাথে শ্রমিক সংগঠন বা শ্রমিকদের কোনা প্রকার অন্যায় দাবি বা চাপে মিল ম্যানেজমেন্টকে মাথা নত না করার আহবান জানান তিনি।\nপাট ব্যবসায়ী চিত্ত রঞ্জন ও মো: আবদুল আজিজ বলেন, ব্যাংকে ঋণের বোঝা বহন করে পাট ব্যবসায়ীরা মানবেতন জীবন যাপন করছে। মিলগুলোকে কাঁচাপাট সরবরাহ বাবদ ৪৫৩ কোটি টাকা বকেয়া রয়েছে।\nবৈঠকে মিলগুলোর শ্রমিক-কর্মচারীদের মজুরি ও বেতন-ভাতা মিলের আয় থেকে যথাসাধ্য পরিশোধের জন্য মিলের প্রকল্প প্রধানদের প্রয়োজনীয় ব্যবস্থা নিতে বলা হয়। এ ছাড়াও বিজেএমসিকে ক্রমান্বয়ে লাভজনক প্রতিষ্ঠানে পরিণত করা এবং বাস্তবসম্মত কর্মপরিকল্পনা প্রণয়নের জন্য বিজেএমসির চেয়ারম্যানকে ১৫ দিনের মধ্যে মিল ব্যবস্থাপনার সাথে ইতঃপূর্বে জড়িত প্রাক্তন কর্মকর্তা, বিশেষজ্ঞ, পরিকল্পনা প্রণয়নে অভিজ্ঞ ব্যক্তি, কর্মকর্তা বা সংশ্লিষ্টদের সমন্বয়ে কমিটি গঠনের লক্ষ্যে তাদের নামের তালিকা মন্ত্রণালয়ে পাঠানোর নির্দেশনা দেয়া হয়।\nপাটকলগুলোর পাটক্রয় এবং অন্যান্য সব ক্ষেত্রে কোন প্রকার দুর্নীতি বা অনিয়ম যাতে না হয় সে বিষয়ে সর্বোচ্চ স্বচ্ছতা বজায় রাখার ওপর গুরুত্বারোপ করা হয়। এ বিষয়ে কোনো প্রকার অনিয়ম বা দুর্নীতির প্রমাণ পাওয়া গেলে সে বিষয়ে কঠোর ব্যবস্থা নেয়ার লক্ষ্যে জোরালো এবং কার্যকর মনিটরিং ব্যবস্থা চালু রাখার জন্য বিজেএসসি কর্তৃপক্ষকে নির্দেশনা দেয়া হয় বৈঠকে।


📚ইতিহাস থেকে কিছু প্রশ্নোত্তর | Sikkharpragati.com\n📚ইতিহাস থেকে কিছু প্রশ্নোত্তর\n1. ”ভারতীয় বিপ্লবীদের জননী” নামে কে খ্যাত? *মাদাম কামা*\n2. স্থানীয় স্বায়ত্তশাসন আইন কে পাশ করেন? *লর্ড রিপন*\n3. ‘বিধবা বিবাহ আইন’ পাশের সময় ভারতের গভর্নর জেনারেল কে ছিলেন? *লর্ড বেন্টিঙ্ক*\n4. ‘আমার কথা দিয়ে নয়, কাজ নিয়ে আমাকে বিচার করুন।‘ –এ কথা কে বলেছিলেন? *লর্ড রিপন*\n5. ‘নাদওয়াৎ-অল-উলেমা’ কে প্রতিষ্ঠা করেন? *গোলাম আহমেদ\n6. মুঘল ভারতে কে “জিন্দাপীর” নামে পরিচিত? *ঔরঙ্গজেব*\n7. ”অন্ধ কবিতার পিতামহ” কাকে বলা হয়? *পেদ্দান*\n8. ‘টাইমস অব ইন্ডিয়া’ প্রথম প্রকাশিত হয়? *1858*\n9. 1857 সালের মহাবিদ্রোহকে “একটি পরিকল্পিত স্বাধীনতার যুদ্ধ ” এই বলে কে অভিহিত করেন? *বিনায়ক দামোদর সাভারকর*\n10. আদি কংগ্রেসের সম্মেলনকে “তিন দিনের তামাসা ” বলে কে উক্তি করেন? *অশ্বিনী কুমার দত্ত*\n11. পশ্চিমবঙ্গে পঞ্চায়েত নির্বাচনে মহিলাদের নির্ধারিত আসন সংখ্যা? *50শতাংশ*\n12. ‘মহাযাত্রা’ রচনা করেন? *ফকিরমোহন সেনাপতি*\n13. বঙ্গীয় প্রজাস্বত্ব আইন পাশ হয় কোন্ সালে? *1885*\n14. মাজুলী দ্বীপ কোথায় অবস্থিত? *বহ্মপুত্র নদীতে,আসামে*\n15. ল্যাম্পস (LAMPS) কাকে বলে? *বৃহৎ বহুমুখী সমবায় সমিতি*\n16. ভারতের কেন্দ্রীয় ব্যাঙ্কের নাম কী? *রিজার্ভ ব্যাঙ্ক অফ ইন্ডিয়া*\n17. সারা ভারতের আপৎকালীন অবস্থা কে জারি করতে পারেন? *রাষ্ট্রপতি*\n18. সংবিধানের কোন ধারা বলে রাষ্ট্রপতি কোন রাজ্য সরকারকে বরখাস্ত করতে পারেন? *ধারা 356*\n19. বর্গাদার প্রথা প্রথমে প্রয়োগ করা হয়? *পশ্চিমবঙ্গে*\n20. ট্রাইসেম (TRYSEM) প্রকল্পের উদ্দেশ্য? *গ্রামীণ যুবকদের স্বনিযুক্তির প্রশিক্ষণ দেওয়া*\n21. ”Letahundred flowers bloom” উক্তিটি কার? *মাও সে তুং*\n22. ”হিন্দুস্থানের তোতাপাখী “কোন সুলতানি কবিকে বলা হয়? *আমির খসরু*\n23. সুলতানি যুগে” প্রকৃত রাজা ” কে ছিলেন? *ইলতুৎমিস*\n24. ”আধুনিক ভারতের প্রবক্তা ” কাকে বলা হয়? *রাজা রামমোহন রায়*\n25. গুপ্ত বংশের কোন রাজা “লিচ্ছবিদৌহিত্র ” নামে পরিচিত? *সমুদ্রগুপ্ত*\n26. কাকে বলা হয় ” ভারতীয় রেনেশাঁসের ভোরের শুকতারা”? *রাজা রামমোহন রায়*\n27. কে ‘অমিত্রঘাত’ নামে পরিচিত? *বিন্দুসার*\n28. ”সনাতনপন্থী সংস্কারক ” কাকে বলা হয়? *বিদ্যাসাগর*\n29. ”সীমান্ত গান্ধী “নামে কে পরিচিত? *আব্দুল গফফর খাঁন*\nSikkharpragati.com: 📚ইতিহাস থেকে কিছু প্রশ্নোত্তর


দুর্বৃত্তের দেয়া আগুণে অসহায় পরিবারের বসতঘর পুড়ে ছাই ! খোলা আকাশের নিচে বসবাস !! - Firtvonline\nHome অপরাধ দুর্বৃত্তের দেয়া আগুণে অসহায় পরিবারের বসতঘর পুড়ে ছাই ! খোলা আকাশের নিচে...\nদুর্বৃত্তের দেয়া আগুণে অসহায় পরিবারের বসতঘর পুড়ে ছাই ! খোলা আকাশের নিচে বসবাস !!\nবুলবুল আহমেদ, নবীগঞ্জ ( হবিগঞ্জ) থেকেঃ হবিগঞ্জের নবীগঞ্জ উপজেলায় এক অসহায় দিনমুজুর পরিবারের ঘর-বাড়ি পুড়িয়ে দিয়েছে দুর্বৃত্তরা। ফলে, খোলা আকাশের নিচে মানবেতর জীবনযাপন করছে পরিবারটি। বুধবার (২৩ মার্চ) দিবাগত গভীর রাতে উপজেলার কুর্শি ইউনিয়নের বেরীগাঁও গ্রামে এ ঘটনাটি ঘটেছে।\nস্থানীয় সূত্রে জানা যায়- গতকাল বুধবার রাতে প্রতিদিনের ন্যায় উপজেলার কুর্শি ইউনিয়নের বেরীগাঁও গ্রামের ছফি মিয়া অন্ধ স্ত্রী ও সন্তানদেরকে নিয়ে নিজ ঘরে ঘুমিয়ে পড়েন। হঠাৎ আগুণের লেলিহান শিখার তাপে ঘুম ভাঙ্গে দিন মুজুর ছফি মিয়া ও তার পরিবারের লোকজনের। পরে ঘর থেকে বের হতে চাইলে বাহির থেকে দুর্বৃত্তরা দরজা বেঁধে রাখার কারণে দরজা দিয়ে অন্ধ স্ত্রী ও সন্তানদের নিয়ে বের হতে প্রাণপন চেষ্টা করেন। এক পর্যায়ে ঘরের বেড়া ভেঙ্গে ঘর থেকে বের হয়ে প্রাণ রক্ষা পান। এসময় তাদের আত্ম- চিৎকারে আশপাশের লোকজন এগিয়ে আসার পূর্বেই ঘরে থাকা ১৭টি মোরগ, ১০টি হাঁস ও নগদ ১০ হাজার টাকা, ঘরের আসবাবপত্র সহ বসত ঘরটি পুড়ে ছাই হয়ে যায়। পরে এলাকাবাসী ৯৯৯ কল দিলে নবীগঞ্জ থানার একদল পুলিশ ঘটনাস্থল পরিদর্শন করে।\nএ ব্যাপারে ভুক্তভোগী ছফি মিয়ার সাথে কথা হলে তিনি বলেন, আমি অসহায় মানুষ, দিন আনি দিন খাই, অন্যের জায়গায় ঘর বানিয়ে বসবাস করে আসছি। পূর্ব শত্রুতার জের ধরে প্রতিপক্ষের লোকজন হত্যার উদ্দেশ্যে বাহিরের দিকে দরজা বেঁধে আমার ঘরে আগুন দেয়। আমার অন্ধ স্ত্রী ও সন্তানদের নিয়ে বের হওয়ার জন্য প্রাণপন চেষ্টা করে ভাগ্যক্রমে ঘর থেকে বের হয়ে দেখতে পাই কয়েক জন লোক দৌড়ে যাচ্ছে।\nএ ব্যাপারে নবীগঞ্জ থানার ভারপ্রাপ্ত কর্মকর্তা (ওসি) মোঃ ডালিম আহমেদ এর সাথে যোগাযোগ করা হলে তিনি জানান, ঘটনার খবর পেয়ে পুলিশ ঘটনাস্থল পরিদর্শন করেছে। অভিযোগ পেলে তদন্ত পূর্বক ব্যবস্থা নেওয়া হবে।\nএ ঘটনায় নবীগঞ্জ উপজেলা নির্বাহী কর্মকর্তা শেখ মহিউদ্দিন এর সাথে যোগাযোগ করা হলে তিনি বলেন, আগুণে বসতঘর পুড়ে যাওয়া বিষয়টি পেয়েছি। উপজেলা প্রশাসনের পক্ষ থেকে ক্ষতিগ্রস্থ পরিবারকে সহযোগীতা করা হবে।


‘চ্যাম্পিয়নস অব দ্য আর্থ’\nপ্রকাশ : ০২ ডিসেম্বর, ২০১৫ ১০:৩৮:৩১\nপ্রধানমন্ত্রী শেখ হাসিনা ২৭ সেপ্টেম্বর যুক্তরাষ্ট্রের নিউইয়র্কে হোটেল সিপ্রিয়ানি লি স্পেসিয়ালিতায় জাতিসংঘ পরিবেশ কর্মসূচি (ইউনেপ) এর নির্বাহী পরিচালক অপযরস ঝঃবরহবৎ এর কাছ থেকে ‘চ্যাম্পিয়নস অব দ্য আর্থ’ সম্মাননা পুরস্কার গ্রহণ করছেন\nপ্রধানমন্ত্রী শেখ হাসিনা সম্প্রতি দেশের জন্য বয়ে এনেছেন বেশ কিছু আন্তর্জাতিক পুরস্কার ও সম্মাননা রচনা করেছেন সাফল্যগাঁথা। এই পুরস্কার ও সাফল্য গাঁথা সমগ্র জাতির জন্য অবশ্যই অনেক বড় অর্জন। পাশাপাশি এই অর্জন সারা বিশ্বে বাংলাদেশের ভাবমূর্তি উজ্জ্বল করেছে।\nআইসিটি টেকসই উন্নয়ন পুরস্কার\nতথ্যপ্রযুক্তিতে অগ্রগতির স্বীকৃতি হিসেবে আন্তর্জাতিক টেলিযোগাযোগ সংস্থার (আইটিইউ) ‘আইসিটি টেকসই উন্নয়ন পুরস্কার পেলেন প্রধানমন্ত্রী শেখ হাসিনা। তিনি এই সম্মান দেশের তরুণদের উৎসর্গ করেছেন। স্থানীয় সময় ২৬ সেপ্টেম্বর নিউ ইয়র্কের জাতিসংঘ সদর দপ্তরে এক অনুষ্ঠানে আইটিইউ মহাসচিব হুলিন ঝাও প্রধানমন্ত্রী শেখ হাসিনার হাতে এই পুরস্কার তুলে দেন।\nআইটিইউ পুরস্কার গ্রহণ শেষে প্রধানমন্ত্রী বলেন, তথ্য-প্রযুক্তি আমাদের কাছে আর স্বপ্ন নয়, বাস্তবতা। আমরা তথ্যপ্রযুক্তির সেবা প্রত্যেকের কাছে পৌঁছে দিয়েছি, যাতে কেউ পিছিয়ে না থাকে। তিনি বলেন, এই পুরস্কার ডিজিটাল বাংলাদেশ গড়তে আমাদের আরো উৎসাহ যোগাবে। প্রধানমন্ত্রী এই পুরস্কারের জন্য বাংলাদেশকে মনোনীত করায় আইটিইউকে ধন্যবাদ জানান। শেখ হাসিনা বলেন, পুরস্কৃত হয়ে আমি গভীরভাবে সম্মানিত বোধ করছি। তিনি আরো বলেন, তার সরকার দেশের প্রতিটি নাগরিকের কাছে তথ্য প্রযুক্তির সেবা পৌঁছে দিতে কাজ করছে, যাতে কেউ একজনও পিছিয়ে না থাকে। একটি টেকসই উন্নত ভবিষ্যৎ বিনির্মাণে সবাইকে হাতে হাত ধরে কাজ করে যাওয়ার আহ্বান জানান প্রধানমন্ত্রী। আইটিইউর ১৫০তম প্রতিষ্ঠাবার্ষিকী উপলক্ষে এ বছরই প্রথম আইসিটি অ্যাওয়ার্ড দেওয়া হলো। জাতিসংঘে নতুনভাবে গৃহীত টেকসই উন্নয়ন লক্ষ্যমাত্রা অর্জনকে তরান্বিত করতে যাদের কার্যক্রম পাথেয় হয়ে থাকবে তাদেরই পুরস্কৃত করলো আইটিইউ।\nজাতিসংঘ টেকসই উন্নয়ন লক্ষ্যমাত্রা অর্জনের ক্ষেত্রে তথ্যপ্রযুক্তির ব্যবহার বৃদ্ধিতে অবদান রাখার জন্য বিভিন্ন রাষ্ট্রপ্রধান, জাতিসংঘের সাবেক ও বর্তমান নেতৃবৃন্দ, স্থায়ী প্রতিনিধিবৃন্দ এবং বাণিজ্য নির্বাহীদের এই আইটিইউ পুরস্কার দেওয়া হয়। ২০১৫ পরবর্তী উন্নয়ন লক্ষ্যমাত্রা সম্পর্কিত জাতিসংঘ সম্মেলন এবং এর ১৫০তম বার্ষিকী উপলক্ষে এ বছর এই পুরস্কার রাষ্ট্র ও সরকার প্রধানদের দেওয়া হলো।\nঅনুষ্ঠানে জাতিসংঘ সাধারণ পরিষদের ৬৯তম অধিবেশনের প্রেসিডেন্ট স্যাম কুটেসা, ইউনেস্কোর মহাপরিচালক ইরিনা কুকোভা, গ্লোবাল সাসাটেইনেবিলিটি ফাউন্ডেশনের সিইও শেরি ইয়ান, নিউ ইয়র্ক\nএকতাডেমি অব সায়েন্সের প্রেসিডেন্ট এলিস রুবিন স্টেইন এবং স্টেম এডুকেশন ফাউন্ডেশনের প্রতিষ্ঠাতা ও সিইও ড. রুইয়াং ওয়াং উপস্থিত ছিলেন। পুরস্কার প্রদান অনুষ্ঠানে প্রধানমন্ত্রীর তথ্য-প্রযুক্তিবিষয়ক উপদেষ্টা সজীব ওয়াজেদ জয়, বাংলাদেশ জাতীয় সংসদের স্পিকার ও কমনওয়েলথ পার্লামেন্টারি অ্যাসোসিয়েশনের চেয়ারপারসন ড. শিরীন শারমিন চৌধুরী, পররাষ্ট্রমন্ত্রী এএইচ মাহমুদ আলী, স্থানীয় সরকারমন্ত্রী ইঞ্জিনিয়ার মোশারফ হোসেন, জাতিসংঘে বাংলাদেশের স্থায়ী প্রতিনিধি ও রাষ্ট্রদূত ড. একেএ মোমেনসহ ঊর্ধ্বতন কূটনীতিকরা উপস্থিত। আরও উপস্থিত ছিলেন জাতিসংঘের সিনিয়র কর্মকর্তা, বিভিন্ন দেশের রাষ্ট্র ও সরকার প্রধান, টেকসই উন্নয়ন সংক্রান্ত ব্রডব্যান্ড কমিশনের প্রতিনিধি, জাতিসংঘের বিশেষায়িত সংস্থাগুলোর উচ্চপদস্থ কর্মকর্তা এবং বিশিষ্ট ব্যবসায়ী নেতৃবৃন্দ ও জনহিতৈষীরা।\n‘চ্যাম্পিয়নস অব দ্য আর্থ’ পুরস্কার পেলেন প্রধানমন্ত্রী শেখ হাসিনা। বাংলাদেশে জলবায়ু পরিবর্তনেরবিরূপ প্রভাব মোকাবিলায় দৃঢ় নেতৃত্ব ও সুদূরপ্রসারী পদক্ষেপের স্বীকৃতিস্বরূপ প্রধানমন্ত্রী শেখ হাসিনা জাতিসংঘের পরিবেশবিষয়ক সর্বোচ্চ পুরস্কার ‘চ্যাম্পিয়নস অব দ্য আর্থ’ পেয়ে দেশের জন্য গৌরব অর্জন করলেন। প্রধানমন্ত্রী শেখ হাসিনাকে জলবায়ু পরিবর্তনে প্রথম সারির নেতৃত্বে অবদান রাখার জন্য জাতিসংঘ পরিবেশ কর্মসূচির (ইউনেপ) সর্বোচ্চ পরিবেশ বিষয়ক সম্মান ‘চ্যাম্পিয়নস অব দ্য আর্থ’ পুরস্কার দেওয়া হলো। ইউনেপ নির্বাহী পরিচালক আচিম স্টেইনার একজন অনুপ্রেরণাদায়ক নেতা হিসেবে প্রশংসা করে বাংলাদেশের প্রধানমন্ত্রীর হাতে পুরস্কার তুলে দেন। তিনি বলেন, পরিবেশ রক্ষা ও জলবায়ু পরিবর্তন মোকাবিলায় কাজ করার প্রয়োজনীয়তা শেখ হাসিনা প্রমাণ করেছেন। বাংলাদেশ হচ্ছে প্রথম দেশ যারা জলবায়ু পরিবর্তন কৌশল ও কর্মপরিকল্পনা প্রণয়ন এবং অন্যান্য পদক্ষেপ গ্রহণ করেছে।\nজাতিসংঘ পরিবেশ কার্যক্রম, ইউএনইপি-এর ওয়েবসাইটে এক বিজ্ঞপ্তিতে বলা হয়, প্রায় ১৬ কোটি জনসংখ্যার দেশ বাংলাদেশ বিশ্বের অন্যতম ঘনবসতিপূর্ণ রাষ্ট্র। জলবায়ু পরিবর্তনের প্রভাবে সব থেকে ঝুঁকিপূর্ণ দেশগুলোর মধ্যেও দেশটি রয়েছে। বাংলাদেশের প্রধানমন্ত্রী হিসেবে দায়িত্ব পালনকালে শেখ হাসিনা প্রমাণ করেছেন যে, সামাজিক ও অর্থনৈতিক উন্নয়ন অর্জনে জলবায়ু পরিবর্তন নিয়ে বিনিয়োগ করাটা সহায়ক। চ্যাম্পিয়নস অব দ্য আর্থ পুরস্কারটি পলিসি লিডারশিপ ক্যাটাগরিতে। ইউনেপ ২৭ সেপ্টেম্বর সন্ধ্যায় হোটেল সিপ্রিয়ানি লো স্পেসিয়ালিতায় এক বর্ণাঢ্য অনুষ্ঠানে ৪ জন অনুপ্রেরণাদায়ক পরিবেশবিষয়ক নেতাদের হাতে পুরস্কার দিয়ে সম্মানিত করে। ন্যাশনাল জিওগ্রাফিক সোসাইটি, ইউনিলিভার সিইও, ব্রাজিলের কসমেটিকস প্রতিষ্ঠান ‘নেটুরা’ এবং সাউথ আফ্রিকার ব্ল্যাক মাম্বা শিকারবিরোধী ইউনিট হচ্ছে এই পুরস্কার বিজয়ী ব্যক্তি ও সংস্থা।\nপুরস্কার গ্রহণ করে শেখ হাসিনা বলেন, বিশ্ব যখন সকলের জন্য একটি অভিন্ন ভবিষ্যতের কথা বলে তখন আমরা আমাদের পৃথিবীর সুরক্ষা ও লালনের লক্ষ্যে অঙ্গীকারের আমাদের দায়িত্ব পালন করতে প্রস্তুত। তিনি আরো বলেন, এই পুরস্কার জলবায়ু পরিবর্তন মোকাবিলায় আমাদের জনগণের চেতনা ও সহিষ্ণুতার একটি স্বীকৃতি। আমি আমার জনগণের পক্ষে এই পুরস্কার গ্রহণ করছি। তিনি আরো বলেন, তাদের সমর্থন ছাড়া এটা পুরোপুরি অসম্ভব ছিল। চলতি বছরের পুরস্কার প্রদান অনুষ্ঠানে সভাপতিত্ব করেন জাতিসংঘ পরিবেশ কর্মসূচির (ইউনেপ) গুডউইল অ্যাম্বাসেডর অভিনেতা আয়ান সোমারহালডার, মডেল গিসেল বুন্ডশেন ও অভিনেত্রী নিকি রীড। এ সময় প্রধানমন্ত্রী বলেন, জলবায়ু পরিবর্তনের অভিঘাত মোকাবিলায় বাংলাদেশের মানুষ যে সংগ্রাম করেছে সেই সংগ্রামের স্বীকৃতি হলো এই পুরস্কার। এই সম্মান তাদের। তাই আমি এই পুরস্কার তাদের নামে উৎসর্গ করলাম। প্রধানমন্ত্রী বলেন, প্রাকৃতিক দুর্যোগ মোকাবিলায় বাংলাদেশ আন্তর্জাতিক বিশ্বের দিকে চেয়ে নেই। সীমিত সামর্থ্যরে পুরোটুকু ব্যবহার করে নিজেরাই তা মোকাবিলা করছে। পুরস্কার তুলে দিয়ে জাতিসংঘের আন্ডার সেক্রেটারি আশিম স্টাইনার বলেন, পরিবেশ রক্ষা ও প্রাকৃতিক দুর্যোগ মোকাবিলায় বিশ্বব্যাপী অনুকরণীয় নেতৃত্ব, জলবায়ুর ঝুঁকি মোকাবিলায় আইনের যথাযথ প্রয়োগ, টেকসই উন্নয়ন, জলবায়ূ পরিবর্তনে অসামান্য অবদান রাখার জন্যই জাতিসংঘ এই পুরস্কার দিয়ে থাকে। একটি বাসযোগ্য পৃথিবী গড়তে অনুন্নত দেশসমূহে টেকসই উন্নয়ন, জলবায়ুর ক্ষতিকর প্রভাব মোকাবিলা করার কোনো বিকল্প নেই। বাংলাদেশ এখন এর একটি উৎকৃষ্ট উদহারণ।\nঅনুষ্ঠানে নতুন গৃহীত টেকসই উন্নয়ন লক্ষ্যসমূহ সমর্থন করার বিষয়ে গুরুত্ব আরোপ করা হয়। অর্থমন্ত্রী আবুল মাল আবদুল মুহিত, প্রধানমন্ত্রীর আইসিটি উপদেষ্টা সজীব ওয়াজেদ জয়, পররাষ্ট্রমন্ত্রী এ এইচ মাহমুদ আলী অন্যদের মধ্যে অনুষ্ঠানে উপস্থিত ছিলেন। শেখ হাসিনা বলেন, জলবায়ু পরিবর্তন ইস্যুতে বাংলাদেশ কখনো বিদেশি তহবিলের জন্য অপেক্ষা করেনি। জলবায়ু পরিবর্তনের জন্য উন্নত\nদেশগুলো পর্যাপ্ত অর্থ দেওয়ার বিষয়ে তাদের অঙ্গীকার বজায় রাখবে। তিনি বলেন, তার সরকার নিজস্ব বাজেট থেকে ঝুঁকি মোকাবিলার লক্ষ্যে ব্যবস্থা রেখেছে। প্রধানমন্ত্রী বলেন, বাংলাদেশের জনগণ সময়োচিত দায়িত্ব হিসেবে পরিবেশ সংরক্ষণ ও সুরক্ষায় বিশ্বাসী। পুরস্কার গ্রহণ করে শেখ হাসিনা বলেন, বাংলা ব-দ্বীপে শত শত বছরে বাঙালির বিশ্বাস, চর্চা ও সংস্কৃতি থেকে তা উঠে এসেছে।\nজলবায়ু পরিবর্তনে প্রতিকূল প্রভাব স্বীকার করে নিয়ে তিনি বলেন, তার সরকার ২০০৯ সাল থেকে বিদ্যমান হুমকি মোকাবিলার লক্ষ্যে নিজস্ব সম্পদ আহরণ ও জনগণকে উদ্বুদ্ধ করে চলেছে। প্রধানমন্ত্রী বলেন, বাংলাদেশের উদ্ভাবনী জনগণ ও স্থানীয় সমাধান জলবায়ু পরিবর্তন মোকাবিলায় উল্লেখযোগ্য সাফল্য এনেছে। তিনি বলেন, ৪০ লাখ বাড়িতে সোলার সিস্টেম স্থাপনের মাধ্যমে বাংলাদেশ বিশ্বে প্রথম ‘সোলার জাতি’ হয়ে উঠেছে। প্রধানমন্ত্রী বলেন, জলবায়ু চ্যালেঞ্জ থাকা সত্ত্বেও বাংলাদেশের কৃষিখাতের প্রবৃদ্ধি জনসংখ্যার প্রবৃদ্ধির হার ছাড়িয়ে গেছে। ফলে ১৬ কোটি মানুষের খাদ্যনিরাপত্তা নিশ্চিত হয়েছে। এটি উন্নয়নের আরেকটি অভূতপূর্ব নজির। ইউনেপ নির্বাহী পরিচালক আচিম স্টেইনার বলেন, এই সপ্তাহান্তে আমরা একটি ঐতিহাসিক মুহূর্ত প্রত্যক্ষ করেছি। ১শ’ ৯৩টি দেশ টেকসই উন্নয়ন লক্ষ্যসমূহ গ্রহণ করার মাধ্যমে এই পৃথিবী ও তার মানুষের জন্য একটি টেকসই পথে অগ্রসর হওয়ার অঙ্গীকার করেছে। এটি একটি বড় সাফল্য তবে এখন কঠিন কাজ শুরু করতে হবে।\nএসডিজি বাস্তবায়নে বৈষম্য কমাতে হবে\nবিশ্ব নেতাদের উদ্দেশ্যে শেখ হাসিনা\nপ্রধানমন্ত্রী শেখ হাসিনা বলেছেন, সাসটেইনেবল ডেভেলপমেন্ট গোল তথা এসডিজি লক্ষ্য বাস্তবায়নে উন্নত দেশগুলোর অপেক্ষাকৃত গরিব দেশগুলোকে সহযোগিতা করতে হবে। ধনী-গরিবের বৈষম্য কমাতে হবে। একই সঙ্গে পরিবেশের ভারসাম্য রক্ষা, প্রযুক্তির উন্নয়ন ও খাদ্য ঘাটতি কমিয়ে আনতে হবে।\nজাতিসংঘ সদর দপ্তরে ২৬ সেপ্টেম্বর এসডিজির লক্ষ্যমাত্রা নির্ধারণ ও বাস্তবায়নে অর্থনৈতিক বিষয়ক আলোচনা সভা ‘ইন্টারেক্টিভ ডায়ালগ অন সাসটেইনেবল ইকোনমিক গ্রোথ’- এ কো-চেয়ার হিসেবে অংশ নিয়ে বিশ্বনেতাদের কাছে এসব দাবি জানান শেখ হাসিনা। বেলজিয়ামের প্রধানমন্ত্রী চার্লস মিশেলও এতে কো-চেয়ার ছিলেন। আলোচনা সভায় উপস্থিত সবার দৃষ্টি আকর্ষণ করে প্রধানমন্ত্রী বলেন, পরিবেশের ভারসাম্য সুরক্ষা এবং প্রাকৃতিক দুর্যোগ মোকাবিলায় দরিদ্র দেশগুলো প্রযুক্তিগত সুবিধা থেকে অনেক পিছিয়ে। তাই ধনী ও গরিব দেশগুলোর মধ্যে তথ্য-প্রযুক্তির সুষম ব্যবহারের ওপর জোর দেন তিনি। চীন এবং জাতিসংঘের যৌথ উদ্যোগে আয়োজিত এ সম্মেলনে বিশ্বনেতাদের সঙ্গে অংশ নিয়ে দক্ষিণ এশিয়ার বাণিজ্য, বিনিয়োগ ও প্রযুক্তি বিনিময়ের ওপর গুরুত্বারোপ করেন বাংলাদেশের প্রধানমন্ত্রী। এতে আঞ্চলিক সহযোগিতা বৃদ্ধিতে নিজ নিজ দেশের পক্ষে কথা বলেন পাকিস্তানের প্রধানমন্ত্রী নওয়াজ শরিফ, মিসরের প্রেসিডেন্ট আবদুল ফাত্তাহ আল-সিসিসহ এশিয়া, ইউরোপ, আফ্রিকা ও ল্যাটিন আমেরিকার বেশ কয়েকটি দেশের রাষ্ট্রপ্রধান ও প্রতিনিধিরা।\nএদিকে বৈশ্বিক টেকসই প্রবৃদ্ধির লক্ষ্যে প্রযুক্তির ক্ষেত্রে প্রবেশাধিকার নিশ্চিত করার জন্য বুদ্ধিবৃত্তিক সম্পত্তি অধিকার (আইপিআর) ব্যবস্থা পুনর্বিবেচনায় বিশ্বনেতাদের প্রতি আহ্বান জানিয়েছেন প্রধানমন্ত্রী শেখ হাসিনা। জাতিসংঘ সদর দপ্তরে টেকসই অর্থনৈতিক প্রবৃদ্ধি সংক্রান্ত সংলাপ অনুষ্ঠানে বক্তৃতাকালে তিনি এ আহ্বান জানান। জাতিসংঘ সাধারণ পরিষদের অধিবেশনের পাশাপাশি ‘ফস্টারিং সাসটেইনেবল ইকোনমিক গ্রোথ অ্যান্ড ট্রান্সফরমেশন অ্যান্ড প্রমোটিং সাসটেইনেবল কনসাম্পশন অ্যান্ড প্রোডাকশন’ শীর্ষক এ সংলাপ অনুষ্ঠিত হয়। সংলাপে যৌথভাবে সভাপতিত্ব করেন প্রধানমন্ত্রী শেখ হাসিনা ও বেলজিয়ামের প্রধানমন্ত্রী চার্লস মিশেল। রাষ্ট্র ও সরকারপ্রধানরা আলোচনাকালে আগামী ১৫ বছরে টেকসই উন্নয়ন এজেন্ডা (এসডিজি) বাস্তবায়নের লক্ষ্যে তাদের মতামত ব্যক্ত করেন। সূচনা বক্তব্যে শেখ হাসিনা বলেন, জাতিসংঘ সাধারণ পরিষদে একটি গণমুখী ও পৃথিবীবান্ধব এজেন্ডা এবং সকলের জন্য বিশেষ উন্নয়নের অঙ্গীকার গ্রহণ করায় তিনি উৎসাহিত হয়েছেন। তিনি বলেন, এখন\nজনগণের আশা-আকাক্সক্ষাগুলো আমাদের বাস্তবায়ন করতে হবে। সম্মিলিত অঙ্গীকারগুলো বাস্তবায়নের জন্য আমাদের অনেক দেশের সম্পদের প্রয়োজন। একই সময়ে, আমাদের অবশ্যই বৈশ্বিক পর্যায়ে পরিবেশ সৃষ্টির লক্ষ্যে সংশ্লিষ্ট ইস্যুগুলোর সমাধান করতে হবে। প্রধানমন্ত্রী বলেন, পৃথিবীর সীমিত সম্পদ নিয়ে টেকসই ব্যবস্থাপনা ও প্রাকৃতিক সম্পদের কার্যকর ব্যবহার উন্নয়নের জন্য খুবই গুরুত্বপূর্ণ। প্রকৃতির সঙ্গে জীবনযাত্রার সমন্বয় ঘটানোর আহ্বান জানিয়ে তিনি বলেন, ভোগ হতে হবে ব্যক্তির ‘পছন্দ’ অনুযায়ী, যেন বৈশ্বিক টেকসই উন্নয়নের লক্ষ্যে অঙ্গীকারের প্রতিফলন থাকতে হবে। এ সময় তিনি অভিন্ন লক্ষ্য অর্জনে একসঙ্গে কাজ করার জন্য বিশ্বনেতাদের প্রতি আহ্বান জানান।\nবাংলাদেশের অর্থমন্ত্রী আবুল মাল আবদুল মুহিত, ডেনমার্কের প্রধানমন্ত্রী, আফ্রিকান ডেভেলপমেন্ট ব্যাংকের প্রেসিডেন্ট, আফ্রিকা ইকোনমিক কমিশনের নির্বাহী পরিচালক, কিরসিজস্তানের পররাষ্ট্রমন্ত্রী, অস্ট্রিয়ার পররাষ্ট্রমন্ত্রী, স্লোভাকিয়ার পরিবেশমন্ত্রী, আইএলও মহাপরিচালক, যুক্তরাজ্যের আন্তর্জাতিক উন্নয়ন বিষয়কমন্ত্রী, নোবেল বিজয়ী কৈলাস সত্যার্থী অন্যদের মধ্যে অনুষ্ঠানে বক্তৃতা করেন। বক্তারা এসডিজি বাস্তবায়নে বিভিন্ন দেশ ও বিশ্বের সামনে বিদ্যমান চ্যালেঞ্জগুলো তুলে ধরেন এবং অভিন্ন সমৃদ্ধির লক্ষ্যে টেকসই ও ভারসাম্যপূর্ণ অর্থনৈতিক প্রবৃদ্ধি অর্জনের বিষয়ে তাদের সুপারিশ ব্যক্ত করেন।\nজিএসপি বাতিল দুঃখজনক\nবললেন শেখ হাসিনা\nপ্রধানমন্ত্রী শেখ হাসিনা বলেছেন, দক্ষিণ এশিয়ার সব দেশ জিএসপি সুবিধা পেলেও বাংলাদেশ তা পায়নি। জিএসপি সুবিধা বাতিল যুক্তরাষ্ট্র ও বাংলাদেশের চলমান সম্পর্কের মধ্যে অন্যতম একটি অন্তরায় হয়ে দাঁড়িয়েছে। জিএসপি সুবিধা বাতিল সত্যিই দুঃখজনক। ম্যানহাটনের ওয়ালডর্ফ অ্যাস্টোরিয়া হোটেলে ২৫ সেপ্টেম্বর অনুষ্ঠিত ‘বিজনেস কাউন্সিল ফর ইন্টারন্যাশাল আন্ডারস্ট্যান্ডিং-বিসিআইইউ’র আয়োজনে আন্তর্জাতিক ব্যবসায়ীদের গোলটেবিল আলোচনায় তিনি এ কথা বলেন।\nশেখ হাসিনা বলেন, বাংলাদেশ হচ্ছে উইমেন এম্পাওয়ার কান্ট্রি। ২০০৮-এর নির্বাচনের মধ্য দিয়ে আমরা যখন ক্ষমতায় আসি, তখন থেকেই নারীর অধিকার প্রতিষ্ঠা ও নারীর ক্ষমতায়নে কাজ করে যাচ্ছি। বর্তমানে নারীর ক্ষমতায়নে বাংলাদেশ একটি রোল মডেল। আমাদের গার্মেন্ট শিল্পে কর্মরত আছে প্রায় ৪ মিলিয়ন শ্রমিক। তাদের মধ্যে ৯০ ভাগই নারী। এসব নারী শ্রমিক তাদের কষ্টার্জিত উপার্জনে পরিবারকে সহযোগিতা করে যাচ্ছেন। সন্তানদের স্কুলের খরচ জোগাচ্ছেন। অথচ জিএসপি বাতিল করায় তারাও বঞ্চিত হয়েছে। বিষয়টি গুরুত্ব সহকারে বিবেচনা করতে যুক্তরাষ্ট্রের প্রতি আহ্বান জানান তিনি। এ সময় ফরেন বিজনেস ডেলিগেটদের উদ্দেশে বাংলাদেশে আরও বেশি করে বিনিয়োগের আহ্বান জানান শেখ হাসিনা।\nগোলটেবিল আলোচনায় মডারেটর ছিলেন ম্যাকলার্টি অ্যাসোসিয়েটসের সিনিয়র অ্যাডভাইজার অ্যাম্বাসাডর টেরিসকা শাফফার। বাংলাদেশের প্রতিনিধিদলে ছিলেন অর্থমন্ত্রী আবুল মাল আবদুল মুহিত, প্রধানমন্ত্রীর অর্থ উপদেষ্টা ড. মশিউর রহমান, পররাষ্ট্র উপদেষ্টা গওহর রিজভী, ওয়াশিংটনে নিযুক্ত বাংলাদেশ দূতাবাসের রাষ্ট্রদূত জিয়াউদ্দিন আহমেদ, জাতিসংঘে নিযুক্ত বাংলাদেশ মিশনের স্থায়ী প্রতিনিধি ড. একে আবদুল মোমেন প্রমুখ।\nএর আগে সকালে জাতিসংঘের সদর দপ্তরে সংস্থাটির ৭০তম সাধারণ অধিবেশনের সূচনাপর্বে অংশ নেন প্রধানমন্ত্রী। এরপর বিকাল ৫টায় নিউ ইয়র্ক সিটির কলম্বিয়া ইউনিভার্সিটির ওয়ার্ল্ড লিডারস ফোরাম আয়োজিত ‘গার্লস লিড দ্য ওয়ে’ অনুষ্ঠানে অংশ নিয়ে বাংলাদেশে নারীর ক্ষমতায়নসহ নানা বিষয়ে বক্তব্য রাখেন তিনি।\nজাতিসংঘের ৭০তম সাধারণ অধিবেশনে যোগ দিতে ২৩ সেপ্টেম্বর প্রধানমন্ত্রী শেখ হাসিনা নিউ ইয়র্কে পৌঁছান। লন্ডন থেকে ব্রিটিশ এয়ারওয়েজের একটি ফ্লাইটে জেএফকে বিমানবন্দরে পৌঁছলে প্রধানমন্ত্রী ও তার সফরসঙ্গীদের ভিআইপি লাউঞ্জে স্বাগত জানান জাতিসংঘে বাংলাদেশের স্থায়ী প্রতিনিধি ও রাষ্ট্রদূত ড. একেএ মোমেন এবং ওয়াশিংটনে বাংলাদেশের রাষ্ট্রদূত মো. জিয়াউদ্দিন। সেখান থেকে জাতিসংঘের প্রটোকলে বিশেষ বাহনে তাঁকে নিয়ে যাওয়া হয় ওয়াল্ডর্ফ এস্টোরিয়া হোটেলে।\nবাণিজ্য ঘাটতি হ্রাসে চীনের আশ্বাস\nচীনের প্রেসিডেন্ট জি জিনপিং বাংলাদেশের সঙ্গে তার দেশের ব্যাপক বাণিজ্য ঘাটতি কমাতে প্রয়োজনীয় পদক্ষেপ নেওয়ার আশ্বাস দিয়েছেন। চীনের প্রেসিডেন্ট শনিবার প্রধানমন্ত্রী শেখ হাসিনার সঙ্গে\nজাতিসংঘ সাধারণ পরিষদের মূল কর্মসূচির ফাঁকে হোটেল ওয়াল্ডর্ফ অ্যাস্টোরিয়ায় দ্বিপাক্ষিক বৈঠকে এ আশ্বাস দেন। এ সময় শেখ হাসিনা চট্টগ্রামে চীনের বিশেষ অর্থনৈতিক অঞ্চল (এসইজেড) গড়ে তুলতে তাঁর সরকারের ৭৭৪ একর জমি বরাদ্দ দেওয়ার কথা জানান জিনপিংকে। বৈঠক শেষে প্রধানমন্ত্রীর প্রেস সচিব ইহসানুল করিম ব্রিফিংয়ে সাংবাদিকদের বলেন, চীনের প্রেসিডেন্ট বাংলাদেশের দ্রুত অগ্রসরমান অর্থনীতির প্রশংসা করেন। তিনি বাংলাদেশকে চীনের অন্যতম গুরুত্বপূর্ণ সহযোগিতার অংশীদার ও প্রধানমন্ত্রী শেখ হাসিনাকে তাদের অন্যতম সেরা বন্ধু হিসেবে অভিহিত করেন। বাণিজ্য, অর্থনীতি ও শিক্ষা খাতে উভয় দেশের মধ্যে সহযোগিতা আরও জোরদার করা যেতে পারে। একই সঙ্গে তিনি বাংলাদেশ থেকে আরও পাটজাত পণ্য আমদানির আশ্বাস দেন।\nপ্রধানমন্ত্রী চীনের বাজারে আরও বেশি বাংলাদেশি পণ্য প্রবেশের সুযোগ দেওয়া ও ‘আপটা রুলস অব অরিজিন’ শিথিল করতে চীনের প্রেসিডেন্টকে অনুরোধ জানান। অর্থমন্ত্রী আবুল মাল আবদুল মুহিত, পররাষ্ট্রমন্ত্রী এএইচ মাহমুদ আলী, প্রধানমন্ত্রীর আন্তর্জাতিকবিষয়ক উপদেষ্টা গওহর রিজভী, পররাষ্ট্র প্রতিমন্ত্রী শাহরিয়ার আলম ও ডা. দীপু মনি এমপি অনুষ্ঠানে উপস্থিত ছিলেন। এর আগে মার্কিন কংগ্রেসের তিন সদস্যের এক প্রতিনিধি দল প্রধানমন্ত্রী শেখ হাসিনার সঙ্গে হোটেল ওয়াল্ডর্ফ অ্যাস্টোরিয়ায় দেখা করেন। প্রতিনিধি দলে ছিলেন কংগ্রেসের ফরেন অ্যাফেয়ার্স কমিটির সদস্য এলিয়ট এল এঙ্গেল এবং মার্কিন কংগ্রেসের বাংলাদেশ ককাশের কো-চেয়ার জোশেফ ক্রাউলি ও সদস্য কারোলিন ভি মেলোনি।\nদক্ষিণ-দক্ষিণ সহযোগিতা একান্ত প্রয়োজন : শেখ হাসিনা\nঅভিন্ন সমৃদ্ধি, টেকসই উন্নয়ন এবং সবার জন্য মর্যাদাপূর্ণ একটি জীবন নিশ্চিত করার লক্ষ্যে দক্ষিণ-দক্ষিণ সহযোগিতা জোরদার করতে বিশ্বের দক্ষিণ গোলার্ধের নেতাদের প্রতি আহ্বান জানিয়েছেন প্রধানমন্ত্রী শেখ হাসিনা। জাতিসংঘ সদর দফতরে আয়োজিত দক্ষিণ-দক্ষিণ সহযোগিতাবিষয়ক একটি উচ্চপর্যায়ের গোলটেবিল আলোচনায় তিনি বলেন, দক্ষিণ-দক্ষিণ সহযোগিতা স্থায়ীভাবে শান্তি ও নিরাপত্তা জোরদার করতে পারে। শেখ হাসিনা বলেন, নতুন টেকসই উন্নয়ন লক্ষ্যসমূহ (এসডিজি) বিশেষ করে দক্ষিণের দেশগুলোর সঙ্গে প্রাসঙ্গিক। উল্লেখযোগ্য অগ্রগতি হওয়া সত্ত্বেও, বিশ্বের দক্ষিণের দেশগুলো এখনও বৈষম্য, নিরক্ষরতা এবং অনুন্নয়নের চ্যালেঞ্জ মোকাবিলা করছে। চীনের প্রেসিডেন্ট শি জিনপিং ও জাতিসংঘ মহাসচিব বান কি মুন গোলটেবিল আলোচনায় সভাপতিত্ব করেন। এতে বাংলাদেশ, মিসর, ইন্দোনেশিয়া, মালয়েশিয়া, সৌদি আরব, নেপাল, পাকিস্তান ও দক্ষিণ আফ্রিকাসহ ১৮টি দেশের রাষ্ট্র ও সরকার প্রধানরা যোগ দেন এবং আলোচনায় অংশগ্রহণ করেন।\nপ্রধানমন্ত্রী শেখ হাসিনা বলেন, বিশ্বের দক্ষিণাংশের দেশগুলোর আকার, শক্তি ও উন্নয়নের পর্যায় ভিন্ন হলেও তাদের একটি অভিন্ন উন্নয়ন পরিকল্পনা রয়েছে। তিনি বলেন, দক্ষিণে আঞ্চলিক সহযোগিতার ক্ষেত্রে আন্তঃসীমান্ত ভৌত যোগাযোগ জোরদার এবং নতুন ধরনের বাণিজ্য, বিনিয়োগ ও অন্যান্য অর্থনৈতিক কর্মকান্ড জোরদার করার ওপর বিশেষ গুরুত্ব দেওয়া হয়। তিনি আরও বলেন, এ লক্ষ্যে ব্রিকস ব্যাংক এবং এশীয় অবকাঠামো বিনিয়োগ ব্যাংক একটি ইতিবাচক পদক্ষেপ।\nসার্ক ইস্যুতে নিয়মিত আলোচনা চান শেখ হাসিনা-মোদি\nপ্রধানমন্ত্রী শেখ হাসিনা ও ভারতের প্রধানমন্ত্রী নরেন্দ্র মোদি বলেছেন, দেশগুলোতে সহযোগিতা জোরদার করার জন্য শীর্ষ সম্মেলন পর্যায়ের আলোচনার পাশাপাশি সার্ক নেতাদের বেশি বেশি পারস্পরিক সাধারণ আলোচনা অব্যাহত রাখা প্রয়োজন। নিউইয়র্কের হোটেল ওয়াল্ডর্ফ অ্যাস্টোরিয়ায় এ দুই নেতার মধ্যে একটি প্রতিনিধি পর্যায়ের অনির্ধারিত বৈঠক অনুষ্ঠিত হয়। বৈঠক শেষে প্রধানমন্ত্রীর প্রেস সচিব ইহসানুল করিম জানান, প্রায় আধা ঘণ্টার বৈঠকে উভয় নেতা স্থল সীমানা চুক্তি (এলবিএ) ও তিস্তার পানি বণ্টন চুক্তি বাস্তবায়নসহ আঞ্চলিক এবং পারস্পরিক স্বার্থ-সংশ্লিষ্ট বিভিন্ন বিষয় নিয়ে আলোচনা করেন। প্রেস সচিব জানান, তিস্তা নদীর পানি বণ্টন চুক্তি স্বাক্ষর নিয়ে নরেন্দ্র মোদি দৃঢ় আশাবাদ ব্যক্ত করেন। তবে তিনি কোনো নির্দিষ্ট সময় উল্লেখ করেননি। প্রধানমন্ত্রী শেখ হাসিনা বলেন, প্রতিবেশীদের মধ্যে সমস্যা আছে, থাকতে পারে তবে, সব বিরোধ আলোচনার মাধ্যমে সমাধান করা যেতে পারে। তিনি বলেন, সড়ক যোগাযোগের মাধ্যমে এই অঞ্চলের চার জাতির মানুষ অনেক লাভবান হবেন। বাংলাদেশের আর্থ-সামাজিক উন্নয়নে নরেন্দ্র মোদি প্রধানমন্ত্রী শেখ হাসিনার নেতৃত্বের প্রশংসা করেন। অর্থমন্ত্রী আবুল মাল আবদুল মুহিত, পররাষ্ট্রমন্ত্রী এএইচ মাহমুদ আলী, প্রধানমন্ত্রীর আইসিটিবিষয়ক উপদেষ্টা সজীব ওয়াজেদ জয়, প্রধানমন্ত্রীর উপদেষ্টা ড. মশিউর রহমান, ড. গওহর রিজভী ও পররাষ্ট্র সচিব শহীদুল হক উপস্থিত ছিলেন। ভারতীয় পররাষ্ট্র সচিব জয় শংকরসহ অন্যরাও বৈঠকে উপস্থিত ছিলেন। ৬০ জনের একটি প্রতিনিধিদল নিয়ে জাতি সংঘ অধিবেশনে যোগ দেন প্রধানমন্ত্রী।


পায়ের তল খ্যাত মনিরুলের পর বিজেপি-তে এবার তোয়ালে খ্যাত শোভন? 'ফুলে বিষের গন্ধ' - Najarbandi । Online Bengali News Portal, Read Latest Bengali News from Most Popular News Portal\nHome / Editorial / পায়ের তল খ্যাত মনিরুলের পর বিজেপি-তে এবার তোয়ালে খ্যাত শোভন? 'ফুলে বিষের গন্ধ'\nপায়ের তল খ্যাত মনিরুলের পর বিজেপি-তে এবার তোয়ালে খ্যাত শোভন? 'ফুলে বিষের গন্ধ'\nNajarbandi Friday, May 31, 2019 0\nঅর্ক সানা, সম্পাদক(নজরবন্দি): জনগনের কল্যান বা দলীয় আদর্শের চেয়ে বর্তমান রাজনীতিতে প্রাধান্য পাচ্ছে সুবিধাবাদ। অর্থাৎ যেদিকে পাল্লা ভারি সেই দিকের জার্সি গায়ে চাপিয়ে নাও, আদর্শ? বালাই ষাট!\nযাই হোক রাজ্য রাজনীতিতে এই দলবদল অর্থাৎ আয়ারাম গয়ারাম রাজনীতির শুরু হয় কমবেশি ২০১০ সাল থেকে যা এখন বাঙালির মাছ ভাত খাওয়ার মতই হয়ে গেছে। এরাজ্যে দাপট বেড়েছে বিজেপি-র। বিজেপি-র অনুকুলে জনস্রোত আর স্রোতে গা ভাসাতে ব্যাস্ত তৃণমূল নেতাদের একটা বড় অংশ, সৌজন্যে অবশ্যই প্রাক্তন তৃণমূল তথা বর্তমান বিজেপি নেতা মুকুল রায়।\nঅবস্থা এমন একটা যায়গায় পৌঁছে গেছে যে বিজেপি কর্মীরা মনের সুখে কোন তৃণমূল নেতাকেই গালমন্দ করতে পারছেন না! চিন্তা একটাই কখন কে জামা বদলে তাঁদের দলের নেতা হয়ে যান! সম্প্রতি বীরভূমের মনিরুল ইসলামের পর এই লাইনে সম্ভাবনা দেখা দিয়েছে কলকাতার প্রাক্তন মেয়র শোভন চট্টোপাধ্যায়ের। নারদ কান্ডে 'তোয়ালে খ্যাত' শোভন চট্টোপাধ্যায় কি এবার জার্সি বদলে 'তৃণমূলের অত্যাচারের বিরুদ্ধে' লড়বেন? সময় বলবে কারন স্ত্রী রত্না এবং বান্ধবী বৈশাখী-র দু নৌকায় পা দিয়ে ভরাডুবি হয়েছে শোভনের!\nপ্রিয় দিদি মমতা বন্দ্যোপাধ্যায় জানিয়ে দিয়েছেন বৈশাখী কে না ত্যাগ করলে দলে কোনদিনই ভাল জায়গা পাবেন না প্রাক্তন মেয়র। অন্যদিকে 'দাদা' মুকুলের সাথেও শোভনের সখ্যতা সুবিদিত। সূত্রের খবর আজ দিল্লী গেছেন শোভন, আর এরাজ্যের তৃণমূল নেতার দিল্লী যাওয়া মানেই অনেকটা ঘরপোড়া গরুর সিঁদুরে মেঘ দেখার ইঙ্গিত। একটি সূত্র জানাচ্ছে বিজেপি-র এক সর্বভারতীয় নেতার সাথে মিটিং এ বসবেন শোভন, অন্য সূত্র বলছে ব্যাক্তিগত কাজেই তিনি দিল্লীতে! যার সঙ্গে রাজনীতির যোগ নেই।\nযাই হোক না কেন কিছুদিনের মধ্যেই চিত্রটা পরিষ্কার হয়ে যাবে। জলাঞ্জলি যাক মানুষের আবেগ, বিশ্বাসযোগ্যতা তাতে কার কি এসে গেল? নচিকেতার বিখ্যাত গানের একটা লাইন মনে পড়ছে "আজকে যিনি দক্ষিণেতে কাল সে তিনি বামের। আজকে যিনি তেরঙ্গা তে কাল ভক্ত রামের।" এভাবেই চলবে?


নগর পরিকল্পনায় সমন্বিত উদ্যোগ জরুরি\nবিআইপি ও নগর উন্নয়ন সাংবাদিক ফোরামের মতবিনিময় সভায় বক্তারা\n| প্রকাশের সময় : ১১ ফেব্রুয়ারি, ২০১৮, ১২:০০ এএম\nস্টাফ রিপোর্টার : রাজধানী ঢাকাকে কেন্দ্র করে যেসব পরিকল্পনা নেওয়া হয়েছে, হচ্ছে সেগুলো বাস্তবায়নে সমন্বিত উদ্যোগ জরুরি বলে মনে করেন বিশেষজ্ঞরা। সাফল্য নিশ্চিত করতে প্রকল্পের মেয়াদকালে নিরীক্ষা প্রতিবেদনের ওপরও জোর দিয়েছেন তারা। গতকাল শনিবার দুপুরে রাজধানীর প্ল্যানার্স টাওয়ারে বাংলাদেশ ইনস্টিটিউট অব প্ল্যানার্স (বিআইপি) আয়োজিত নগর উন্নয়ন পরিকল্পনায় সাংবাদিকতার ভূমিকা শীর্ষক সংলাপে এ পরামর্শ দেন বক্তারা।\nবিআইপির সাধারণ সম্পাদক পরিকল্পনাবিদ ড. আদিল মোহাম্মদ খানের সঞ্চালনায় অনুষ্ঠানে বক্তব্য রাখেন, বিআইপির সাবেক সভাপতি প্রফেসর গোলাম রহমান, নগর পরিকল্পনাবিদ প্রফেসর ড. আখতার মাহমুদ, বিআইপির সহ সভাপতি-২ নগর পরিকল্পনাবিদ মোহাম্মদ ফজলে রেজা সুমন। অনুষ্ঠানে মূল প্রবন্ধ উপস্থাপন করেন সাংবাদিক তৌফিক আলী।\nঢাকাকে বাসযোগ্য নগরী হিসেবে গড়ে তুলতে সকল প্রকল্প গণমুখী হওয়া জরুরি বলে মনে করেন বিশেষজ্ঞরা। এজন্য রাজনৈতিক সদিচ্ছার প্রয়োজনীয়তা রয়েছে। রাজধানীর উন্নয়নে অনেক কাজ হচ্ছে কিন্তু সেই কাজ কতটুক পরিকল্পনা মাফিক হচ্ছে তা নিয়ে সংশয় প্রকাশ করেন অনুষ্ঠানের বক্তারা।\nপ্রফেসর ড. আখতার মাহমুদ বলেন, নগর উন্নয়নকে কেন্দ্র করে আমাদের অনেক প্রকল্প রয়েছে। প্রকল্প গ্রহণে যতটুক না সমস্যা তার চাইতে বেশি সমস্যা বাস্তবায়নে। এজন্য প্রতিটি প্রকল্পের মেয়াদকালের মধ্যে একটি অডিট বা নিরীক্ষা প্রতিবেদন হওয়া উচিত।\nনগর পরিকল্পনাবিদ মোহাম্মদ ফজলে রেজা সুমন বলেন, ডিটেইল এরিয়া প্যান (ড্যাপ) কিসের ভিত্তিতে করা হয়েছে সেটাই আমাদের কাছে ধোঁয়াশা রয়ে গেছে। বিভিন্ন সময় রাজধানীকে কেন্দ্র করে যেসব প্রকল্প নেওয়া হচ্ছে সেগুলোতে কতটুক অভিজ্ঞ ব্যক্তিদের পরামর্শ নিয়ে করা হচ্ছে তা নিয়েও প্রশ্ন রয়েছে।\nমূল প্রবন্ধ উপস্থাপনকালে সাংবাদিক তৌফিক আলী বিশ্বব্যাংকের তথ্য দিয়ে বলেন, কোন কিছু ধ্বংস না করেই ঢাকা শহরে পৌনে ৩ কোটি মানুষের বাসস্থান হতে পারে, যদি ড্যাপ পূর্ণাঙ্গ বাস্তবায়ন করা যায়। সেটি করতে হলে রাজনৈতিক সদিচ্ছার প্রয়োজন রয়েছে।\nআরেক পরিসংখ্যানে তিনি বলেন, আরবান সেন্টারে প্রতি বছর ৫৪ মিলিয়ন লোক বসবাস বৃদ্ধি পাচ্ছে। এই হারে বৃদ্ধিপেতে থাকলে আগামী তিন দশকে এর দ্বিগুণ লোকে আরবান অঞ্চলে বসবাস করবে। কাজেই আমাদের পরিকল্পনাগুলো এসব বাস্তবতার নিরিখে হওয়া উচিত।\nএ সময় নগর ও সেবাখাতের রির্পোটিংয়ের সঙ্গে যুক্ত প্রিন্ট ও ইলেক্ট্রনিক মিডিয়ার সাংবাদিকরা তাদের ব্যক্তিগত অভিজ্ঞতা, কাজের ক্ষেত্রে নানা প্রতিবন্ধকতা, উন্নয়ন পরিকল্পনার বিভিন্ন ত্রæটি তুলে ধরেন। যোগাযোগ ব্যবস্থার আধুনিকায়নে রাজধানীতে রেল যোগাযোগ বৃদ্ধি, শহরের বিকেন্দ্রীকরণসহ নানা পরামর্শ দিয়ে সাংবাদিকরা বলেন, তুরাগ, বালু, বুড়িগঙ্গা ও ধলেশ্বরী নদীর পানির মান ঠিক না করে এখন অর্ধশত কিলোমিটার দূর থেকে রাজধানীতে পানি আনতে হাজার হাজার কোটি টাকা খরচ করা হচ্ছে। অথচ ওই টাকা দিয়ে ঢাকার আশপাশের নদীর পানি ভালো করে নগরীতে সরবরাহ করা সম্ভব ছিল। এতে রাজধানীর চারপাশের নদীগুলোও বাঁচত। অথচ নদীগুলোকে ধ্বংস করে মেঘনা ও পদ্মা থেকে পানি আনার প্রকল্প হাতে নেয়া হচ্ছে।\nরাজধানীর জলাশয়-খালগুলোকে একের পর এক ধ্বংস করা হচ্ছে। অনৈতিকভাবে একের পর এক প্রভাবশালীদের আবাসন কোম্পানির অনুমোদন দেয়া হচ্ছে বলেও অভিযোগ করেন তারা।\nঅনুষ্ঠানে বিআইপি ও নগর উন্নয়ন সাংবাদিক ফোরামের পক্ষ থেকে নগরবিষয়ক প্রতিবেদনের ওপর কয়েকটি ক্যাটাগরিতে সেরা রিপোর্টের পুরস্কার প্রদানের ঘোষণা দেয়া হয়। প্রতি বছরের ৮ নভেম্বর নগর পরিকল্পনা দিবসে এ পুরস্কার দেয়া হবে বলে জানানো হয়।\nমতবিনিময় সভায় আরও বক্তব্য রাখেন নগর উন্নয়ন সাংবাদিক ফোরামের সভাপতি অমিতোষ পাল, সহ-সভাপতি আবুল কাশেম, সাধারণ সম্পাদক মতিন আব্দুল্লাহ, যুগ্ম সম্পাদক মাহমুদা ডলি, সাংগঠনিক সম্পাদক খালিদ সাইফুল্লাহ, দফতর সম্পাদক কামরুন্নাহার শোভা, প্রচার ও প্রকাশনা সম্পাদক ফয়সাল খান এবং বিআইপির সহসভাপতি পরিকল্পনাবিদ ফজলে রেজা সুমন। এ সময় অন্যান্যের মধ্যে উপস্থিত ছিলেন, জামাল আহমেদ, ফয়জুল্লাহ ভূঁইয়া, সাজ্জাদ হোসেন, মাসুদ রানা, হাসান ইমন, সাজিদা ইসলাম পারুল, সাইদুল ইসলাম, সোহেল মামুন, রাশেদ আহমেদ প্রমুখ।


ডিজিটাল নিরাপত্তা আইনের মামলায় গ্রেপ্তার সুনামগঞ্জের শাল্লার ঝুমন দাশকে শর্তসাপেক্ষে এক বছরের জন্য জামিন দিয়েছেন হাইকোর্ট।\nহেফাজত ইসলামের সাবেক নেতা মামুনুল হকের বক্তব্যকে কেন্দ্র করে দায়ের করা এ মামলায় আপাতত ঝুমনের জামিন মিললেও দেশের বাইরে এমনকি সুনামগঞ্জের বাইরে যাওয়া নিয়েও নিষেধাজ্ঞা দিয়েছেন আদালত।\nবৃহস্পতিবার (২৩ সেপ্টেম্বর) হাইকোর্টের বিচারপতি মোস্তফা জামান ইসলাম ও বিচারপতি কেএম জাহিদ সারওয়ার কাজলের সমন্বয়ে গঠিত ভার্চুয়াল বেঞ্চ এ আদেশ দেন।\nআদালতে আসামিপক্ষে শুনানি করেন আইনজীবী সুব্রত চৌধুরী, তবারক হোসেন, জেড আই খান পান্না, নাহিদ সুলাতানা যুথি ও মো. আশরাফ আলী। অপরদিকে রাষ্ট্রপক্ষে ছিলেন সহকারী অ্যাটর্নি জেনারেল মিজানুর রহমান।\nগত ১৫ মার্চ সুনামগঞ্জের দিরাইয়ে হেফাজতে ইসলাম এক সমাবেশের আয়োজন করে। সেখানে হেফাজত নেতা মাওলানা মুহাম্মদ মামুনুল হক ভাস্কর্যবিরোধী বক্তব্যে দেন। এর পরিপ্রেক্ষিতে ঝুমন দাস সামাজিক যোগাযোগমাধ্যমে একটি স্ট্যাটাস দেন। ওই স্ট্যাটাসের বক্তব্য আপত্তিকর উল্লেখ করে পরদিন এর প্রতিবাদে সমাবেশ করে হেফাজতেরে নেতাকর্মী। এমনকি ফেসবুকের ওই পোস্টের সূত্র ধরে সুনামগঞ্জের শাল্লা উপজেলার নোয়াগাঁও গ্রামে সংখ্যালঘুদের বাড়িঘরে হামলা, ভাঙচুর ও লুটপাটের ঘটনা ঘটে।\nপরে ঘটনা নিয়ন্ত্রণে ১৬ মার্চ রাতে ঝুমনকে আটক করে পুলিশ। তার বিরুদ্ধে ডিজিটাল নিরাপত্তা আইনে মামলা করেন শাল্লা থানার উপপরিদর্শক (এসআই) মো. আবদুল করিম।\nঝুমন দাস,জামিন,হাইকোর্ট,ডিজিটাল নিরাপত্তা আইনে মামলা,আদালত


কেন কানাডায় অন্যান্য অনেক দেশের তুলনায় কম করোনভাইরাস মামলা রয়েছে? ২০২০\nকেন কানাডায় অন্যান্য অনেক দেশের তুলনায় কম করোনভাইরাস মামলা রয়েছে?\n২০০৩ সালে সারস ভাইরাস দ্বারা আক্রান্ত কয়েকটি স্থানের মধ্যে রিমকানাডা অন্যতম। আমাদের সমাজতান্ত্রিক ব্যবস্থা (আমি এখানে রসিকতা করছি) এর ফলে সারা দেশে অভিজ্ঞতা স্থানান্তরিত হয়েছিল যাতে সবাই পরবর্তী রোগের ইভেন্টের জন্য প্রস্তুত হতে পারে। প্রতিটি প্রদেশে সমস্ত হাসপাতালই একটি ব্যবস্থার অংশ তাই তারা প্রশিক্ষণ ও একসাথে প্রস্তুত করতে পারে। আমাদের জাতীয় ভাইরাস পরীক্ষাগার, যা একটি ইবোলা ভ্যাকসিন তৈরি করেছিল, এখানে একটি সম্ভাব্য মহামারীর জন্য প্রস্তুত।\nচীন কোনও সমস্যা ঘোষণা করার সাথে সাথে এটি একটি ল্যাব পদ্ধতি প্রকাশ করেছে এবং আমরা এটি গ্রহণ করেছি। ভাইরাসটির একটি নমুনা ছয় দিনের মধ্যে ভ্যানকুভারে পৌঁছে দেওয়া হয়েছিল। কাকে পরীক্ষা করা যায় সে সম্পর্কে কোনও নিয়ম রাখা হয়নি। আমার প্রদেশ, ব্রিটিশ কলম্বিয়া, আমেরিকার জনসংখ্যার 1% এবং এখনও অবধি আরও পরীক্ষা করেছে। প্রদেশের প্রায় প্রতিটি হাসপাতালের পরীক্ষাগারের একটি পরীক্ষার সক্ষমতা রয়েছে। রক্ত পরীক্ষাগারগুলি সমস্ত তাদের কর্মীদের মুখ ieldাল জারি করেছে। এগুলি অবশ্যই স্টোর থেকে পাওয়া যাবে কারণ নতুন অর্ডার দেওয়ার জন্য খুব দেরি হয়েছিল। COVID-19 আসার আগে আমাদের সমস্ত হাঁসকে সারিবদ্ধভাবে রেখেছে। এর তুলনায় মার্কিন যুক্তরাষ্ট্রে যেখানে টিআরম্প অনেকগুলি সরকারী বিশেষজ্ঞকে বরখাস্ত করে এবং রোগ নিয়ন্ত্রণ কেন্দ্রগুলির জন্য অর্থ ব্যয়কে কেটে দেয়।\nঅন্যরা যেমন বলেছে যে নতুন বছরের সময়কালে আমাদের তুলনামূলকভাবে কম ভ্রমণকারী ছিল। প্রথম রোগীরা চীন থেকে আইআইআরসি এসেছিল তখন তারা দেখে মনে হয়েছিল সবাই ইরান, তারপর মিশর, তারপর ইতালি থেকে আসছেন। আমাদের সরকার রাতের বেলা আপডেটগুলি এবং ফ্লু সম্পর্কে জেনে চিকিত্সকদের দ্বারা কথিত স্বাস্থ্যকর তথ্য শুরু করে। আমাদের রাজনৈতিক আলোচনার প্রধানরা রাজনৈতিক এবং অর্থনৈতিক প্রভাবগুলি নিয়ে আলোচনা করেছেন। বিসি-তে এখন 46 টি মামলা রয়েছে, যুক্তরাষ্ট্রে 4,600 এর সমতুল্য। আমাদের কাছে চীনা এবং ইরানীয় জনসংখ্যা খুব বেশি।\nস্পেন এবং ইতালি এমন দেশ যেখানে মানুষ স্নেহময় শারীরিক যোগাযোগ করতে ব্যবহৃত হয়, যখন কানাডায় তা উল্লেখযোগ্যভাবে কম। সেই নিকটতম শারীরিক যোগাযোগ ভাইরাস ছড়িয়ে পড়ার বাহনে পরিণত হয়।\nলোকদের বাড়িতে থাকতে এবং সমাবেশগুলি এড়াতে বলা হয়, তবে তারা এই ধরনের পরামর্শ অবহেলা করে।\nকিছু দেশে লোকেরা বলেছিল “ওহ, কত ক্লান্তিকর, এটি অন্য একটি ফ্লু !!” এবং সংক্রামক ঝুঁকি এবং এক্সপোজার মাধ্যাকর্ষণ উপেক্ষা।\nইউরোপ এবং চীনে জনসংখ্যার ঘনত্ব এগুলি রোগের আরও ব্যাপক এবং দ্রুত প্রসারে প্রকাশ করে।\nকানাডা একটি বড় দেশ এবং কম জনবহুল। প্রধান কানাডিয়ান শহরগুলিতে প্রধান ইউরোপীয় শহরগুলির মতো জনসংখ্যার ঘনত্ব রয়েছে, তবে দেশের বাকি অংশগুলি জনবহুল নয় এবং কানাডায় কম "দেশ" লোকেরা ইউরোপ বা চীনের তুলনায় সেই বড় শহরগুলিতে ঘুরে বেড়াচ্ছে।\nকানাডা এসএআরএস দ্বারা ক্ষতিগ্রস্থ হয়েছিল তাই পরবর্তী মহামারীটির জন্য প্রস্তুতি ইতিমধ্যে ছিল।\nসারস কানাডার সরকার সত্তাকে যে কোনও নতুন মহামারী সম্পর্কে সচেতন করেছিল, তাই আমাদের প্রধানমন্ত্রী থেকে শুরু করে সিটি মেজররা মহামারী সম্পর্কে জেনে থাকেন। মার্কিন যুক্তরাষ্ট্রের মতো নয়, যেখানে কমলা রঙের লোকটি ভুলভাবে আচরণ করে এবং কী ঘটছে তার কোনও ধারণা নেই, বা মেক্সিকোয় যেখানে তাদের অজ্ঞ রাষ্ট্রপতি বলেছেন যে মহামারীটি গুরুত্ব সহকারে নেওয়া উচিত নয় এবং লোকেরা একে অপরকে যথারীতি জড়িয়ে ধরে রাখে।\nপ্রতিক্রিয়া সময় এবং ব্যবস্থা গুরুত্বপূর্ণ। স্কুলগুলিতে যথারীতি এক সপ্তাহের পরিবর্তে তিন সপ্তাহের মার্চ বিরতি থাকবে। মানুষের জমায়েত এড়ানো হয়েছে। ভ্রমণের পরামর্শ রয়েছে।\nকর্পোরেট এবং অন্যান্য সত্তা কারণসমূহ:\nঅনেক সংস্থা সরকারী পরামর্শ অনুসরণ করে এবং তাদের কর্মীদের যদি তারা সক্ষম হয় তবে বাড়ি থেকে কাজ করার পরামর্শ দিচ্ছে।\nসংস্থাগুলি সমস্ত অ-সমালোচক ব্যবসায়িক ভ্রমণ এড়িয়ে চলেছে।\nবাচ্চাদের সাথে পিতামাতাদের মার্চ ব্রেকের সময় তাদের বাচ্চাদের সাথে থাকার জন্য বাসা থেকে কাজ করতে বলা হয়েছে।\nবিশ্ববিদ্যালয়গুলি ক্লাসরুমের সেশনের পরিবর্তে অনলাইন সেশনগুলি দেওয়া শুরু করে।\nযা বলা হচ্ছে তার সাথে, মহামারীটি একটি মহামারী, তাই ন্যায়বিচারের জন্য আমাদের তুলনামূলক পরিসংখ্যানগত উপায়েও বিবেচনা করা উচিত। এই ছাত্রদের জন্য, কানাডার মার্কিন জনসংখ্যার প্রায় 10% রয়েছে তা বিবেচনা করে, সুতরাং কানাডায় মার্কিন যুক্তরাষ্ট্রে নিশ্চিত হওয়া 10% ক্ষেত্রে রয়েছে:\nআপনি দেখতে পাচ্ছেন, প্রবণতাটি একই রকম, যদিও কানাডার সংখ্যা কম are\nসর্বশেষে তবে অন্তত নয়, এমনকি যদি আমরা কানাডিয়ানরা আশা নাও করি তবে এটি কোনও বিষয় নয়\nআমরা করোনাভাইরাস দ্বারা আরও আঘাত করব।\nফ্রান্সে, স্পেন এবং ইতালির লোকেরা সাধারণত একে অপরকে মুখে চুমু দিয়ে শুভেচ্ছা জানায়। তাদের এখনই তাৎক্ষণিক ভবিষ্যতের জন্য এটি বন্ধ করতে বলা হচ্ছে, তবে এই অনুশীলনটি COVID-19 প্রসারে অবদান রাখতে পারে বা নাও পারে।\nচীন যেখানে এই রোগটি প্রথম পাওয়া গিয়েছিল এবং সম্ভবত এটির উদ্ভব হয়েছিল, লোকেরা প্রাণীদের কাছাকাছি বাস করে এবং বাজারে জীবন্ত প্রাণী রাখে, আমাদের সহ এক প্রজাতি থেকে অন্য প্রজাতিতে ভাইরাস ছড়িয়ে দেওয়া সহজ করে তোলে।\nমার্কিন যুক্তরাষ্ট্রে, আমি যা পড়েছি তা থেকে তারা পরীক্ষাগুলি এবং লোকজনকে আলাদা করতে ধীর হয়ে পড়েছে।\nএছাড়াও, এই অনেক দেশে প্রতি বর্গকিলোমিটারে আরও অনেক বেশি লোক রয়েছে, এবং পাবলিক ট্রানজিট এবং রাস্তায় এবং ফুটপাতেও প্রচুর জনসমাগম হয়।\nকানাডায় কয়েকটি বড় শহর রয়েছে, টরন্টো এবং ভ্যানকুভারের ন্যায্য আকারের বৃহত্তম এবং আরও অর্ধ ডজন অন্যান্য শহর। প্রদেশের রাজধানী রেজিনা 200,000 এরও কম। কেবলমাত্র কয়েকটি সরকারী ট্রানজিট রুটগুলি প্যাক করা হয় এবং তারপরে মূলত ছুটে যাওয়ার সময় - কাজে যাওয়া এবং যাওয়া থেকে। প্রায়শই অনেকগুলি খালি আসন রয়েছে returned এখন ফেরত যাত্রীদের কাছ থেকে রেজিনার দুটি অনুমানমূলক ইতিবাচক মামলা রয়েছে এবং সেগুলি বিচ্ছিন্ন। সাসকাচোয়ান-এর ১.২ মিলিয়ন প্রদেশে ২ টি "প্রধান" শহর এবং আধা ডজন ছোট ছোট শহরগুলির 5000 টি বা তারও কম সংখ্যক 1 টি নিশ্চিত এবং5টি সম্ভাব্য কেস রয়েছে। আমরা বেশিরভাগ সময় খুব কমই ভীড় করি।\nসুতরাং, সংস্কৃতি, ভূগোল এবং জনসংখ্যার ঘনত্বের পার্থক্য। স্বাস্থ্যকর্মী ও সরকারগুলির গতি ও ক্রিয়াও এর একটি অংশ। আমাদের প্রাদেশিক সরকারগুলি যথেষ্ট বিচক্ষণতার সাথে কাজ করেছে এবং লোকেরা সত্যতা নিশ্চিত করে তা নিশ্চিত করেছে, যদিও কিছু লোক এখনও সত্যের পরিবর্তে সামাজিক যোগাযোগমাধ্যমে বিশ্বাস করে।\nসংক্রামিত অঞ্চলের অন্যান্য উত্সগুলির সাথে কম যোগাযোগ।\nসাধারণত, কানাডিয়ানরা ক্রিসমাস এবং মার্চের বিরতির মধ্যে খুব বেশি ভ্রমণ করে না। তবে অনেকে মার্চ বিরতির জন্য ট্রিপ বুক করেছিলেন এবং তাদের মধ্যে অনেকেই তাদের ফেরত পাবে না বলে তাদের ট্রিপগুলি বাতিল করতে রাজি হন না। সুতরাং, তারা তাদের সামান্য ছুটিতে বেড়াতে যাবেন আগামী সপ্তাহে। আমি আপনাকে গ্যারান্টি দিতে পারি যে এখন থেকে কয়েক সপ্তাহের মধ্যে,3সপ্তাহের শীর্ষে, কানাডার সমস্ত দেশ জুড়ে একটি * টন * মামলা হবে! এবং কানাডা শক হতে চলেছে, কারণ তারা কখনও ভাবেনি যে তাদের দেশে এটি ঘটবে।\nআমি কানাডাকে জার্মানির সাথে তুলনা করতে পারি। 24 ফেব্রুয়ারির মধ্যে কানাডায় 10 টি ইতিবাচক কেস ছিল Germany আমরাও বলতে পারি যে গৃহীত ব্যবস্থাগুলি একই রকম। বন্ধুদের মনে রাখার বিষয় হ'ল এই বাগারের তাত্পর্যপূর্ণ বৃদ্ধি। এক মুহুর্তের জন্য ভাববেন না কানাডা এটি পরাজিত করেছে। । .গুণফল প্রভাবটি সেই স্বপ্নটি নিভিয়ে ফেলতে চলেছে, কোনও অপরাধ নেই।\nদুর্ভাগ্যক্রমে, আমাদের উভয় দেশই আজও শস্যাগার দরজা প্রশস্ত করে রেখেছে। কানাডা প্রতিদিন চীন থেকে প্রায় ১,০০০ বিমান ভ্রমণকারীকে স্বাগত জানায় এবং একমাত্র স্ক্রিনিংটি টাচস্ক্রিন (কোনও রসিকতা নয়) জিজ্ঞাসা করে আগমনকারীরা উহানে এসেছেন কিনা। আমরা জানি যে কানাডা এখন সঠিকভাবে বীজযুক্ত। আগামী সপ্তাহের জন্য কানাডার পূর্বাভাস দেখতে উপরের ছবিটি দেখুন। ইউকে আরও খারাপ হবে।\nআমি কুইবেকে থাকি এবং আমরা জানি না যে আমাদের অন্য অনেক জাতির তুলনায় কম বা বেশি মামলা রয়েছে কারণ আমরা এখনও প্রতিদ্বন্দ্বিতাপূর্ণ।\nআসল বিষয়টি হ'ল আমরা কম লক্ষণাত্মক এবং এই মুহুর্তে কোনও মৃত্যু নেই যা ভাবতে পারে যে আমাদের কম মামলা রয়েছে তবে অন্যান্য কারণগুলি এটি ব্যাখ্যা করতে পারে এবং এটি কী তা আমরা নিশ্চিতভাবে জানতে পারি না।\nসারস বা আমাদের এখানে যে বিশেষ স্ট্রেন দ্বারা পূর্ববর্তী সংক্রমণের কারণে আমাদের অনাক্রম্যতা আরও প্রস্তুত হতে পারে\nআমাদের জেনেটিক ব্যাকগ্রাউন্ডটি অসুস্থতার প্রতি ভিন্ন হতে পারে এবং ভিন্নভাবে প্রতিক্রিয়া জানাতে পারে, আমরা সকলেই সংক্রামিত হতে পারি তবে কে জানে এমন লক্ষণগুলি প্রদর্শন করে না (আমরা অচিরাচরিত)\nআমাদের সংস্কৃতির কারণে লোকেরা চিকিত্সা সহায়তা চাইতে কম প্ররোচিত হতে পারে (এটি তীব্র না হওয়া পর্যন্ত আমরা চিকিত্সার সাহায্য নেব না - আমরা এখানে কমপক্ষে এখানে কীভাবে আছি), এবং ফলস্বরূপ অসুস্থ লোকেরা সনাক্ত করার কম সুযোগ পান\nমহামারীটি এখনও সেখানে থাকতে পারেনি তবে পরে পৌঁছেছেন (আমরা দেখতে পাব)\nআমরা কম সংক্রামক হতে পারি কারণ আমাদের ঘরগুলির মধ্যে এবং আমাদের সংস্কৃতিতে ব্যক্তির মধ্যে স্থান খুব গুরুত্বপূর্ণ (আমরা কখনই অন্য ব্যক্তিকে সারিতে স্পর্শ করি না এবং স্থান বজায় রাখি না)\nচীন বা মার্কিন যুক্তরাষ্ট্র বলার চেয়ে অন্য দেশের সাথে আমাদের প্রচলন কম গুরুত্বপূর্ণ কারণ আমাদের জনসংখ্যা কম এবং সম্ভবত কম অর্থ রয়েছে less\nসমস্ত আন্তর্জাতিক সংবাদের সাথে আমাদের প্রথমদিকে সূচনা হয়েছিল এবং আমরা আগে থেকেই নিজেকে বিচ্ছিন্ন করতে শুরু করেছিলাম - আমি দেখেছি যে লোকেরা কম কথোপকথনের ঝোঁক নেয় & Gouvernement কেবল স্কুল বন্ধ করে দেয়, হাসপাতালে দেখা এবং বড় শহরে রেস্তোঁরা মাত্র9দিয়ে বন্ধ করে দিয়েছে to পরিচিত মামলা (আজ 24) এবং কোনও মৃত্যুর কারণ নেই\nসময় বলে দেবে.\nকানাডা COVID-19 পরিচালনার ক্ষেত্রে আমাদের স্বাদে বিভিন্ন কারণের তালিকা তৈরি করার সৌভাগ্যবান।\nভাগ্যের একটি নির্দিষ্ট পরিমাণ ছিল যে আমরা সংক্রামক ভ্রমণকারীরা পাইনি যা ভাইরাসের শনাক্ত হওয়ার আগে এবং বাইরে ছিল।\nএটি মৌসুমী ফ্লুর জন্য খারাপ বছর এবং এটি এখনও ফ্লুর মরসুম। লোকেরা এটি ছড়িয়ে না দেওয়ার বিষয়ে সচেতন এবং ফলস্বরূপ ভাইরাসগুলির বিস্তার রোধ করতে ইতিমধ্যে অনেক কিছু করছে।\nআমাদের জিপি'র, জনস্বাস্থ্যের লোকেরা এবং হাসপাতালগুলি একটি শান্ত সুক্ষিত জ্ঞাত আচরণ উপস্থাপন করছে, ভাল পরামর্শ দিচ্ছে এবং লোকেরা এটি গ্রহণ করছে। উদাহরণস্বরূপ আমার জিপি তার সম্পূর্ণ অনুশীলনে সংক্রমণের ঘটনায় সুরক্ষা এবং কী করতে হবে সে সম্পর্কে পরামর্শ সহ একটি ইমেল প্রেরণ করেছেন।\nআমি স্ব-বিচ্ছিন্নতার বেশ কয়েকটি জানি। একজন মার্কিন যুক্তরাষ্ট্রে ব্যবসায়িক ভ্রমণ থেকে ফিরে এসেছেন যেখানে সেখানে প্রচুর অনুমানমূলক সংক্রামিত, তবে অনির্কিত, তারা যে অফিসগুলিতে পরিদর্শন করেছিলেন সেখানে লোকেরা ছিলেন। নিয়োগকর্তারা সম্পূর্ণরূপে সহায়ক এবং এক তার বাড়ির ক্ষমতা থেকে তার কাজ প্রসারিত করছে। অন্যদের কর্মক্ষেত্রে এমন কাউকে প্রকাশ করা হয়েছিল যিনি তখন থেকে লক্ষণীয় হয়ে উঠেছে। তাদের পুরো অফিসগুলি আপাতত বন্ধ রয়েছে।\nএটি এখনও প্রথম দিন এবং কানাডায় মামলার সংখ্যা নাটকীয়ভাবে বৃদ্ধি পাবে। অবশেষে একটি দুর্দান্ত অনেকে ভাইরাস সংক্রমণ করবে। আমি আশা করি কানাডা আমাদের সিস্টেমের সামর্থ্যের মধ্যে এই প্রাদুর্ভাবটি ধরে রাখতে পরিস্থিতি পরিচালনা করতে থাকবে continue এটি হওয়া উচিত এর চেয়ে বড় চ্যালেঞ্জ হতে চলেছে। সংকটের বিষয়ে মার্কিন প্রশাসনের প্রতিক্রিয়া এখন পর্যন্ত অযোগ্য ছিল এবং এটি আমাদের পক্ষে চ্যালেঞ্জ হবে।\nকোভিড -১৯ করোন ভাইরাস সংকট শেষ না হলে কী হবে? অনুপ্রেরণামূলক প্রমাণের ভিত্তিতে কর্নোভাইরাস সংক্রমণ ঝুঁকি হ্রাস করার জন্য কী মাস্ক কার্যকর নয় বা কেবল মুখোশের ঘাটতি বন্ধ করার আকাঙ্ক্ষার ভিত্তিতে সরকারের জোর? মার্কিন যুক্তরাষ্ট্রীয় সরকার করোনভাইরাস পরিচালনা করার জন্য বেসরকারী খাতের উপর নির্ভর করা কি খারাপ চেহারা? টেনসেন্ট দুর্ঘটনাক্রমে চীনে করোনভাইরাস সম্পর্কিত ক্ষেত্রে আরও বেশি সংখ্যক পোস্ট করে এবং "আধিকারিক" সংখ্যায় সংশোধন করার বিষয়ে আপনার কী ধারণা? প্রাণীগুলি করোনভাইরাস পেলে এবং তা ছড়াতে থাকে তবে কী হবে? সরকার কীভাবে জানবে?করোনাভাইরাস কীভাবে আপনার অঞ্চলে আপনার দৈনন্দিন জীবনকে প্রভাবিত করছে? করোনভাইরাস কীভাবে বিশ্বব্যাপী সরবরাহের চেইনে সংক্রামিত হয়েছিল?


সরকার যেসব দৃষ্টান্ত তৈরি করছে এর সব প্রয়োগ করার প্রয়োজন হবে না -নজরুল ইসলাম খান\nস্টাফ রিপোর্টার : বিএনপির জাতীয় স্থায়ী কমিটির সদস্য নজরুল ইসলাম খান বলেছেন, আমাদের নেত্রীর নির্দেশ অনুযায়ী বর্তমানে শান্তিপূর্ণ আন্দোলন চলছে। আবার আন্দোলনের ধরনের পরিবর্তনে নেত্রীর নির্দেশ আসলে তাতেও আমরা প্রস্তুত। তিনি বলেন, সরকার যেসব দৃষ্টান্ত তৈরি করেছে ভবিষৎতে এর সব প্রয়োগ করার প্রয়োজন হবে না।\nগতকাল শনিবার ঢাকাস্থ সেনবাগ জাতীয়তাবাদী ফোরামের উদ্যোগে ঢাকার একটি রেষ্টুরেন্টে আলোচনা সভা, ইফতার ও দোয়া মাহফিলে তিনি এসব কথা বলেন।\nনজরুল ইসলাম খান বলেন, আজ এমন এক সময়ে আমরা ইফতার করছি যেখানে আমাদের নেত্রী বেগম খালেদা জিয়া কারাগারে আবদ্ধ। তিনি রোজা রাখেন। আমরা তো একসঙ্গে অনেক লোক ইফতার করছি। কিন্তু বেগম খালেদা জিয়া এই মুহূর্তে কি করছেন? এত বড় একটা কারাগার সেখানে তিনি মাত্র একা বন্দী। তিনি কারাগার প্রকষ্ঠে ইফতারের জন্য অপেক্ষা করছেন। আমি নিশ্চিত, যেসব নেতাকর্মী আজ আন্দোলন সংগ্রাম করতে গিয়ে নির্যাতনের শিকার হয়েছেন তিনি আজ সেই সব নেতাদের জন্য চোখের পানি ফেলছেন। ইফতারের আগে ফেলা তার এই চোখের পানি এই সরকারের জন্য দোযখের সৃষ্টি করবে বলে মন্তব্য করেন বিএনপির এই নীতিনির্ধারক।\nতিনি বলেন, সরকার বেগম খালেদা জিয়ার প্রতি যে আচরণ করছে সে আচরণ মানুষের আচরণ না। অমানুষের আচরণ। দেশের সর্বোচ্চ আদালত থেকে তিনি জামিন পেয়েছেন, যে মামলায় আদালত তাকে সাজা দিয়েছেন। কিন্তু সরকার নানা কৌশলে ৭৩ বয়সী এই বয়স্ক মহিলাকে কারাগারে আবদ্ধ করে রেখেছে। এই দিন তো শেষ দিন না। যেসব দৃষ্টান্ত এই সরকার তৈরি করছে এসব দৃষ্টান্তের সব প্রয়োগ করার প্রয়োজন হবে না।\nনেত্রী বলেছেন আমরা প্রতিহিংসারর রাজনীতি করবো না। অবশ্যই করবো না। নেত্রীর নির্দেশ আছে। কিন্তু সরকার মানবিক অপরাধ যেভাবে অমানবিকভাবে করছে এর বিচার আল্লাই করবেন বলেও মন্তব্য করেন তিনি।\nগণতন্ত্রের জন্য লড়াই করছি দাবি করে তিনি বলেন, আমরা শান্তিপূর্ণ নির্বাচন চাই। আমরা অবাধ সুষ্ঠু নির্বাচন চাই। আমাদের কোনো যুক্তির বিরুদ্ধে তারা কোনো যুক্তি দিতে চায় না। তারা খালি বলে সংবিধানে যেটা লেখা আছে সেটা। দুনিয়ার কোথাও নাই সংসদ বহাল রেখে নির্বাচন হবে। কিন্তু এই সরকার সেই আইন করেছে। মানুষ এগুলো শুনে হাসে।\nসেনবাগ জাতীয়তাবাদী ফোরামের সভাপতি ইউনুস পাটোয়ারী বাচ্চু সভাপতিত্বে অনুষ্ঠিত ইফতারে আরো উপস্থিত ছিলেন, বিএনপি চেয়ারপার্সনের উপদেষ্টা জয়নুল আবদীন ফারুক, সাবেক সাংসদ এম. রশিদুজ্জামান মিল্লাত, সেনবাগ উপজেলা বিএনপির সভাপতি তামান্না ফারুক থীমা, জিনাফের সভাপতি লায়ন মিয়া মোহাম্মদ আনোয়ার, দেশ বাঁচাও মানুষ বাঁচাও আন্দোলনের সভাপতি কে এম রকিবুল ইসলাম রিপন প্রমুখ।


বাংলার স্বাধীন সুলতানি আমলের দ্বিতীয় রাজধানী ও তার ঐতিহ্য - Eye News BD\nযুগে যুগে রাজা বাদশারা নিজেদের অস্তিত্বের কথা জানান দিতেই তৈরি করেছেন বিভিন্ন মসজিদ এবং স্থাপত্য। আমাদের দেশের বিভিন্ন স্থানে ছড়িয়ে আছে নানা স্থাপত্য। যেগুলোর কোনোটি সাক্ষ্য দিচ্ছে মুঘল আর কোনোটি সুলতানি কিংবা ব্রিটিশ আমলের।\nফখরুদ্দীন মুবারক শাহ ছিলেন স্বাধীন মুসলিম সালতানাতের প্রতিষ্ঠাতা। চৌদ্দ শতকে তিনিই ছিলেন বাংলার সার্বভৌম ‘সুলতান’। তার শাসনকাল ছিলো ১৩৩৮- ১৩৪৯ খৃষ্টাব্দ। রাজধানী ছিল ঢাকার অদূরস্থ ঐতিহাসিক সোনারগাঁয়ে।\nফখরুদ্দিন মুবারক শাহের কথিত দ্বিতীয় রাজধানী ছিলো বর্তমান বাংলাদেশের ফেনী জেলার শর্শদি ইউনিয়নে। বৃহত্তর কুমিল্লা, নোয়াখালী, সিলেট ও চট্টগ্রামের পর ত্রিপুরা ও আরাকান রাজ্য জয় করে এতদঞ্চলে দ্বিতীয় রাজধানী প্রতিষ্ঠার প্রয়োজন দেখা দিলে তিনি ফেনী জেলার শর্শদিতে রাজ্যের দ্বিতীয় রাজধানী স্থাপন করেন।\nদেশের যে কোনো জায়গা থেকে প্রথমে ফেনীর মহীপাল গিয়ে মহীপাল থেকে ৪ কিলোমিটার উত্তরে মোহাম্মদ আলী বাজার এবং সেখান থেকে একটু ভিতরেই শর্শদি ইউনিয়ন। সুলতানি আমলে বেশ কিছু বৃহৎ নির্মাণ প্রকল্পে হাত দেন মুবারক শাহ, যার মধ্যে মহাসড়ক, বাধ, মসজিদ ও সমাধি ছিল অন্যতম। এখনো সুলতানি আমলের বেশকিছু নিদর্শন টিকে আছে শর্শদিতে। ফেনী জেলার শর্শদিতে সুলতান মুবারক শাহের প্রতিষ্ঠিত একটি সেনানিবাস ও হাম্মামখানা রয়েছে।\nবাংলার স্বাধীন সুলতানি স্থাপত্যের অন্যতম একাটি নিদর্শন মুবারক শাহ মসজিদ। ১০৮০ হিজরিতে নির্মিত এই মসজিদটি নির্মান করেন বীর মুজাহিদ মোহাম্মদ আলী। প্রায় ৬৮০ বছরের প্রাচীন মুবারক শাহ মসজিদ নামে খ্যাত এই এই স্থাপনাটিতে ফুটে উঠেছে দুর্গের আদলে অজস্র ফুলেল নকশা, দেয়ালজুড়ে বিভিন্ন খন্ডাকৃতির নকশা। তিন গম্বুজ আকৃতিবিশিষ্ট এই মসজিদের তিনটি প্রবেশদ্বার এবং মেহরাবের সম্মুখে রয়েছে অপূর্ব ফুল লতাপাতার নকশা। মসজিদের ঢোকার সম্মুখে দেয়াল ও চুন সুরকির শৈল্পিক আবহে নির্মিত।\nপুরো মসজিদটি চুন, সুরকি আর ইটের তৈরি।স্থানীয়ভাবে এই মসজিদটি তাকিয়া মসজিদ এবং গায়বী মসজিদ নামে বহুল পরিচিত। সুলতানি শাসন আমলে নির্মিত এই মসজিদে ফুটে উঠেছে উপমহাদেশের ইসলামিক প্রতাপ ও ঐতিহ্য।\nবর্তমান স্থাপনাগুলোয় সাধারণত ছয় ইঞ্চি পুরু দেয়াল দেয়া হয়ে থাকে। কিন্তু দুর্গের আদলে নির্মিত এই মসজিদের দেয়াল প্রায় পাঁচ ফুট পুরু। মসজিদটি বাংলাদেশ প্রত্নতত্ত্ব বিভাগের অধীনস্থ একটি পুরাকির্তি সংরক্ষিত এলাকা। বাংলাদেশের ৪৭ টি প্রাচিন মসজিদকে প্রত্নতত্ত্ব অধিদপ্তরের অধীনে নেয়া হয়েছে তার মধ্যে মুবারক শাহ মসজিদ অন্যতম।\nএই মসজিদে নিয়মিত পাঁচ ওয়াক্ত ও জুমার নামাজ অনুষ্ঠিত হয়। স্থাপনাটির রক্ষণাবেক্ষণে প্রত্নতত্ত্ব অধিদপ্তরের একটি নোটিশ ছাড়া আর কোন কর্মকান্ডের নিদর্শন পাওয়া যায়নি। এমনকি মসজিদের নাম বা ইতিহাস নিয়ে কোন তথ্যও কোথাও লিপিবদ্ধ নেই, যাতে করে ঔৎসুক পর্যটকদের জিঘাংসা মিটাতে পারে।\nএছাড়াও ফেনীর সর্বপ্রাচীন শর্শদি মাদ্রাসার মূল মসজিদের পাশেই রয়েছে সুলতানি স্থাপনার আরো একটি অপূর্ব নিদর্শন ঐতিহাসিক মোহাম্মদ আলী মসজিদ।\nশর্শদি মাদ্রাসাস্থ এই মসজিদটি ১১০০ হিজরির প্রথম ভাগে নির্মিত হয়।এই মসজিদটিও মুবারক শাহ'র আমলে নির্মাণ করেন বীর মুজাহিদ মোহাম্মদ আলী চৌধুরী।\nপ্রায় ৬৫০ বছরের পুরোনো এই মসজিদটির গায়ে নকশা অঙ্কন করা হয়েছে সুনিপুন হাতে। গম্বুজের নিচে রয়েছে শৈল্পিক আবহ। দারুণ কারুকার্যময় ৩ টি গম্বুজ বেষ্টিত এই মসজিদের ঢোকার সম্মুখে দুপাশে রয়েছে দেয়াল ও চুন সুরকির নির্মিত দুটি ক্ষুদ্র আকৃতির মিনার। মসজিদটির ঐতিহাসিক নাম মোহাম্মদ আলী মসজিদ হলেও স্থানীয়ভাবে এটি শর্শদি মাদ্রাসা মসজিদ নামেই বহুল পরিচিত।\nশর্শদি মাদ্রাসা থেকে একটু উত্তরে এগোলেই চোখে পড়ে মুবারক শাহ মসজিদ। মসজিদটির সামনে দিয়ে ঢাকা থেকে চট্টগ্রাম পর্যন্ত চলে গেছে ফখরুদ্দিন মুবারক শাহ সড়ক। সড়কের পুর্ব দিকে রয়েছে কেল্লা শাহ'র মাজার। মাজার থেকে একশ গজ সামনেই রয়েছে বিশাল মহামানিক্য রাজের দীঘি। ত্রিপুরার রাজা প্রতাপ মানিক্য এই দিঘিটি খনন করেন। প্রতাপ মানিক্য রাজের বাবা ছিলেন মহারাজ ধর্মমানিক্য। যিনি খনন করেন কুমিল্লার ঐতিহাসিক ধর্মসাগর দীঘি।\nধর্মমানিক্যের বাবা মহামানিক্যের হাতেই ত্রিপুরা রাজবংশের সূচনা হয়েছিলো। প্রতাপ মানিক্য তার ঠাকুরদা মহামানিক্যের নামেই এই দিঘির নামকরন করেছিলেন। তবে স্থানীয় প্রবীণরা ছাড়া এই দিঘির নাম খুব কম মানুষই জানে।\nস্থানীয় বেশিরভাগ লোকজনই এই ঐতিহাসিক দীঘিকে শর্শদি দীঘি নামেই চিনে থাকে। বর্তমানে এই দীঘিটি নির্দিষ্ট কর্তৃপক্ষের অধীনে রেখে মাছ চাষ করা হচ্ছে। অপূর্ব এই দিঘিটি বাংলাদেশের সর্ব বৃহৎ দীঘিগুলোর মধ্যে একটি।\nস্বাক্ষী বহনকারী ঐতিহাসিক ঢাকা-চট্রগ্রাম জাতীয় মহাসড়কের পার্শ্বে ফেনী সদর উপজেলার শর্শদি ইউনিয়ন। কাল পরিক্রমায় শর্শদি ইউনিয়ন শিক্ষা সংষ্কৃতি ধর্মীয় অনুষ্ঠান, খেলাধুলাসহ বিভিন্ন ক্ষেত্রে তার নিজস্ব স্বকীয়তা আজও সমুজ্জ্বল করে রেখেছে। কিন্তু কালের বিবর্তনে হারিয়ে ফেলেছে অনেক ঐতিহাসিক স্থাপনা। ইতিহাসের স্বাক্ষী হিসেবে পরবর্তী প্রজন্মের জন্য এসব স্থাপনা টিকিয়ে রাখতে সরকার ও সর্বসাধারণের সচেতনতা ও এগিয়ে আসা জরুরী। গৌরবের ইতিহাস যেনো কালের গর্ভে না হারিয়ে যায়।\nPosted at 14/01/2021 04:28:pm\nনুসরাত হত্যাঃ মৃত্যুদন্ড প্রাপ্ত আসামীর কারামুক্তি চেয়ে আ. লীগের দোয়ার আয়োজন!\nগত ২০১৯ সালের ২৭ মার্চ সোনাগাজী ইসলামিয়া ফাজিল মাদ্রাসার অধ্যক্ষ সিরাজ উদ দৌলা নিজ কক্ষে ডেকে নিয়ে নুসরাতের শ্লীলতাহানি করেন।\nPosted at 09/01/2021 06:21:pm\nপ্রাথমিকের ছাত্রকে ‘বলাৎকার’, গ্রেফতার যুবক\nবৃহস্পতিবার বিকেলে তৃতীয় শ্রেণির ছাত্র ওই ছাত্র বাড়ির পাশে ক্রিকেট খেলতে যায়। পরে বাড়ি ফেরার পথে হৃদয় ছেলেটিকে দশ টাকা দেওয়ার লোভ দেখিয়ে একই এলাকার...\nPosted at 08/01/2021 08:59:pm\nপ্রধানমন্ত্রী শেখ হাসিনা চেয়েছেন ফল, দুর্নীতিবাজরা গাছ এনে দিয়ে তাকে বিতর্কিত করার চেষ্টা করছেন বলে মন্তব্য করেছেন আ.লীগের সাধারণ সম্পাদক, সড়ক পরিবহন ও সেতুমন্ত\nPosted at 06/01/2021 02:35:pm\nটিকটক ভিডিও বানাতে গিয়ে দুর্ঘটনায় যুবক\nটিকটক ভিডিও ক্লিপ করতে গিয়ে মোটরসাইকেল নিয়ন্ত্রণ হারিয়ে বিপরীতমুখী সিএনজি চালিত অটোরিক্সার সঙ্গে ধাক্কা লাগে। এতে তারা রাস্তায় ছিটকে পড়েন।